ސީއެޗްއެސްސީގެ ޓީޗަރަކު ކުއްލިގޮތަކަށް ނިޔާވެއްޖެ | Sandhaanu\nސީއެޗްއެސްސީގެ ޓީޗަރަކު ކުއްލިގޮތަކަށް ނިޔާވެއްޖެ\nސެންޓާ ފޯ ހަޔާ ސެކަންޑްރީ އެޑިއުކޭޝަން (ސީއެޗްއެސްއީ)ގައި އިސްލާމް ޓީޗަރެއްގެ ގޮތުގައި މަސައްކަތް ކުރައްވަމުން ގެންދެވި ސުއޫދު މުހައްމަދުފުޅު ކުއްލި ގޮތަކަށް މިއަދު ނިޔާވެއްޖެ އެވެ.\nމައުލޫމާތު ލިބިފައިވާ ގޮތުގައި ސުއޫދު ނިޔާވީ ރޭ ނިދާފައި އޮއްވާ ނޭވާލުމަށް އުނދަގޫތަކެއް ވުމުން ހޮސްޕިޓަލަށް ގެންދިޔަ ފަހުންނެވެ.\nނިޔާވިއރު އުމުރުން 52 އަހަރެވެ.\nސުއޫދުވަނީ 22 އަހަރުގެ ދިގު މުއްދަތަކަށް ތައުލީމީ ދާއިރާގައި ހިދުމަތް ކުރައްވާފައެވެ. އެ ބޭފުޅާ ސީއެޗްއެސްސީގައި ކިޔަވައި ދެމުންގެންދާތާ 19 އަހަރުވެފައިވާއިރު ޕާޓް ޓައިމްކޮށް ލެކްޗަރާއެއްގެ ގޮތުގައި އިސްލާމިކް ޔުނިވަސިޓީގައި ވެސް ކިޔަވައި ދެއްވަމުން ގެންދެވިއެވެ. އަދި ކުރީގައި އަމީނިއްޔާ ސްކޫލާއި އެމްއީއެސް ސްކޫލުގައި ވެސް ޓީޗަރެއްގެ ގޮތުގައި ސުއޫދު ވަނީ މަސައްކަތް ކުރައްވާފައިވެ އެވެ.\nއެޑިޔުކޭޝަން މިނިސްޓްރީން ނެރުނު ބަޔާނެއްގައި ބުނެފައިވަނީ ސުއޫދު ނިޔާވުމަކީ ތައުލީމީ ދާއިރާ އަށް ލިބުނު ފުން ހިތާމައެއް ކަމަށެވެ.\nވިސްނާ ސެޕްޓެމްބަރ 21, 2021 At 1:23 ޕމ\nويوم القيامة امين يارب العالمين\nސ ސެޕްޓެމްބަރ 21, 2021 At 1:31 ޕމ


BREAKING NEWS: Covid-19: Cinnamon Hakuraa Huraa In Alaamaaiythakeh Huri Meehaku Fenijje - Vaguthu\nސިނަމަން ހަކުރާ ހުރާއިން ކޮވިޑް-19ގެ އަލާމާތްތަކެއް ހުރި މީހަކު ފެނިއްޖެ\n9 މަސް ކުރިން ( މާޗް 26, 2020 )\nސިނަމަން ހަކުރާ ހުރާއިން ކޮވިޑް-19ގެ އަލާމާތްތަކެއް ހުރި މީހަކު ފެނިއްޖެއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި ބުނެފައިވަނީ ސިނަމަން ހަކުރާ ހުރާއިން، ކޮވިޑް-19 އަށް ޝައްކުކުރެވޭ އަލާމާތްތައް ހުރި ބިދޭސީއަކު ފެނިފައިވާ ކަމަށެވެ. އަދި މިހާރު އޭނާގެ ސާމްޕަލްތައް ނެގުމުގެ މަސައްކަތް ކުރިޔަށްދާ ކަމަށްވެސް ހެލްތް ޕްރޮޓެކްޝަން އޭޖެންސީގެ ޓްވީޓުގައި ވަނީ ބުނެފައެވެ.\nސިނަމަން ހަކުރާ ހުރާއިން އަލާމަތްތައް ފެނުނު މީހާ މިހާރު ވަނީ އެކަހެރިކޮށްފައެވެ. އަދި އެ ރިސޯޓް މިހާރު ވަނީ މޮނިޓަރިންގަށް ލެވިފައި ކަމަށްވެސް އެޗްޕީއޭ އިން ވަނީ ބުނެފައެވެ.\nމީގެ ކުރިން ވަނީ ސިނަމަން ހަކުރާ ހުރާއިން މީހެއްގެ ގައިން ކޮވިޑް-19 ގެ އަލާމާތްތައް ފެނުމާއެކު، ކަސްޓަމަސްގެ 17 މުވައްޒަފަކާއި އެމްއޭސީލްގެ 41 އިމިގްރޭޝަންގެ 1 ފަރާތަކާއި، ޓީއެމްއޭގެ3މުވައްޒަފެއް އެކަހެރިކޮށްފައެވެ. ނަމަވެސް އެފަހަރު އަލާމާތްތައް ފެނުނު މީހާގެ ޓެސްޓްގެ ނަތީޖާ މިހާރު ވަނީ ނައްސި (ނެގެޓިވް) ވެފައެވެ.\nކޮވިޑް-19 އަށް ރާއްޖެއިން 13 މީހަކު މިހާތަނަށް ފައްސި ވެފައިވާއިރު އޭގެ ތެރެއިން މިއަދާއި ހަމައަށް އަށް މީހަކު ވަނީ ރަނގަޅު ވެފައެވެ. އެހެންނަމަވެސް އަދިވެސް ރާއްޖޭގައި މި ބަލި ޖެހިފައިވާ5މީހަކު އެބަ ތިއްބެވެ. މިހާތަނަށް ރާއްޖެއިން އެއްވެސް ދިވެއްސަކު މިބައްޔަށް ފައްސިވެފައެއް ނުވެއެވެ. އެހެންނަމަވެސް ޔޫއޭއީގައި ހުރި ދިވެއްސަކު ވަނީ ކޮވިޑް-19 އަށް ފައްސިވެފައެވެ.\nކޮވިޑް-19: ބޮޑެތި އަދަދުތައް ރިސޯޓްތަކުން، ރައްކާތެރިކަމާއި މެދު ސުވާލު!\nކޮވިޑް-19: އިނގިރޭސިވިލާތުން އިތުރު 1295 މީހުން މަރުވެއްޖެ\nކޮވިޑް-19: މިއަދު އޮޅުވެލި ރިސޯޓުން 32 މީހަކު ފައްސިވެއްޖެ\nމާޗް 26, 2020 06:52\n''ލާއިލާހަ އިއްލާ އަންތަ ސުބުޙާނަކަ އިންނީ ކުންތު މިނައްޟާލިމީން'' ޔޫނުސް ގެ ފާނަށް ހިތްޕުޅު ދަތިކަމާ ދެރަކަން ކުރިމަތިވެ ވަޑައިގަތުމުން މިފަދައިން ވިދާޅުވެ ދުއާ ކުރެއްވިއެވެ ﷲ އެކަލޭގެ ފާނުގެ ދުއާ އިޖާބަ ކުރެއްވިއެވެ ގިނަގިނައިން ﷲ އަށް ދަންނަވާށެވެ


ޝާހްރުކްއާ ހެދި އައިޝްވާރިއާއަށް ހަ ފިލްމު ގެއްލުނު – Haftha\nThu, 20 January, 2022, 1:39 pm\nޝާހްރުކްއާ ހެދި އައިޝްވާރިއާއަށް ހަ ފިލްމު ގެއްލުނު\nޝާހްރުކް ހާންއާ ހެދި އައިޝްވާރިއާ ރައީއަށް ހަ ފިލްމު ގެއްލުނުކަން އެނގޭ ހެއްޔެވެ؟\nއައިޝްވާރިއާއާއި ޝާހްރުކް ވަނީ “ޖޯޝް”، “މޮހައްބަތޭން” އަދި “ދޭވްދާސް” ފަދަ މަޝްހޫރު ފިލްމުތަކުން އެކުގައި ފެނިފަ އެވެ. އަދި ދެމީހުންގެ ޖޯޑަށް ގިނަ ބައެއްގެ މަގުބޫލުކަންވެސް ލިބުނެވެ. ނަމަވެސް ޝާހްރުކް ހާން ޕްރޮޑިއުސް ކުރި ބައެއް ފިލްމުތައް އައިޝްވާރިއާއަށް ދޭން ވާހަކަ ދެއްކުމަށްފަހު، އެ ފިލްމުތައް އޭނާގެ އަތުން އަތުލާފައިވާ ކަމަށް އައިޝްވާރިއާ ވަނީ ބުނެފަ އެވެ.\nއައިޝްވާރިއާ އެ ވާހަކަތައް ކިޔައިދީފައި ވަނީ މީގެ އަހަރުތަކެއް ކުރިން ދިން އިންޓަވިއުއެއްގަ އެވެ. އޭނާ ކިޔައިދީފައިވާ ގޮތުގައި، ޝާހްރުކްގެ ސަބަބުން “ވީރް-ޒާރާ” އާއި “ޗަލްތޭ ޗަލްތޭ” ފަދަ ކާމިޔާބު ފިލްމުތައް އޭނާއަށް ވަނީ ގެއްލިފަ އެވެ.\nޝާހްރުކް މީގެ ކުރިން ދިން އިންޓަވިއުއެއްގައި އެވާހަކަ އެހުމުން އޭނާ ވަނީ ފިލްމުތައް އަތުލީ އައިޝްވާރިއާއާ އެއްވެސް މައްސަލައެއް ޖެހިގެން ނޫން ކަމަށެވެ. އަދި އޭނާއަކީ ގާތް ރަހުމަތްތެރިއެއް ކަމަށާއި ނަމަވެސް ޕްރޮޑިއުސަރެއްގެ ހައިސިއްޔަތުން އައިޝްވާރިއާއަށް އެ ފިލްމުތައް ދޭން ނުފެންނާތީ ފިލްމުތައް އަތުލީ ކަމަށް ބުންޏެވެ.\nއެކަމަށް ފަހުވެސް ދެ ތަރިންނަކީ ރަހުމަތްތެރިންގެ ގޮތުގައި ދެމިތިއްބެވެ. އަދި 2016 ވަނަ އަހަރު ރިލީޒްކުރި ފިލްމު “އޭ ދިލް ހޭ މުޝްކިލް” ގައިވެސް ދެމީހުން އެކުގައި ފެނިގެން ދިޔަ އެވެ.\nފާހަގަ: ބައިސްކޯފް, އައިޝްވަރިޔާ ރާއީ ބައްޗަން, ޝާހްރުކް ހާން


Teacherunnahves vaccine dheyn fashaifi\nޓީޗަރުންނަށްވެސް ވެކްސިން ދޭން ފަށައިފި\nވެކްސިން ޖެހި ކަލާފާނު ސްކޫލްގެ ޓީޗަރުންތަކެއް-- ފޮޓޯ: ކަލާފާނު ސްކޫލް--\nކޮވިޑް-19 ގެ ބަލިމަޑުކަމުން އަރައިގަތުމަށް މިހާރު ފަށައިފައިވާ ވެކްސިން ޕްރޮގްރާމްގެ ދަށުން ޓީޗަރުންނަށްވެސް ހާއްސަ އިސްކަމެއް ދީގެން ވެކްސިން ދޭން ފަށައިފި އެވެ.\nވެކްސިން ދޭން ފަށައިފައިވަނީ އިއްޔެއިން ފެށިގެން ނެވެ. އަދި ވެކްސިން ޖެހުމަށް ނަން ނޯޓުކުރުމުގެ ފުރުސަތު މިހާރު ވަނީ ޓީޗަރުންނަށް ހުޅުވާލައިފައެވެ.\nއެޑިއުކޭޝަންގެ ޑެޕިއުޓީ މިނިސްޓަރު އަހުމަދު މުޖާހިދު "އަވަސް" އަށް ވިދާޅުވީ މިވަގުތު ވެކްސިން ދެނީ މާލެ ސިޓީއާއި އައްޑޫ ސިޓީގެ އިތުރުން ކުޅުދުއްފުށީ ސިޓީގެ ޓީޗަރުންނަށް ކަަމަށެވެ. އަދި ކުރިއަށް އޮތް ދުވަސްތަކުގައި އެހެން ރާއްޖޭގެ އެހެން ސަަރަހައްދުތަކުގެ ޓީޗަރުންނަށްވެސް ވެކްސިން ދޭން ފަށާނެ ކަމަށް އޭނާ ވިދާޅުވި އެވެ.\nޓީޗަރުންނަށް ވެކްސިން ދެނީ އެމީހުންގެ ގައިގައި އެއްވެސް ބައްޔެއް ހުރިތޯ ނުވަތަ ހަކުރު މައްޗަށް ދިއުމާއި ލޭ މައްޗަށް ދިއުންފަދަ ބަލިތައް ހުރޭތޯ ބަލުމަށްފަހު އެވެ.\nމިދިޔަ ހޯމަ ދުވަހު އިފްތިތާހްކުރި ވެކްސިން ޕްރޮގްރާމްގެ ދަށުން ރާއްޖޭގައި ޖަހަން ފަށައިފައިވަނީ އިންޑިއާ ސަރުކާރުން ރާއްޖެއަށް ހަދިޔާކުރި އެގައުމުގެ ސިރަމް އިންސްޓްޓިއުޓްގައި އުފެއްދި އޮކްސްފޯޑްގެ "ކޮވިޑް ޝީލްޑް" ވެކްސިން އެވެ. އެ ވެކްސިންގެ 100،000 ޑޯޒް އިންޑިއާއިން ރާއްޖެއަށް ހަދިޔާ ކޮށްފައިވެ އެވެ.\nވެކްސިން ދިނުމުގައި އެންމެ ފުރަތަަމަ އިސްކަންދީފައިވަނީ ފްރަންޓްލައިންގައި މަސައްކަތް ކުރާ ސިއްހީ ހިދުމަތްތެރީންނަ ށެވެ. އަދި މިހާރު ޓޫރިޒަމް ދާއިރާގެ ބޭފުޅުންނަށް ހާާއްސަ އިސްކަމެއްދީގެން ވެކްސިން ޖެހުމަށްވެސް މިހާރު ދަނީ ތައްޔާރުވަމުން ނެވެ.\nޓީޗަރުން ކޮވިޑް-19 އިގެ ބަލާއާފާތް ކޮވިޑް ވެކްސިން + މިނިސްޓްރީ އޮފް އެޑިއުކޭޝަން\nސްކޫލުތަކުގެ މުވައްޒަފުންނަށް ހާއްސަ ވެކްސިން ޕްރޮގްރާމެއް


New Dhivehi Observer | މަރަށް މަރު ހިފުމުގެ ކުރިން ފަނޑިޔާރުންގެ ބޮލުގައި އެޅިފައި އޮތް ޖަންގިޔާ ނަގަން ޖެހޭ!\nEnglish\tމަރަށް މަރު ހިފުމުގެ ކުރިން ފަނޑިޔާރުންގެ ބޮލުގައި އެޅިފައި އޮތް ޖަންގިޔާ ނަގަން ޖެހޭ! 03 ޖުލައި 2012 21:25 |0ކޮމެންޓް -އިބްރާހިމް އަލީ-\nމިހާރު އެންމެ ބާރުލާފައި ދެއްކޭ އެއް ވާހަކަ އަކީ މަރަށް މަރު ހިފުމުގެ ވާހަކައެވެ. އެއް ބަޔަކު އެކަމާއި ވަރަށް ތާއީދު ކުރެއެވެ. އެއްބަޔަކު އެކަމާއި އެއްގޮތަކަށް ވެސް ތާއީދެއް ނުކުރެއެވެ. އެއް ބަޔަކު ބުނަމުން ދަނީ މަރަށް މަރު ހިފަން ދެކޮޅު ނަހަދާ ކަމަށާއި ނަމަވެސް މިހާރު ރާއްޖޭގެ ކޯޓް ތަކުގެ ހާލަތު ހުރިގޮތުން ކުށެއް ނެތް އެތައް ބަޔަކު މަރާލުމުގެ ބިރު އޮތީތީވެ ކޯޓުތައް މިނިވަންވުމުގެ ކުރިން މަރަށް މަރު ހިފުމަކީ ބިރުވެރި ކަމެއް ކަމަށެވެ.\nކޯޓުތައް މިނިވަން ނުކޮށް މަރަށް މަރު ހިފުމާމެދު ކަންބޮޑުވާ ފަރާތްތަކުގެ ވާހަކަ ތަކުގައި ގިނަ ބަޔަކަށް އެނގިފައި ނުވާ އަދި އަޑުއިވުނު ނަމަވެސް އެއީ ތެދު ކަމަށް ޤަބޫލު ކުރަން ދަތި ހަޤީޤަތް ތަކެއް ވެއެވެ. މި ދެންނެވި ހަޤީޤަތް ސީދާ ގުޅިފައިވަނީ ރާއްޖޭގެ ކޯޓުތަކުގައި ތިބި ފަނޑިޔާރުން މިނިވަން ކަމާއެވެ. އެމީހުން ކުރާ ހުކުމް ތަކުގެ އިންސާފު ވެރިކަމާއެވެ.\nއެ ހަޤީޤަތަކީ ތޯއެވެ! މ. އަތޮޅު ދިއްޤަރު ކިޔާ ރަށެއް ދަންނަންތޯއެވެ. އެރަށު ރައްޔިތުން ރައްޔިތުންގެ މަޖްލީހަށް ހޮވާފައި ހުރި އަދި ރައްޔިތުންގެ މަޖްލީހުގެ ނައިބް ރައީސްގެ މަޤާމުގައި ހުރި މަޝްހޫރު ނިޔަދުރު އަހްމަދު ނާޒީމް (ޖަންގިޔާ ނާޒިމް) ގެ ވާހަކަ ގިނަ ބޭފުޅުން އަޑުއައްސަވާނެއެވެ. ނަމަވެސް، އޭނާއަކީ ކިހާވަރެއްގެ މީހެއްކަން ހިޔާލަށްވެސް ގެނެވޭނީ މަދު ބަޔަކަށެވެ.\nމިއަދު އެންޑިއޯ އަށް ލިބުނު މަޢުލޫމާތު ތަކަށް ބަލާއިރު ނާޒިމްގެ ނުފޫޒު ޝަރުއީ ދާއިރާގައި އޮތް ވަރު ވަރަށް ބޮޑަށް ހާމަވެގެން ދެއެވެ. ސްޕައި ކެމެރާ ތައް ބޭނުން ކޮށްގެން އަދި އެފަދަ އެހެން ގޮތްގޮތަށް އޭނާ ދަނީ ފަނޑިޔާރުން ގެ އިތުރުންވެސް ގިނަ ބަޔަކު ބްލެކް މެއިލް ކުރަމުންނެވެ. ބްލެކް މެއިކް ކުރުމަށް ނާޒިމް ގެންގުޅޭ ވީޑިއޯ ފޫޓޭޖު ތަކަކީ ފައިސާގެ ދަހިވެތިކަމުގައި ރިޝްވަތު ނެގުމުގެ ތެރޭގައި ނުވަތަ ކޮންމެވެސް އެފަދަ ކަމެއް ކުރުމުގެ ތެރޭގައި ސްޕައި ކެމެރާތަކުން ނަގާފައިވާ ވީޑިއޯ ތަކެވެ.\nދެން އުފެދޭ ސުވާލަކީ ރާއްޖޭގެ ކޯޓު ތަކުގެ ފަނޑިޔާރުންގެ ބޮލުގައި އެޅިފައި އޮތް ޖަންގިޔާ ނުބޭލެނީސް އިންސާފުވެރި ހުކުމެއް ކުރެވިދާނެ ބާވައެވެ؟\n0 ކިޔުންތެރިންގެ ޚިޔާލު\tސައީދު Reply\nJuly 8, 2012 at 8:59 pm\tއަހަރެމެންގެ ފައިސާ ނުހައްގުންކާ ފަދިޔާރުންނަށް ! ނުބައި ބައޔެއް ޖައްސަވާ ! އެ ވެރިންގެ ޢުމުރު ދިގުކުރައްވާ އާއިލާ ބަރުބާދު ކުރައްވާ!! މޮޔަ ބަޔަކު ކަމުގައި ލައްވަދޭވޭ!! މި ވެރިންނަށް މުސާރަ ދީފަ ރައްޔިތުންނަށް ލިބޭ ސިއްހީރައްކައުތެރި ކަމެއްނެތް!\nރެކިބެއްޔާގެ ކަލޯ Reply\nJuly 8, 2012 at 6:09 pm\tބުނަށްތަ ރައްޔިތުންގެ މަޖްލިސްގެ ނާއިބް ރައީސް ނާޒިމްގެ އަބުރަށް ހުތުރުވާވަހަކަ ދައްކާފަރާތްތަށް މަޖްލިސްގެ ތަޅުމަށް އެމައްސަލަ ގެނެސް އެފަރާތްތަކާއި މެދު ފިޔަވަޅު އަޅާނެ ކޮންމެ ހެން އެކަހަލަ ހަޑި މުޑުދާރު އަންނައުނުގެ ބާވަތުން ނޫނަސް ބުނެވިދާނެ ނޫންތޯ. 30 އަހަރު މައުމޫން ގެ އެއްވެސް މައްސަލައެއް ނެތްކަމަށް މަޢުމޫންވެސް އެބުނަނީ ކޯޓުންވެސް ބުނޭ ދޯ ގޮޅާބެގެ ގަތްމީހެއް Reply\nJuly 7, 2012 at 9:33 am\tމަރަށް މަރުހިފަން ވެއްޖެނަމަ މިގައުމުން އެންމެ ފުރަތަމަ މައުމޫން އަބްދުލް ގައްޔޫމާއި އޭނާގެ ފަހުލަވާނުން މަރާން ހުކުމް ކުރަން ޖެހޭނެ . ވީމާ، އެކަން ނުކުރާނެ އަޑަށް ބާރުލާފައި ބުނަނީ ދުވަސްކޮޅަކަށް ދެން ދައްކާނީ މުޅިން އެހެން ވާހަކަ އެއް މިޤައުމު މިހާ ހިސާބަށް ދިޔައީ މައުމޫނުގެ ސަބަބުން މިކަމުގެ ޒިންމާ މައުމޫން ގެ ބޮލުގައި އަޅުވާފަ އޮތީ އެކަމަކު އެކަމެއް ތަންފީޒްކުރުމަށް ކޯޓްރަށް ނުކުޅެދިފައި އޮތީ މަގޭވެސް ވަރަށް ތާއީދު ވަރަށް މަރު ހިފަން އެކަން މައުމޫން ދުނިޔެ ހުއްޓާ ރާއްޖޭގެ ކޯޓްތަކުން ކުރެވޭނެ ހެން ހީނުވޭ ހަބީބު ރ މީދޫ Reply\nJuly 4, 2012 at 11:25 am\tތިޔަފަނޑިޔާރުންގެލަދީނީކަން ތިހިރީފެންނަން ފީހާލީގަނިދާކުކުޅު ހެނދުނުނިކުމެފަ ދެފިޔަކުކުޑަކޮއްހިއްލާލާފަމުދިބޭރައްދަމާލާފަރޭގަރަގުއިމުންޖެއްހެންއަނގަހަދާގެން މަކުނުތައްރައްޔިތުންގެ އަނެކައްޗެކޭކިޔާފަފައިސާޔައްދުނިޔެއާއާހިރަތްވިއްކާލަނީ އިންސާފުންހުކުމްކުރާފަނޑިޔާރަކު މިހާރަކުނޫޅޭފަހުޒަމާނައްއައިވަރަކައްމިބައިގަނޑުގެލާދީނީކަމާވަހުސީކަންގަދަ ބެންކޮކައްގޮސްކަސްބީންނާއެކުޑާންސްކޮއް ރާބޮއެގެންގަޔައްރެވިމިމީހުންގެއަނބިން މިމީހުންފަހަތުންފާރަލުމައްގޮވާލަން ބުރިކަޅުވަހީދައް އޭގެވަތުކިބަފާރަލާގޮތައް\nައައި ނަޟީދު ކުއްޓި Reply\nJuly 4, 2012 at 6:06 pm\tމާމަ ނަމުގައި ކޮމެންޓް ކުރައްވާފައިވާ ފަރާތަށް:\nތިޔަ ވިދާޅުވާ “ޓިކެޓް” އެންމެ ގިނައިން ބައްލަވާވަޑައިގެންވަނީ ހަމަޔަގީނުންވެސް އެމް.ޑީ.ޕީ ގެ ބައެއް އިސްވެރިންނާއި ތިފަދަ ބައެއްފަރާތްތައްކަން ޔަގީން. :ޕ\nJuly 4, 2012 at 6:15 pm\tމަރަށް މަރު ހިފުން މިއީ މިރާއްޖޭގައި ކޮންމެހެން ކުރަން ޖެހިފައިވާ ކަމެކެވެ، މަރަށް މަރު ހިފުމާއި، އަތްކެޑުން އަދި ރަޖަމުކުރުން ފަދަ ކަންކަމަކީ އިއްޔެއަކު މިއަދަކު ކުރަން ޖެހިފަވާ ކަންކަމެއް ނޫނެވެ، މިރާއްޖޭގައި އިސްލާމީ ޝަރީއަތް ގާއިމުކުރުން އެއީ މިރާއްޖެއަށް އިސްލާމްދީން އައުމާއިއެކުގައި ކުރަން ވާޖިބުވެފައިވާ ކަމެކެވެ، މިރާއްޖޭގައި ވައްކަމާއި ފޭރުމާއި މާރާމާރީ އާންމުވެފައި މިވަނީ އަހަރެމެންގެ ވެރިންނަށް ކުރިންނާއި އަދި މިހާރު ތިބި ފަރާތްތަކުން އިސްލާމީ ޝަރީއަތް މިރާއްޖޭގައި ގާއިމުކުރުމަށް ފަސްޖެހުނީތީކަމަށް އަޅުގަޑު ދެކެމެވެ، އަހަރެމެންގެ ވެރިންނަށް ތިބި ފަރާތްތަކުން މިރާއްޖޭގައި އިސްލާމީ ޝަރީއަތް ތަންފީޒުކުރަން ޖެހިލުންވާ ސަބަބަކީ ފުރަތަމައިނުން އެވެރިންގެ އަތްކަޑާ އެމީހުންގެ ދަރިންގެ ބޮލަށް ބަޑިޖަހަން ޖެހޭނެތީވެސް ތޯއްޗެކެވެ، ހަމަ ގައިމުވެސް އަޅުގަޑަށް އެގި ކަށަވަރުވާކަމީ އަހަރެމެން އިސްލާމްދީން ގަބޫލުކުރާހާހިދަކު މިރާއްޖޭގައި އިސްލާމީ ޝަރީއަތް ތަންފީޒް ކުރެވެން ޖެހޭނެ ކަމެވެ، މީކީ އޮޕްޝަނަލް ކަމެއް ނޫނެވެ، އެއީ މަސްޓެކެވެ…. މާމަ Reply\nJuly 4, 2012 at 7:51 am\tރާއްޖޭގެ ވަރަށް ގިނަ ފަޑިޔާރުންނަކީ ނަރަކައިގެ އެންމެ އަޑިން ޖާގަ ގަނެފަވާބައެއް. އެމީހުން ތައުބާވާން ބޭނުން ނަމަ އެ ޖަންގިޔާދެކެ ބިރުނުގަނެ އިންސާފަށް ނިޔާކަނޑައިޅަންވީ. ޖަންގިޔާގެ ބިރަށްވުރެ ނަރަކައިގެބިރު މާބޮޑު.\nJuly 4, 2012 at 5:12 am\tމޮނާޒް ތިބުނަނީ ހަމަރަގަޅަށް ސިޔާސީ މީހުން އެމީްހުންގެ ހަތިޔާރުތަކުގެ ހިމާޔަތުގައި ނުނިކުމެއްޖެނަމަ އެހަތިޔާރުތަކުން އެމީހުން ޒަހަމްވާނެ\nJuly 3, 2012 at 8:21 pm\tއެބައިގަޑަކަށް މަރުގެހުކުމް ތަންފީޒުކުރާކަށް ހިލާވެސް ނުކެރޭނެ. މަޖުލިހުން ފާސްކުރިޔަސް އެކަމެއް ތަންފީޒެއްވެސް ނުކުރާނެ. ސަބަބު ވަރަށް ސާފު، މައުމޫނު ބޮލުގައި އެޅިފައިވާ މަރުގެ މައްސަލަ އޮތުން. ކޮންމެފަދަ ޤުރުބާނެއް ވެގެންނަމަވެސް އެކަމެއް ނުކުރާނެ. މޮނާޖް Reply\nJuly 3, 2012 at 6:34 pm\tމަރަށް މަރު ހިފުމުގެ ހުކުމް ތަންފީޒު ކުރާނަމަ އެންމެ ފުރަތަމަ ރާއްޖޭގެ ކޯޓުތަކުގައި ތިބި ފަޑިޔާރުންނަކީ އިންސާފުވެރިކަމާއެކު ވަކިކޮޅަކަށްނުޖެހި ހުކުމްތައް ކުރާ ބަޔަކަށް ވާންޖެހޭނެ، ޖަގިޔާ ނާޒިމް މެންކަހަލަ އަމިއްލަ އެދުމުން ފުރިފައިވާބަޔަކަށް ވިކިހުސްވެފާ ރާއްޖޭގެ ޢަދުލު އިންސާފުގެ ދާއިރާ ވެފާވާއިރު “މަރަށް މަރު” ހިފުން ވެގެންދާނީ ދިވެހިރާއްޖޭގެ ކުށެއްނެތް އެތަކެއް ރައްޔިތުންނަށް ހުރި ބޮޑު ނުރައްކަލަކަޝެވެ. ސިޔާސީގޮތުން ބަލާއިރު ރާއްޖޭގައި މިހާރު އޮތީ ބާޣީ ސަރުކާރަކަށް ވެފައި ރާއްޖޭގައި ތިބި ފުންނާބު އުސް ވަރަށްގިނަ ސިޔާސީ ލީޑަރުންނަށްވެސް ހުރި ބޮޑު ނުރައްކަލަކަށް ނޫނީތިކަމެއް ވެގެނެއް ނުދާނެކަން ޔަގީނެވެ.


Geyga amilayah kura viyafaari thah Register kuraakah nujeheyne\nއިކޮނޮމިކް މިނިސްޓްރީގެ ރަޖިސްޓަރާ މަރިޔަމް ވިސާމް--\nގޭގައި އަމިއްލަޔަށް ކުރާ ވިޔަފާރިތަށް ރަޖިސްޓްރީ ކުރާކަށް ނުޖެހޭނެ:\n03 ސެޕްޓެމްބަރ 2020 - 00:15:09\nދިރިއުޅުމަށްޓަކައި ގޭގައި އަމިއްލަޔަށް ކުރާ ވިޔަފާރިތަށް ރަޖިސްޓްރީ ކުރާކަށް ނުޖެހޭނެ ކަމަށް އިކޮނޮމިކް މިނިސްޓްރީން ބުނެފިއެވެ.\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި އިކޮނޮމިކް މިނިސްޓްރީގެ ރަޖިސްޓަރާ މަރިޔަމް ވިސާމް ވިދާޅުވީ އަމިއްލަ ދިރިއުޅުމަށްޓަކައި ކުރާ މަސައްކަތްތަކުގެ ތެރެއިން، އަމިއްލަ ގޭގައި ނުވަތަ އެއްތަނުން އަނެއް ތަނަށް ގޮސް ފަންނީ ހިދުމަތެއް ނުވަތަ އެނޫންވެސް ހިދުމަތެއް ފޯރުކޮށްދިނުމަކީ، ވިޔަފާރިއެއްގެ ގޮތުގައި ރަޖިސްޓަރީކުރަން ޖެހޭނެ ކަމެއް ނޫންކަމަށެވެ.\nވިސާމް ވިދާޅުވީ ވިޔަފާރީގެ އުސޫލުން ކާބޯތަކެތީގެ ހިދުމަތް ފޯރުކޮށްދޭނަމަ ކާބޯތަކެތީގެ ހިދުމަތް ދިނުމުގައި ހުންނަންޖެހޭ ސާފުތާހިރުކަމުގެ މިންގަނޑުތައް ބަޔާންކުރާ ގަވާއިދާއި ކަމާގުޅޭ އެހެން ގަވާއިދުތަކާ އެއްގޮތްވާ ގޮތުގެ މަތިން ހުއްދަ ނެގުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެންގުމައި ގުޅިގެން އާއްމުންގެ ވަރަށް ބޯޑު ކަންބޮޑުވުންތަކެއް ފެންމަތިވެފައިވާކަމަށެވެ.\nއެހެންނަމަވެސް އާއްމުންނަށް ވަރަށް ބޮޑަށް މިކަން އޮޅިފައިވާ ކަމަށާއި އެޗްޕީއޭގެ އެންގުމުގައިވަނީ ގޭގައި ކުރާ އަމިއްލަ ފިޔަފާރީތަށް ރަޖިސްޓްރީ ކުރަން ޖެހޭގޮތަކަށް ނޫންކަމަށާއި ރަޖިސްޓްރީ ކުރަން ޖެހޭނީ ވިޔަފާރިތަކަކީ، އާމްދަނީއެއް ހޯދުމުގެ ބޭނުމުގައި ހިންގާ ނުވަތަ ކުރާ މުދާ ގަނެވިއްކުމުގެ މަސައްކަތް، ވިޔަފާރި އުސޫލުން ފައިދާއެއް ހޯދުމުގެ ނިޔަތުގައި ހިންގާ އުފެއްދުންތެރިކަމުގެ މަސައްކަތް، ވިޔަފާރި އުސޫލުން ފައިދާއެއް ހޯދުމުގެ ނިޔަތުގައި ފޯރުކޮށްދޭ ފަންނީ ހިދުމަތް، ވިޔަފާރި އުސޫލުން ފައިދާއެއް ހޯދުމުގެ ނިޔަތުގައި ހިންގާ ހިދުމަތް ދިނުމުގެ މަސައްކަތް، މާލީ ފައިދާއެއް ހޯދުމުގެ ބޭނުގައި ނުއުފުލޭ މުދަލާ ގުޅޭގޮތުން ހައްގުތައް ދިނުން އަދި މާލީ ފައިދާއެއް ހޯދުމުގައި ހިންގާ އެނޫންވެސް ހަރަކާތްތަށް ކަމަށެވެ.\nއެޗްޕީއޭގެ އެންގުމާއި ގުޅިގެން އާއްމުންގެ ކަންބޮޑުވުމާއި ނުރުހުން އަމާޒްވެފައިވާތީ އެކޮނޮމިކް މިނިސްޓްރީން އިއްޔެ ވަނީ ބަޔާނެއްވެސް ނެރެފައެވެ. އެ ބަޔާނުގައި ބުނެފައި ވަނީ ވިޔަފާރި ރަޖިސްޓަރީކުރުމުގެ ގާނޫނުގެ ނުވަ ވަނަ މާއްދާގެ ދަށުން، ވަކި ފަރުދުން އާމްދަނީ ހޯދުމަށް ކުރާ ބައެއް ކަންކަމަކީ، އިސްތިސްނާވެގެންވާ ވިޔަފާރި ކަމުގައި ކަނޑައެޅިފައިވާ ކަންތައްތައް ކަމަށެވެ.\nމިގޮތުން، އަމިއްލަ ދިރިއުޅުމަށްޓަކައި ކުރާ މަސައްކަތްތަކުގެ ތެރެއިން، އަމިއްލަ ގޭގައި ނުވަތަ އެއްތަނުން އަނެއް ތަނަށް ގޮސް ފަންނީ ހިދުމަތެއް ނުވަތަ އެނޫންވެސް ހިދުމަތެއް ފޯރުކޮށްދިނުމަކީ، ވިޔަފާރިއެއްގެ ގޮތުގައި ރަޖިސްޓަރީކުރަން ނުޖެހޭ ފަދަ މަސައްކަތްތައް ކަމަށް ބަޔާނުގައިވެއެވެ\nއެ ގާނޫނުގެ ނުވަ ވަނަ މާއްދާގެ ދަށުން އަމިއްލަ ދިރިއުޅުމަށްޓަކައި ކުރާ މަސައްކަތެއްގެ ގޮތުގައި ބެލެވޭނީ، އެ މަސައްކަތަކީ، ވަޒީފާގައި ބަޔަކު ގެންގުޅުމަކާ ނުލާ، ތިމާ އަމިއްލައަށް ކުރާ މަސައްކަތަކަށްވާ ނަމަކަމަށް ބަޔާންކޮށްފައިވެއެވެ\nކޮވިޑް19 ގެ ބަލިމަޑުކަމާ ގުޅިގެން، ރާއްޖޭގެ އާބާދީގެ ގިނަ ބައެއްގެ އާމްދަނީއަށް ނޭދެވޭ އަސަރުތަކެއް ކުރަމުން އަންނާތީ، ގޭގައި ތިބެގެން މަސައްކަތްކޮށް، އާމްދަނީ ހޯދަމުންދާ ކަމަށާއި އެ ފަރާތްތަކަށް މަރުހަބާ ކިޔާ ކަމަށް މިނިސްޓްރީން ބުންޏެވެ.\nވިޔަފާރި ކުރުމުގައި އަމަލުކުރަންޖެހޭ ކަންކަމާބެހޭ މައުލޫމާތު އޮޅުންފިލުވުމަށް ބޭނުންވާ ފަރާތްތަކުން މިނިސްޓްރީގެ ކޯލް ސެންޓަރު 1691 އަށް ގުޅުމުން މައުލޫމާތު ލިބޭނެ ކަމަށް ބަޔާނުގައިވެއެވެ


Courtois Akee Dhuniyeyge Eh Vana Keeper: Martinez - Vaguthu\nކޯޓުއާ އަކީ ދުނިޔޭގެ އެއްވަނަ ކީޕަރު: މާޓިނެޒް\n3 މަސް ކުރިން ( މާޗް 29, 2020 )\nސްޕެއިންގެ ރެއާލް މެޑްރިޑަށް ކުޅެމުން އަންނަ ބެލްޖިއަމްގެ ތިބައުޓް ކޯޓުއާ އަކީ ދުނިޔޭގެ އެއްވަނަ ކީޕަރު ކަމަށާއި ރެއާލްގެ ގޯލުގައި ހުރެ އޭނާ ކުރިއަށްއޮތް ތާގައި ގިނަ ރެކޯޑުތަކެެއް މުގުރާލާނެ ކަމަށް ބެލްޖިއަމްގެ ގައުމީ ފުޓްބޯޅަ ޓީމުގެ ކޯޗު ރޮބާޓޯ މާޓިނެޒް ބުނެފިއެވެ.\nމީޑިއާތަކަށް ދިން އިންޓަވިއުއެއްގައި މާޓިނެޒް ބުނީ ކުރީ ސީޒަނާ އަޅާ ބަލާއިރު މިސީޒަނުގައި ރެއާލުގެ ނަތީޖާތައް ރަނގަޅު ވުމުގައި ކޯޓުއާގެ ހިއްސާ ބޮޑު ކަމަށާއި އޭނާ އަންނަނީ ދުވަހެއް ދުވަހަކަށް ކުރިއަރަމުން ކަމަށެވެ. އަދި ކޯޓުއާ އަކީ ޒުވާން ކީޕަރެއް ކަމުން އަދިވެސް އޭނާ ދާނީ އިތުރަށް މޮޅުވަމުން ކަމަށާއި ކުރިއަށްހުރި އަހަރުތަކުގައި ރެއާލްގެ ގޯލުގައި ހުރެ އެތަކެއް ރެކޯޑުތަކެއް މުގުރާލައި ކްލަބާއެކު ގިނަ ކާމިޔާބީތަކެެއް ބެލްޖިއަމްގެ އެއް ނަންބަރު ކީޕަރު ހޯދާނެ ކަމަށެވެ.\n“ އޭނާ އަށް އަބަދުވެސް ދަސްވެފަ ހުރި ކަހަލަ ދުނިޔޭގެ އެންމެ މޮޅު ކީޕަރަށް ވާން ބޭނުންނަމަ އިނގެން ޖެހޭ ހުރިހާ އެއްޗެއް. އެންމެ ފުރަތަމަ ދުވަހުން ފެށިގެން ވެސް ކޯޓުއާ އަކީ އޭނާ ކުޅޭ ޓީމެއްގެ ނަތީޖާތަކާއި ވަރަށް ބޮޑަށް ގުޅިފައިފާ މޮޅު ކީޕަރެއް. އަހަރެންގެ ނަޒަރުގައި އޭނާ އަކީ ދުނިޔޭގެ އެއްވަނަ ކީޕަރު. އޭނާގެ އުމުރާއި ދަނޑުމަތީގައި ދައްކަމުންދާ ހުނަރާއި މެޗުރިޓީ ލެވެލް ނުބައްދަލު. އެހާވެސް މޮޅު އޭނާ. ކޯޓުއާ އަކީ އަދިވެސް ޒުވާން ކީޕަރެއްކަމުން އޭނާ އަދިވެސް ދާނީ އިތުރަށް މޮޅުވަމުން. ރެއާލްގެ ގޯލުގައި ހުރެ އޭނާ އެތައް ރެކޯޑުތަކެއް މުގުރާލާނެ، “ މާޓިނެޒް ބުންޏެވެ.\n2018 ވަނަ އަހަރުގެ ވޯލްޑް ކަޕްގެ ސެމީ ފައިނަލަށް ބެލްޖިއަމް ގެންގޮސްދިނުމުގައި މުހިއްމު ރޯލެއް އަދާކުރި ކޯޓުއާ ރެއާލަށް ބަދަލުވީ އެ އަހަރުގެ ހޫނު މޫސުމުގެ ޓްރާންސްފާ ބާޒާރުގައެވެ. ޗެލްސީން ކޯޓުއާ ރެއާލަށް ވިއްކާލީ 45 މިލިއަން ޑޮލަރަށެވެ.\nޗެލްސީން 2011 ވަނަ އަހަރު ބެލްޖިއަމްގެ ގެންކަށް 10 މިލިއަން ޑޮލަރު ދީފައި ކޯޓުއާގެ ސޮއި ހޯދުމަށް ފަހު ލޯން އެއްބަސްވުމެއްގެ ދަށުން ދޫކޮށްލީ ސްޕެއިނުގެ އެތުލެޓިކޯ މެޑްރިޑަށެވެ. އެ ޓީމުގައި ކާމިޔާބު ތިން އަހަރު ހޭދަކުރުމަށް ފަހު ޗެލްސީއާ އަލުން ކޯޓުއާ ގުޅުނީ 2014 ވަނަ އަހަރު އެވެ.\nވޯލްޑް ކަޕްގައި ދެއްކި މޮޅު ކުޅުމާއެކު ރެއާލްގެ މެނޭޖްމަންޓުގެ ލޮލުގައި ކޯޓުއާ އަޅައިގަތް އިރު އޭނާ އެ ކްލަބާއެކު ހޭދަކުރި ފުރަތަމަ ސީޒަނުގައި މާ އެދެވޭ ކުޅުމެއް ނުދެއްކުނެވެ. އެހެންނަމަވެސް ފަހަކަށް އައިސް ރެއާލްގެ ގޯލު ބެލެހެއްޓުމުގައި 27 އަހަރުގެ ކީޕަރު ދައްކަމުން އަންނަ މޮޅު ކުޅުމަށް ގިނަ ބައެއްގެ ސަމާލުކަން އަންނަނީ ލިބެމުންނެވެ. މުޅިއެކު 66 މެޗު މިހާތަނަށް ރެއާލަށް ކުޅެދީފައިވާ ކޯޓުއާ ވަނީ އެ ކްލަބާއެކު ކްލަބް ވޯލްޑް ކަޕް އަދި ސްޕެނިޝް ސުޕަ ކަޕް ކާމިޔާބުކޮށްފައެވެ.\nރާމޮސްގެ ޕެނަލްޓީއާއެކު ރިއަލްއަށް އަނެއްކާވެސް މޮޅެއް\nރާމޮސްގެ ޕެނަލްޓީއާއިއެކު ރިއަލް އަށް ހަތަރު ޕޮއިންޓުގެ ލީޑެއް\nއެސްޕެނިޔޮލް ބަލިކޮށް މެޑްރިޑް ލީގު ހޯދުމާއި ގާތަށް\nމާޗް 30, 2020 15:03\nޓާ ސްޓާރގަން ކުޅެނީ ބާސްކެޓް ބޯޅަ ތޯއްޗެވެ.\nއޮބްލަކު އަކީ ކްރިކެޓް ކީޕަރ އެއްތޯ އެހެންވިއްޔާ\nއޭޕްރީލް 1, 2020 09:39


Bridge gai "hithuhuri gothakah", zimmaa koba? | Mihaaru\nބްރިޖުގެ ޗެންޗޭނުގަނޑުގެ މައްޗަށް ދެ މީަކު އަރައި.\n13 ސެޕްޓެމްބަރ 2018 - 12:16 36 comments\nއޮފީސް ނިންމާފައި، މަސް ރޮއްޓެއް ކާން ވެސް ގްރޫޕް ހަދާފައި މިހާރު ހުޅުމާލެ ބީޗަށެވެ. ބްރިޖުގެ "ސަޅި" ކަމެވެ؛ ތޮއްޖެހިފައިވާ މާލޭގެ ހާސްކަމުން ކުޑަވަގުތުކޮޅަކަށް ނަމަވެސް ހިތްހަމަޖެހުމާއި އުފާވެރި ކަމެވެ.\nއެކަމަކު ދެރަ ކަމަކީ، މާލެ އާއި ހުޅުމާލެ ގުޅުވައިދީފައިވާ ބްރިޖުން ތިން މިނެޓުގެ ދަތުރުކުރާއިރު ފެންނަ ބިރުން ފިތްކަނޑައިގެންދާ ފަދަ މަންޒަރުތަކެވެ. ބްރިޖު މަތީގައި ބައެއް މީހުން އުޅެނީ "ހިތުހުރި" ގޮތަކަށެވެ. އެންމެންގެ ސަލާމަތާއި ރައްކާތެރިކަމަށް ހަދާފައިވާ ގާނޫނުތަކާއި އުސޫލްތައް ފައިދަށުލައިފަ އެވެ.\nސޯޝަލް މީޑިއާގައި ވައިރަލްވެފައިވާ އެއް މަންޒަރެވެ؛ ބްރިޖުގެ މެދެއްހާ ހިސާބުގައި ސައިކަލު ޕާކުކޮށްފައި ދެ މީހަކު އަރައި ތިބެނީ، ބްރިޖުގައި ހިނގާ ލޭން ވަކިކުރަން ޖަހާފައި ހުރި ޗެންޗޭނު ގަނޑުގެ މައްޗަށެވެ. އެ މީހުންގެ ހާސްކަމެއް ނެތަސް އެ މަންޒަރުގެ ފެނުނު މީހުންގެ ގައިން ހީބިހި ނަގައިގެންދެ އެވެ.\nއަނެއް ފޮޓޯ އިން ފެންނަނީ، ތިން މީހުންގެ ސައިކަލް ދަތުރެވެ. ބްރިޖުން ސައިކަލް ދުއްވާފައި ދިޔައިރު ފަހަތުގައި އަންހެނަކު އިންނަނީ ތުއްތު ކުއްޖަކު އުރާލައިގެންނެވެ. ވިސްނާލުމެއް ނެތި ތިން މީހުންގެ ފުރާނަ ނުރައްކަލަކަށް ވައްޓާލައިގެން ދިޔައިރު، ހިތްދަތިވީ އެ މަންޒަރު ފެނުނު މީހުންނެވެ.\nތުއްތު ކުއްޖަކު ގޮވައިގެން ސައިކަލެއްގައި ބްރިޖު މަތިން ދަތުރުކުރަނީ.\nއެކަނި އިށީނދެ ނުތިބެވޭ ކުދިންނާ އެކު ސައިކަލުގައި ބްރިޖުން ދަތުރު ކުރުން އޮތީ މަނާކޮށްފަ އެވެ. އެންމެންގެ ރައްކާތެރި ކަމަށެވެ.\nދެން އޮތީ، ބްރިޖުން ދަތުކުރާ އެހެން މީހުންނަށް ބެލުމެއް ނެތި ސައިކަލް ދުއްވާ މީހުންގެ ނުރައްކާތެރި ކަމެވެ. ސައިކަލް ދުއްވާ ލޭނުން، ބާރު ސްޕީޑުގައި ދުއްވާފައި ދަމުން ހަމަ ކުއްލިއަކަށް މަޑުކޮށްލަފާނެ އެވެ. ސެލްފީއެއް ނަގާށެވެ! ނޫން ނަމަ ފޯނުން ވާހަކަ ދައްކާށެވެ. ހުރިހާ އުނދަގުލެއް ފަހަތުން އަންނަ މީހުންނަށެވެ.\nގްރޫޕްތައް އެކުގައި ދަތުރުކުރާއިރު، ވާހަކަ ދައްކަމުން މަޑުމަޑުން ދުއްވުމާއި، ކުއްލިއަކަށް ޔޫޓާން ނެގުން ފަދަ ކަންކަން ވެސް ކުރެ އެވެ. މިއީ، ނުރައްކާތެރި ހާދިސާއަކަށް މަގުފަހިވެދާނެ ކަންކަމެވެ. ބްރިޖުގައި ދުއްވަން އޮންނަނީ ވަކި ސްޕީޑެއް ކަނޑައަޅައިފަ އެވެ. އެއީ، ގަޑިއަކު 25-50 ކިލޯ މީޓަރާ ދެމެދެވެ.\nވެހިކަލްތަކަށް ބްރިޖުގެ ލޭންތައް ބައިކޮށްފައިވާއިރު، ނުބައި ލޭންތަކުން ވެސް ދުއްވަ އެވެ. އެގޮތަށްދާ މީހުން، ފުލުހުން ގޮސް ހުއްޓުވާފައި ވެސް އެބަހުއްޓެވެ.\nބްރިޖު ހުރަސްކުރާއިރު، ސައިކަލުގައި ލޯގަނޑު ހުރުން މަޖުބޫރެވެ. ލޯގަނޑު ނެތް ސައިކަލެއްގައި ބްރިޖުން ދަތުރެއް ނުކުރެވޭނެ އެވެ. ދެން ކުރަން ޖެހޭ ކަމަކީ، އެހެން މީހުންގެ ސައިކަލުގައި ހުންނަ ލޯގަނޑު ނަގައިގެން ދިއުމެއް ވެސް ނޫނެވެ.\nސައިކަލެއްގައި ހަރުކޮށްފައިވާ ނޯޓެއް ކަމަށް ބުނެ ސޯޝަލްމީޑިއާގައި އާއްމުވަމުންދާ ލިޔުމެއް.\nއެކަން ފަހަރުގައި އާއްމުވީ ކަމަށް ވެސް ވެދާނެ އެވެ؛ މަޖަލަކަށް ހަދާފައި މީހަކު އާއްމުކޮށްފައިވާ ޕޯސްޓުގައި ބުނެފައި ވަނީ "ސަޔެއް ބޯލަން ހުޅުމާލެ ދާން ލޯގަނޑު ނެގީ" ކަމަށެވެ. ނިމުނުހާ އަވަހަކަށް ގެނެސްދޭނެ ކަަމަށް ބުނެ ސައިކަލްގެ މަޑީގައި ލިއުމެއް ހަރުކޮށްފައިވެ އެވެ.\nބްރިޖުގައި ދުއްވާފައިވާއިރު ހެލްމެޓް އަޅައިގެން ދުއްވުން މަޖުބޫރެއް ނޫނެވެ. އެކަމަކު، ރިންގު ރޯޑާއި ބްރިޖުގެ ދަތުރުތަކުގައި ބައެއް މީހުން މިހާރު ދުއްވަނީ ހެލްމެޓް އަޅައިގެންނެވެ. މަޖުބޫރު ނުކުރިއަސް އަމިއްލަ އިސް ނެގުމަށް މިކަން ކުރުމަކީ އެހެން މީހުންނަށް ރަނގަޅު ނަމޫނާ އެކެވެ.\nބްރިޖުގައި "ހިތުހުރި ގޮތަކަށް" އުޅުމުގެ އުސޫލް ދޫކޮށްލައި ސަމާލުވާން ޖެހޭ ކިތަންމެ ކަމެއް އެބަހުއްޓެވެ. ކޮންމެ ފަހަރަކު ފުލުހުން ގޮސް އިސްލާހުކުރަންދެން ތިބޭކަށް ނުޖެހެ އެވެ. ފަރުދީ ޒިންމާ ވެސް އަދާކުރަން ޖެހެ އެވެ.\nބްރިޖުގެ "ސަޅި"ކަމާ އެކު، ހުޅުމާލެ އިން ހޫނު މަސްރޮއްޓެއް ކާލައިގެން އަމާންކަމާ އެކު އެނބުރި އައުމުގެ ހިތްހަމަޖެހުން އެންމެންނަށް ލިބޭނީ އޭރުންނެވެ.\nއިތުރު ލިޔުންތައް ޕޮލިސް ހުޅުމާލެ ތަރައްގީގެ މަޝްރޫއުތައް ސަރުކާރު ހައުސިން މިނިސްޓްރީ ސިނަމާލެ ބްރިޖު\nބްރިޖުގެ ދެ ފަރާތުގައިވާ ލޭން، ހިނގުމަށާއި ދުވުމަށް


Ferguson ge role bodu kuran Mourinho edhijje | Mihaaru\nފާގަސަން (ކ) އާއި މޮރީނިއޯ މެޗެއްގެ ތެރެއިން.---\n04 އޮކްޓޯބަރ 2016 - 09:52\nފާގަސަން ޔުނައިޓެޑްގެ ކޯޗުކަމުން ވަކިވީ 1986 އިން ފެށިގެން 2013 ވަަނަ އަހަރާ ހަމައަށް އެ ޓީމަށް ގިނަ ކާމިޔާބީތަކެއް ހޯދައިދިނުމަށް ފަހު އެވެ. ޔުނައިޓެޑުން ވަނީ ފާގަސަން އެ ކްލަބަށް ކޮށްދިން ހިދުމަތުގެ އަގުވަޒަންކޮށް ޔުނައިޓެޑްގެ ގްލޯބަލް އެމްބެސަޑަރެއްގެ ގޮތުގައި އޭނާ ހަމަޖައްސައިފަ އެވެ.\nއެކަމަކު ފާގަސަންގެ ލަފާގެ މަތިން ޔުނައިޓެޑްގެ ކޯޗުކަމަށް 2013 ވަނަ އަހަރު ގެނައި ޑޭވިޑް މޮއިސް އަށް ކްލަބަށް ކާމިޔާބު ނުހޯދައިދެވުމުން ޔުނައިޓެޑްގައި ފާގަސަންގެ ރޯލު ވަނީ ކުޑަކޮށްފަ އެވެ. އަދި އޭގެ ފަހުން ޔުނައިޓެޑްގެ ކޯޗުކަމަށް ލުއީ ވެން ހާލް އާއި މޮރީނިއޯ ހަމަޖެއްސުމުގައި ޔުނައިޓެޑުން ފާގަސަންގެ ލަފާ ނުހޯދަ އެވެ.\nމޮރީނިއޯ ވަނީ މިދިޔަ ހަފްތާގައި ޔުނައިޓެޑްގެ ޑިރެކްޓަރުންގެ ބޯޑާ ބައްދަލުކޮށް އެ ކްލަބަށް ކުރިން ހިދުމަތްކޮށްދިން ގިނަ ފަރާތްތަކުގެ ރޯލު ބޮޑުކުރުމަށް އެދިފަ އެވެ. އޭގެ ތެރޭގައި ފާގަސަންގެ އިތުރުން ބޮބީ ޗާލްޓަން އާއި ޑޭވިޑް ގިލް ހިމެނެ އެވެ.\nޢެންމެ ފުރަތަމަ ތިޔަ ޑޭވިޑް މޮޔެސް ގެންނަން އުޅުނުއިރުވެސް ފާގަސަނަށް ހަމަ ރަނގަޅަށް އެނގޭނެ އެއީ މެންޔުނައިޓެޑް ކަހަލަ ބޮޑުޓީމެއްގެ ކޯޗުކަން ކުރެވޭނެ މީހެއްނޫންކަން.... ސަޕޯޓަރުންވެސް އޭނައާ ދޭތެރޭ ހިތްހަމައެއްްނުޖެހޭ.. މިކަން މިގޮތަށް އޮތްވާ ތިޔަ މޮޔެސްއާ ޓީމު ހަވާލުކޮށް އެންމެފަހުން މުޅިޓީމު ހަލާކުވެގެން ދިޔަ ހިސާބުން މެނޭޖްމަންޓަށް ފެނިގެން މޮޔެސް ބޭރުކުރީ.... އޭގެފަހުން ފާގަސަންގެ ރޯލު ޔުނައިޓެޑުގައި ކުޑަކުރީ.... ފާގަސަން މިހާރު އަލުން މެންޔުނައިޓެޑާއި ހަވާލުވިޔަސް ފަސޭހައެއް ނުވާނެ ޓީމުގަނޑު ހަމައަކަށް އަޅުވާކަށް... ހުރިހާވެސް މައްސަލައަކީ ފާގަސަންގެ ފަހުން ފީކަޅާ މީހަކާ މެންޔޫގެ ކޯޗުކަން ހަވާލުކުރެވުނުކަން...\nކަލޭ މަށަށް ބަދުބަސް ނުބުނެބޭ!


Addu in nuva meehaku hayyaru kohfi\nފުލުހުން ރޭ ހިންގި އޮޕަރޭޝަންގައި ހައްޔަރުކުރި މީހާ ފުލުހުންގެ ވެހިކަލަށް އަރުވަނީ: އައްޑޫން ނުވަ މީހުން ވަނީ ހައްޔަރު ކޮށްފައި\nފުލުހުން މިހާރު ކުރިޔަށް ގެންދާ އޮޕަޜޭޝަންގެ ތެރެއިން އައްޑު އަތޮޅުން ނުވަ މީހަކު ހައްޔަރު ކޮށްފައިވާ ކަމަށް ފުލުހުން ބުނެފި އެވެ.\nމި މަހުގެ ހަވަނަ ދުވަހު މާލޭގައި މަޖިލީހުގެ ރައީސް މުހައްމަދު ނަޝީދަށް ދިން ހަމަލާގެ ތަހުގީގުގެ ބައެއް މައުލޫމާތު މިއަދު ބޭއްވި ނޫސްވެރިންގެ ބައްދަލުވުމުގައި ފުލުހުން ދީފައި ވެއެވެ.\nއެގޮތުން ރައީސް ނަޝީދަށް ދިން ހަމަލާއާ ގުޅިގެން އައްޑޫ އާއި މާލޭގައި ހާއްސަ އޮޕަރޭޝަންތަކެއް ކުރިއަށް ގެންދާކަމަށް ފުލުހުންގެ ކްރައިމް އިންވެސްޓިގޭޝަން ކޮމާންޑް، އަދި ޗީފް ސުޕްރިންޑެންޓް އޮފް ޕޮލިސް މުހައްމަދު ބަޝީރު ވިދާޅުވި އެވެ.\nއެ އޮޕަރޭޝަންތަކުގެ ތެރެއިން އައްޑޫގެ ގިނަ އަދަދެއްގެ ގެ ބަލައި ފާސްކުރި ކަމަށާއި އަދި ނުވަ މީހުން ހައްޔަރުކޮށް ގިނަ އަދަދެއްގެ ތަކެތި ފުލުހުންގެ ބެލުމުގެ ދަށަށް ގެންދިޔަ ކަމަށް އޭނާ ވިދާޅުވި އެވެ. ނަމަވެސް ގެންދިޔަ ތަކެތީގެ ތަފްސީލެއް އޭނާ ނުދެއްވަ އެވެ. އަދި ވިދާޅުވީ ހައްޔަރުުކުރި އެ މީހުނަކީ ރައީސް ނަޝީދަށް ދިން ހަމަލާއާ ގުޅުން ހުރި މީހުންތޯ ބަލަމުން ގެންދާ ކަމަށެވެ.\nމާލޭގައި ހިންގި އޮޕަރޭޝަންގައި ވެސް ފަސް ގެއެއް ވަނީ ބަލައި ގިނަ އަދަދެއްގެ ތަކެތި ފުލުހުން ގެންދިޔަ އެވެ.\nބަޝީރު ވިދާޅުވީ އޮޕަރޭޝަންތަކެއް ފެށީ ރައީސް ނަޝީދަށް ދިން ހަމަލާއާ ގުޅިގެން ކަމަށައި މައިގަނޑު ބޭނުމަކީ ޓެރަރިޒަމަށް ވާގިވެރިވާ ފަރާތްތައް ގާނޫނުގެ ކުރި މައްޗަށް ގެންދިއުން ކަމަށެވެ.\n"ރައީސް ނަޝީދަށް ދިން ހަމަލާއާ ގުޅިގެން މިއިން އެއްވެސް ފަރާތެއްގެ ގުޅުމެއް އޮތްތޯ ބަލައި ތަހުގީގް ކުރުމުގެ މަސައްކަތް އަޅުގަނޑުމެން ކުރަމުން ދަނީ" ބަޝީރު ވިދާޅުވި އެވެ.\nރައީސް ނަޝީދަށް ދިން ހަމަލާއާ ގުޅިގެން ހަތަރު ވަނަ މީހަކު ރޭ ބ. ދަރަވަންދޫން ވަނި ހައްޔަރުވެސް ކޮށްފަ އެވެ. އެއީ ލ. ގަން، އަހުމަދު ފާތިހެވެ. އޭނާއަކީ ރައީސް ނަޝީދަށް ހަމަލާ ދިން ތަނުގައި ސައިކަލު ބެހެއްޓި މީހާ ކަމަށް އަޑުފެތުރިފައި އޮތް ނަމަވެސް ފުލުހުން އެކަން ޔަގީންކޮށެއް ނުދެ އެވެ. ހަމަލާގައި އޭނާގެ ދައުރު ފަހުން ހާމަ ކުރާނެ ކަމަށް ބަޝީރު މިއަދު ވިދާޅުވި އެވެ.\nރައީސް ނަޝީދަށް ދިން ހަމަލާ އާއި ހުޅިގެން މީގެ ކުރިން ވަނީ ތިން މީހަކު ހައްޔަރު ކޮށްފަ އެވެ. އެއީ އައިއީޑީ ގޮއްވާލި ކަމުގެ ތުހުމަތު އޮތް ވ. ތިނަދޫ، ހިޔާ، އަދުހަމް އަހްމަދު އާއި މއ. ފޭރުގެ މުޖާޒް އަހުމަދު އާއި ގއ. ކޮނޑޭ ފޮޅޭމާ ތަހުމީން އަހުމަދު އެވެ. ތަހްމީނަކީ ބޮން ގޮއްވާލުމަށް ބޭނުން ކުރި ސައިކަލްގެ ވެރިމީހާ އެވެ. އަދި މުޖާޒަކީ އެ ހަމަލާއަށް ފަހު އަދުހަމްއާ ބައްދަލު ކުރި މީހެކެވެ.\nމޯލްޑިވްސް ޕޮލިސް ސާވިސް ޓެރަރިޒަމް އައްޑޫ ސިޓީ + ނަޝީދަށް އަމާޒު ކުރި ހަމަލަ ކުށްކުރުން ޓެރަރިސްޓް ހަމަލާ\nދޫކޮށްލި ހަރުކަށި ފިކުރުގެ މީހާ ހައްޔަރުކޮށްފި


ޅ. އަތޮޅާއި ވ. އަތޮޅާ ދެމެދަށް މޫސުން ގޯސްވެ ރީނދޫ އިންޒާރު! – Haftha\nޅ. އަތޮޅާއި ވ. އަތޮޅާ ދެމެދަށް މޫސުން ގޯސްވެ ރީނދޫ އިންޒާރު!\nމޫސުމާ ބެހޭ މައި އިދާރާ، މޯލްޑިވްސް މީޓިއޯރޮލޮޖިކަލް ސާވިސް އިން ޅ. އަތޮޅާއި ވ. އަތޮޅާ ދެމެދަށް މޫސުން އިތުރަށް ގޯސްވުމާ ގުޅިގެން ރީނދޫ އިންޒާރު ނެރެފި އެވެ.\nމެޓް އޮފީހުން އެ އިންޒާރު ނެރެފައިވަނީ، މިރޭގެ 22:20 އިން ފެށިގެން މެންދަމު 2:20 އާ ހަމައަށެވެ. އަދި އިންޒާރު ނެރެފައިވާ ސަރަހައްދު ތަކަށް ބޯކޮށް ވާރޭ ވެހުމާއެކު ގުގުރުން އެކަށީގެންވާ ކަމަށް މެޓް އޮފީހުން ލަފާ ކުރެ އެވެ.\nޅ. އަތޮޅާއި ވ. އަތޮޅާ ދެމެދަށް ރީނދޫ އިންޒާރު ނެރެފައިވާއިރު، މާދަމާރޭ 8:00 އާ ހަމައަށް ރާއްޖޭގެ މޫސުން ލަފާކުރާ ގޮތަށް ބަލާއިރު ރާއްޖޭގެ ބޮޑުބަޔަކަށް ގުގުރުމާއިއެކު ވިއްސާރަކޮށް އަދި ބައެއް އަތޮޅުތަކަށް ބޯކޮށް ވާރޭ ވެހޭނެ އެވެ.\nވައި ޖެހޭނެ ކަމަށް ބެލެވެނީ ދެކުނާއި ހުޅަނގު ދެކުނުން ދެކުނުގެ އަތޮޅުތަކަށް ގަޑިއަކު 08 މޭލާއި 18 މޭލާއި ދެމެދުގެ ބާރުމިނުގައި އަދި އުތުރާއި މެދުތެރޭގެ އަތޮޅުތަކަށް ހުޅަނގުދެކުނާއި ހުޅަނގުން ގަޑިއަކު 15 މޭލާއި 25 މޭލާއި ދެމެދުގެ ބާރުމިނުގަ އެވެ.\nއަދި ވިލާގަނޑުގައި ގަޑިއަކު ގާތްގަނޑަކަށް 45 މޭލުގެ ބާރުމިނަށް ވައިގަދަވުން އެކަށީގެންވާ ކަމަށް މެޓް އޮފީހުން ބުނެ އެވެ. އެހެންކަމުން ރާއްޖޭގެ ކަނޑުތަށް އުތުރާއި މެދުތެރޭގައި ގަދަވާނެ އަދި ދެކުނުގައި އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ އެވެ.\nއޭގެ އިތުރުން ދިޔަވަރު ބޮޑުވާ ގަޑިތަކުގައި ދެކުނާއި މެދުތެރޭގެ ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށް މެޓް އޮފީހުން ބުނެ އެވެ.


Minister Saeed ah Abdulla Riyaz dhevvi rahdhu: Thiyaee meesmeehunge thappaahun maqaamuge dhifaaugai ulhey meeheh? Raajje.mv | Connecting the dots...\nމިނިސްޓަރު ސައީދަށް އަބްދުﷲ ރިޔާޒު ދެއްވި ރައްދު: ތިޔައީ މީސްމީހުންގެ ތައްޕާހުން މަގާމުގެ ދިފާއުގައި އުޅޭ މީހެއް؟\nސައީދު ވިދާޅުވެފައި ވަނީ ގާސިމް ރަނގަޅު ވާނީ ވިޔަފާރި ކުރަން ކަމަށް\nރިޔާޒު ވިދާޅުވީ އެއް އިރެއްގައި ގާސިމް ވަރެއް ނެތިގެން އުޅުއްވި ކަމަށް\nކ. މާލެ | މުހަމްމަދު ފަޒީން |5ޑިސެންބަރު 2017 | އަންގާރަ 19:04 | phaxyn | ޚަބަރު | 12,789\nމެމްބަރު އަބްދުﷲ ރިޔާޒު އަދި މިނިސްޓަރު މުހައްމަދު ސައީދު -- ފޮޓޯ:މުހަމްމަދު ފަޒީން\nޖުމްހޫރީ ޕާޓީގެ ލީޑަރު ގާސިމް އިބްރާހީމް ރަނގަޅު ވާނީ ވިޔަފާރި ކުރަން ކަމަށް މިނިސްޓަރު މުހައްމަދު ސައީދު ވިދާޅުވުމާ ގުޅިގެން ޖުމްހޫރީ ޕާޓީގެ ނާއިބު ލީޑަރު އަބްދުﷲ ރިޔާޒު ރައްދު ދެއްވައިފި އެވެ.\nރައްޔިތުން މަޖިލީހުގެ ކިނބިދޫ ދާއިރާގެ މެމްބަރުކަން ވެސް ކުރައްވާ ކުރީގެ ކޮމިޝަނަރ އޮފް ޕޮލިސް އަބްދުﷲ ރިޔާޒު މިނިސްޓަރު ސައީދަށް ރައްދު ދެއްވައި ކުރެއްވި ޓްވީޓެއްގައި ވިދާޅުވެފައި ވަނީ 2013 ވަނަ އަހަރުގެ ރިޔާސީ އިންތިހާބުގައި ގާސިމަށް ވެރިކަން ހޯދައިދިނުމަށް އުޅުއްވިއިރު، އެވަރެއް ނެތް ކަމަށެވެ. އަދި އޭރު ވާދަވެރި ކެންޑެޑޭޓް އަދި މިހާރު ރައީސްކަން ކުރައްވާ އަބްދުﷲ ޔާމީނަކީ ވެރިކަމަށް ކަމުދާ ބޭފުޅެއް ކަމަށް ނުވިއިރު، ޖުމްހޫރީ ޕާޓީގެ ސްލޮޓެއްގައި އިކޮނޮމިކް މިނިސްޓަރުކަން ލިބިލެއްވި ހިސާބުން ރައީސް ޔާމީން ވަރެއް ސައީދަށް ނެތް ކަމަށް ރިޔާޒު ވިދާޅުވި އެވެ.\nމީގެ އިތުރުން ރިޔާޒު ވިދާޅުވީ ސަރުކާރުން ހިންގަމުންދާ ގޮތާ މެދު ހިތްހަމަނުޖެހިގެން ސަރުކާރުން ކޯލިޝަނުން ޖުމްހޫރީ ޕާޓީ ވަކިވުމުން ލިބިފައިވާ ވަޒީރުކަމުގެ މަގާމު ދިފާއު ކުރެއްވުމަށް މިނިސްޓަރު ސައީދު ޖުމްހޫރީ ޕާޓީ ދޫކޮށްލެއްވި ކަމަށެވެ. އަދި ސައީދު މިނިސްޓަރު ކަމުގެ މަގާމުގައި ހުންނަވާއިރު ރައީސް ޔާމީން ވަރެއް ނެތް ކަމަށް ވެސް ރިޔާޒް ވިދާޅުވެފައި ވެއެވެ.\nރިޔާޒު ވިދާޅުވީ ސައީދު ދައްކަވަނީ އަމިއްލަ ނަފްސަށް ޔަގީން ކަމެއް ނެތި މީސް މީހުންގެ ތައްޕާހުން އުޅޭ މީހުން ދައްކާ ފަދަ ވާހަކައެއް ކަމަށެވެ.\n2013 ga Qasimah verikan hoadhaidheyn ulhunuiru evareh neiy. Eyru Yaameenu verikamah kamaku nudhey. Minister kan libumun ekan dhifaau kurumah JP dhookolli. Maqaamga hunnairu Y vareh neiy. Miee amilla nafsah yaqeenkameh nethi meehunge thahpaahun ulheymeehun dhahkaafadha vaahakaeh! https://t.co/6Eo7rJuKiy\n— Abdulla Riyaz MP (@riyazabdulla) December 4, 2017\nސަރުކާރުގެ މިނިސްޓަރުގެ ތެރެއިން މިވަގުތު ރައީސް ޔާމީންގެ އެންމެ އަރިސް އެއް ބޭފުޅެއްގެ ގޮތުގައި ސައީދު ފެންނަމުންދާއިރު، ގާސިމްއާ ގުޅޭ ގޮތުން ސައީދު މީގެ ކުރިން އެފަދަ ވާހަކައެއް ދައްކަވާފައެއް ނުވެއެވެ.\nސައިދަކީ ރައްޖޭގައި އޮތް އެންމެ ބޮޑު ރިސޯޓް ކަމަށްވާ ގާސިމް އިބްރާހީމްގެ ސަން އައިލެންޑް ރިސޯޓްގެ ކުރީގެ މެނޭޖަރެވެ. އަދި ގިނަ ދުވަސްތަކެއް ވަންދެއް ގާސިމްގެ އަރިހުގައި މަސައްކަތްކުރެއްވި ބޭފުޅެކެވެ. އަދި ސައީދު ސިޔާސީ މައިދާނަށް ނިކުންނެވީ ވެސް ގާސިމް އިބްރާހީމާ އެކު ޖުމްހޫރީ ޕާޓީގެ ތެރެއިންނެވެ.\nކާންދީ ބޮޑުކުރީވެސް ގާސިމްއިބުރާހީމް. ކިޔަވަން ފޮނުވާ އެކަމައް ޚަރަދުކުރީވެސް ގާސިމް އިބުރާހީމް. ،،، ހަހަހަހަހަހަހަ ... ލަދު ކުޑަ


Gannan libey passport: hulhuvaalevifaiva rayyithukan\n07:53am | Monday, 01 June 2020\nގަންނަން ލިބޭ ޕާސްޕޯޓް: ދުނިޔޭގައި ހުޅުވާލެވިފައިވާ ރައްޔިތުކަން\nމިހާރު ދުނިޔޭގައި ކަންތައްތައް ހުރި ގޮތުން، ފައިސާ އަށް ގަނެވެން އޮތީ ހަމައެކަނި ކެރީބިއަން ޤައުމެއް ގައި ނުވަތަ ދިވެހިރާއްޖޭގައި ލަގްޒަރީ ރިޒޯޓެއް ގައި ޗުއްޓީ ހޭދަކޮށްލުމަކަށް އެކަންޏެއް ނޫނެވެ. ނުވަތަ ކެނެޑާގެ ކުބެކުން ރީތި ގެއެއް ގަނެލުމެއް އެކަންޏެއް ވެސް ނުމެ ނޫން މެއެވެ. އޭގެ އިތުރަށް މިހާރު ބައެއް ޤައުމުތަކުގެ ރައްޔިތުކަން ވެސް ގަނެލެވެން އެބަ އޮތެވެ.\nއޮކްޓޯބަރ 31 ގައި އީޔޫ އިން ވަކިވުމުގެ ކުރިން އިނގިރޭސި ރައްޔިތުން މިހާރު އެ ޤައުމާ ކައިރީގައިވާ އަޔަރލޭންޑުގެ ޕާސްޕޯޓް ހޯދުމަށް ދަނީ އަވަސެވެގަންނަމުންނެވެ. މިހެން މިކަން އޮތް އިރު، ދުނިޔޭގެ މުއްސަނދި ދަތުރުވެރިން ކޮންމެހެން އިމިގްރޭޝަން ކައުންޓަރުތަކުގައި ކިއު ހަދާފައި ތިބޭކަށް ބޭނުމެއް ނުވެއެވެ.\nއޭގެ ބަދަލުގައި، އެފަދަ މުއްސަނދި ދަތުރުވެރިން އިމިގްރޭޝަން ގެ ތެރެއިން ޤައުމުތަކުގައި އޮންނަ އިންވެސްޓްމެންޓް ޕްރޮގްރާމްތަކުގައި ބައިވެރިވެއެވެ. މިފަދަ އިންވެސްޓްމެންޓްތަކާ އެކު، އެ ޤައުމެއްގެ ޕާސްޕޯޓް ލިބުމަށް މަގުފަހިވެއެވެ.\nއިންވެސްޓްމެންޓް ޕްރޮގްރާމްތަކުން ސިޓިޒެންޝިޕް ނުވަތަ ރައްޔިތުކަން ދިނުމަކީ، އެކަމާ މެދު ބައެއް މީހުން ޚިޔާލުތަފާތުވާ ކަމަކަށް ވިޔަސް ކުރިއަރަމުން އަންނަ އިންޑަސްޓްރީއެއް ކަމަށް މިހާރު ބެލެވެއެވެ. ގިނަ ބަޔަކު ބަލަބަލާ ތިބި މިފަދަ ޕްރޮގްރާމެއް އޮކްޓޯބަރ4ގައި ޔޫރަޕްގެ ޤައުމެއް ކަމަށް ވާ ޔޫގޯސްލޭވިޔާގެ ބައެއްގެ ގޮތުގައި ކުރިން އޮތް އެކަމަކު މިހާރު މިނިވަން މޮންޓެނީގްރޯ އިން ވަނީ އެޕްލިކޭޝަންތައް ބަލައިގަންނަން ފަށާފައިވާ ކަމަށް މިހާރު ވަނީ އިޢުލާންކޮށްފައެވެ.\nމެޑްޓްރޭނިއަން ކަނޑުގެ އައްސޭރީގައި ވާ މޮންޓެނީގްރޯ އިން ވަނީ، އެ ޤައުމުގެ ޕާސްޕޯޓް ގަތުމަށް 2000 ފުރުޞަތު އޮތް ކަމަށް އިޢުލާންކޮށްފައެވެ. މި ޕާސްޕޯޓް ގެ އަގަކީ، ތަރައްޤީގެ މަޝްރޫޢުތަކުގައި 274،000 އެމެރިކާ ޑޮލަރު އިންވެސްޓް ކުރުމެވެ.\nމީގެ އިތުރަށް އެޕްލިކޭޝަން ގެ އަގެއްގެ ގޮތުގައި އެއް ލައްކަ ޔޫރޯ ވެސް ދައްކަން ޖެހެއެވެ.\nމިފަދަ އިންވެސްޓްމެންޓްތައް ކޮށް ޕާސްޕޯޓް ގަންނަނީ،2އާ 15 މިލިޔަން ޑޮލަރާ ދެމެދުގެ ބޮޑު އާމްދަނީ ހޯދާ ވިޔަފާރިވެރިންނެވެ.\nއިންވެސްޓްމެންޓުން އިމިގްރޭޝަންގެ ތެރެއަށް ވަދެވޭ ގޮތަށް މިކަން އެންމެ ފުރަތަމަ ތަޢާރަފުކުރީ 1984 ގައި ކެރީބިއަން ގައި އޮންނަ ދެ ޖަޒީރާ ގެ މައްޗަށް އެކުލެވޭ ސެންޓް ކިޓްސް އެންޑް ނެވިސް އިންނެވެ. މިކަން މަޤްބޫލުވެގެން ދިޔައީ 2009 ގައި މިކަމާ ގުޅިގެން ހުރި ފުރުޞަތުތައް އެ ޤައުމުން ވަރަށް ބޮޑަށް މާކެޓްކުރަން ފެށުމުންނެވެ.\nކެރީބިއަން އިންވެސްޓްކޮށްގެން ޕާސްޕޯޓް ގަނެލެވޭ އެހެން ޕްރޮގްރާމްތައް ވެސް އެކި ޤައުމުތަކުގައި އެބަ ހިންގައެވެ. ސަބަބަކީ، އެ ޤައުމުތަކުން ފައިސާ ހޯދަން ބޭނުންވުމާއި، ބޭރުގެ އިންވެސްޓްމެންޓްތައް ގެންނާނެ މާގިނަ ފުރުޞަތުތައް އެ ޤައުމުތަކުގައި ނެތުމެވެ.\nއޭގެ ފަހުން އިންވެސްޓްކޮށްގެން ރައްޔިތުކަން ގަނެލެވޭ ޕްރޮގްރާމްތައް ވަކި ސްޓޭންޑަޑްތަކާ އެކު، އެމެރިކާ އާއި، ކެނެޑާ އާއި، އިނގިރޭސިވިލާތް ފަދަ ތަރައްޤީވެފައިވާ ޤައުމުތަކުގައި ވަނީ ހިންގަން ފަށާފައެވެ. އޭގެ އިތުރަށް ޔޫރަޕްގެ މަދު ޤައުމަކުން ވެސް މިފަދަ ޕްރޮގްރާމްތައް ހިންގައެވެ.\nއޮސްޓްރިޔާ އާއި، އެންޓިގުއާ އާއި، ބާބުޑާ އާއި، މޯލްޓާ އާއި، ސައިޕްރަސް އާއި، ޑޮމިނިކާ އިން ދަނީ މި ފަދަ އިމިގްރޭޝަން ޕްރޮގްރާމްތައް މިހާރު ވެސް ވަރަށް ބޮޑަށް މާކެޓްކުރަމުންނެވެ. އިތުރަށް މިކަން ފައްޓަން ގަސްތުކުރާ ޤައުމުތަކުގެ ތެރޭގައި، ޖިއޯޖިއާ އާއި، ކަޒަކްސްތާން ހިމެނެއެވެ.\nމަޢުލޫމާތު ލިބޭ ގޮތުގައި، ރައްޔިތުކަން ގަތުމުގެ އިންވެސްޓްމެންޓް ޕްރޮގްރާމްތަކުގައި އަހަރަކު 5000 މީހުން ދުނިޔޭގެ އެކި ކަންކޮޅުތަކުން ދަނީ ބައިވެރިވަމުންނެވެ.\nއިންޓަރނޭޝަނަލް ފައިނޭންޝަނަލް އެޑްވައިޒަރީ ފާމެއް ކަމުގައިވާ އެޕެކްސް ކެޕިޓަލް ގެ ފައުންޑަރ ނޫރީ ކަޒް އަކީ، މިފަދަ އެއް ފަރާތެވެ. ކަޒް އަކީ އަޞްލު އެމެރިކާ މީހެކެވެ. އޭނާ އަކީ މިހާރު އިޒްރޭލާއި، ކެނެޑާ އިން ރައްޔިތުކަން ގަނެފައެވެ. ކެނެޑާ ގައި ގިނަ ދުވަސްތަކެއް ވަންދެން އުޅުއްވި އެވެ. އޭގެ ފަހުން، އޭނާ ވަނީ ރިއަލް އެސްޓޭޓް އިންވެސްޓްމެންޓަކުން ސެންޓް ކިޓްސް އެންޑް ނެވިސް ގެ ރައްޔިތުކަން ހޯދާފައެވެ. އޭގެ އިތުރަށް، އޭނާ އަކީ، ގެއެއް ގަނެގެން އެންޓިގުއާ ގެ ރައްޔިތުކަން ވެސް ގަނެފައެވެ. މިހާރު ޢާއިލާ އާއެކު އޭނާ ދިރިއުޅެނީ ވެސް އެންޓިގުއާ ގައެވެ.\nމިފަދަ ޕްރޮގްރާމްތަކުން ޤައުމުތަކުގެ ރައްޔިތުކަން ގަތުމަށް އެތަކެއް އަހަރެއް ނަގައެވެ. ޤައުމުތަކުގައި އިންވެސްޓްމެންޓް އިމިގްރޭޝަންގެ އަގުތަކަށް ބަލާއިރު، ޑޮމިކާ ގެ އެއްލައްކަ ޑޮލަރުން ގެ ފީ އިން ފެށިގެން ސައިޕްރަސް ގެ އެންމެ ދަށް އަގު ކަމަށްވާ 2.15 މިލިޔަން ޑޮލަރު ގެ ބޮޑު ޢަދަދުތައް ފާހަގަކޮށްލެވެއެވެ.\nސައިޕްރަސްގެ އަގު ބޮޑުވާ ސަބަބެއް ކަމަށް ބެލެވެނީ، އެއީ ޔޫރަޕްގެ ޤައުމަކަށް ވެފައި، ޕްރޮސެސިންގ ވަގުތު މަދުވުމާއި، ހުށަހަޅަންޖެހޭ ލިޔުންތަކުގެ ބޮލުގެ ރިހުން ކުޑަވުމެވެ.\nއެހެން ބައެއް މަޤްބޫލު ޕާސްޕޯޓްތަކުގެ ތެރޭގައި، ޕޯޗްގަލް ވެސް ހިމެނެއެވެ. އެއީ،2އަހަރުގެ ރެސިޑެންސީ ޕާމިޓެއް ދީގެން އަވަހަށް ނުވަތަ ފާސްޓް ޓްރެކުން ރައްޔިތުކަން ދޭ އެ ޤައުމުގެ ގޯލްޑަން ވިސާ ޕްރޮގްރާމެވެ. އެކަމަކު، 550،000 ޑޮލަރުގެ އަގުހުރި ރިއަލް އެސްޓޭޓް އިންވެސްޓްމެންޓެއް ކުރަން ޖެހެއެވެ.\nއެންމެ އަގުހެޔޮކޮށް އަގުތައް ހުރީ ކެރީބިއަން ގެ އެންޓިގުއާ އެންޑް ބާބުޑާ ފަދަ ޤައުމުތަކެވެ. އެއީ، ނެޝަނަލް ޑިވެލޮޕްމެންޓް ފަންޑު ގައި އެއް ލައްކަ ޑޮލަރުގެ އިންވެސްޓް ކުރުމެވެ.\nބައެއް މީހުންނަކީ، ހޮބީއެއް ގެ ގޮތުގައި ކާރާއި ސަމަރ ހޯމް ގަންނަ ގޮތަށް އެކި ޤައުމުތަކުގެ ޕާސްޕޯޓް ގަންނަ މީހުންނެވެ.\nއެއިން ދޭހަކޮށްދެނީ، އެ ފަދަ ފަރާތްތަކުގެ މާލީ ޙާލަތު ވަރަށް ރަނގަޅުވެ ދެވަނަ ޤައުމެއްގެ ރައްޔިތުކަން ގަތުމުގެ ޝައުޤުވެރިކަން އުފެދުމެވެ.\nމިފަދަ ޕްރޮގްރާމްތަކުން ލިބޭ ގެއްލުންތަކަށް ބަލާއިރު، އިޤްތިޞާދީ އަދި ސިޔާސީ ގެއްލުންތަކެއް އެބަހުއްޓެވެ. ބައެއް މީހުން އެއީ 'ސައިޑް އިފެކްޓްތަކޭ' ވެސް ކިޔައެވެ.


ކޯވިޑަށް ޕޮޒިޓިވްވި މީހުންގެ އަދަދު 77000އިން މައްޗަށް ކޯވިޑަށް ޕޮޒިޓިވްވި މީހުންގެ އަދަދު 77000އިން މައްޗަށް\nރާއްޖެއިން މިއަދު އިތުރު 141 މީހުން ކޯވިޑަށް ޕޮޒިޓިވްވެ، ބަލިޖެހުނު މީހުންގެ ޖުމްލަ އަދަދު 77000 އަށްވުރެ މައްޗަށް އަރައިފިއެވެ.\nތަފާސް ހިސާބުތައް ދައްކާގޮތުން ވޭތުވެދިޔަ 24 ގަޑިއިރު ތެރޭގައި އެންމެ ގިނަ ބަޔަކު ކޯވިޑަށް ޕޮޒިޓިވްވެފައި ވަނީ އަތޮޅުތެރެއިންނެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން އެންމެފަހުން އާއްމުކުރި ތަފާސް ހިސާބުތައް ދައްކާގޮތުން އަންގާރަ ދުވަހުގެ އިރުއޮއްސި 6:00 އިން ބުދަ ދުވަހުގެ އިރުއޮއްސި 6:00 އާ ހަމައަށް ރާއްޖެއިން ކޯވިޑަށް ޕޮޒިޓިވްވެފައިވަނީ 141 މީހުންނެވެ. މީގެތެރޭގައި މާލެ ސަރަހައްދުން ޕޮޒިޓިވްވި 22 މީހުންނާއި، އަތޮޅުތަކުގެ ރަށްރަށުން ޕޮޒިޓިވްވި 98 މީހަކު ހިމެނެއެވެ. އަދި ރިސޯޓްތަކުން 20 މީހަކު ޕޮޒިޓިވްވެފައއިވާއިރު ސިނާއީ މަސައްކަތް ކުރާ ތަންތަނުން މީހަކުވެސް ވަނީ ޕޮޒިޓިވްވެފައެވެ. މިއާއެކު މިހާތަނަށް ރާއްޖެއިން ކޯވިޑަށް ޕޮޒިޓިވްވި މީހުންގެ ޢަދަދު 77،094 ވަނީ އަރާފައެވެ.\nރާއްޖެއިން ކޯވިޑަށް ޕޮޒިޓިވްވާ މީހުންގެ ޢަދަދު ދަށްވެފައިވާއިރު މާލެ ސަރަޙައްދުން ރިޕޯޓްކުރާ ކޭސްތައް ވަނީ ވަރަށް ބޮޑަށް ދަށްވެފައެވެ. ނަމަވެސް އަތޮޅުތަކުން ބައްޔަށް ޕޮޒިޓިވްވާ މީހުންގެ އަދަދު ބައެއް ދުވަސްތަކުގައި އިތުރުވާކަން އެޗްޕީއޭގެ ތަފާސް ހިސާބުތަކުން ދައްކައެވެ.\nތަފާސް ހިސާބުތައް ދައްކާގޮތުގައި 2527 މީހުން މިހާރު އަންނަނީ ބަލީގައި ފަރުވާ ހޯދަމުންނެވެ. މީގެ ތެރެއިން އެޑްމިޓްކޮށްގެން ފަރުވާ ދެމުންދަނީ 14 މީހަކަށެވެ.\nވޭތުވެދިޔަ 24 ގަޑިއިރުގެ ތެރޭގައި 225 މީހުން ވަނީ ބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޖުމްލަ ޢަދަދު ވަނީ 74335 އަރާފައެވެ. އަދި 24 ގަޑިއިރުގެ ތެރޭގައި ބަލި ދެނެގަތުމަށް 5152 ސާމްޕަލެއް ވަނީ ޓެސްޓުކޮށްފައެވެ.\nކޯވިޑް ބަލީގައި ރާއްޖެއިން މިހާތަނަށް 220 މީހުން ވަނީ ނިޔާވެފައެވެ.


Tiktok America gai manaakohfaane kamuge ishaaraatheh | Mihaaru\nޓިކްޓޮކް އެމެރިކާގައި މަނާކޮށްފާނެކަމުގެ އިޝާރާތެއް\n08 ޖުލައި 2020 - 07:57 1 comment\nޗައިނާގެ ޓިކްޓޮކަކީ އެމެރިކާގެ ސަލާމަތަށް އޮތް ނުރައްކަލެއް ކަމަށް އެ ގައުމުން ކުރިން ވެސް ބުނެފައި ވަނިކޮށް އެ އެޕް އެމެރިކާގައި މަނާކޮށްފާނެކަމުގެ އިޝާރާތެއް އެމެރިކާގެ ހާރިޖީ ވަޒީރު މައިކް ޕޮމްޕެއޯ ދެއްވައިފި އެވެ.\nފޮކްސް ނިއުސް އަށް ދެއްވި އިންޓަވިއުއެއްގައި އޭނާ ވިދާޅުވީ އެމެރިކާ މިހާރު އޮތީ ޓިކްޓޮކާ އެކު، ޗައިނާގެ އިތުރު އެޕްތަކަކަށް ފިޔަވަޅު އެޅުމުގެ މަރުހަލާގައި ކަމަށެވެ.\n"ހާއްސަކޮށް ޓިކްޓޮކް. އެ އެޕަކީ މިހާރުން މިހާރަށް ވެސް މަނާކުރަން ޖެހޭ އެއްޗެއް ކަމަށް އަޅުގަނޑުމެން ދެކެނީ." ޕޮމްޕިއޯ ވިދާޅުވި އެވެ.\nއޭނާ ވިދާޅުވީ ޗައިނާގެ އެޕްތަކަށް ކުރެވޭ ތުހުމަތުތަކާއި އެ އެއްޗެހީގެ އިތުބާރާ މެދު ގިނަ ރައްޔިތުންތަކެއްގެ މެދުގައި ވެސް ޝައްކުތަކެއް ހުރުމާ އެކު ޓިކްޓޮކް ފަދަ ޗައިނާގެ އެޕްތަކީ ބޭނުންކުރުން ރައްކާތެރި އެއްޗިއްސެއް ނޫނެވެ.\n"އެހެންވީމާ ޓިކްޓޮކާ އެކު ޗައިނާގެ އެޕްތަކެއް މަނާކުރުމަކީ އަހަރެމެންގެ ކުރިމަތީގައި އޮތް ވަރަށް މުހިއްމު މައްސަލައެއް. ރައީސް ޑޮނަލްޑް ޓްރަމްޕް ވެސް ހުންނެވީ އެ ފިޔަވަޅު އަޅުއްވަން ތައްޔާރަށް،" ޕޮމްޕިއޯ ވިދާޅުވި އެވެ.\nއެމެރިކާ އިން ތުހުމަތުކުރާ ގޮތުގައި ޓިކްޓޮކަކީ ޗައިނާގެ ކޮމިއުނިސްޓް ސަރުކާރާއި އެ ގައުމުގެ އަސްކަރިއްޔާ އިން ވާގި ދީގެން ޖާސޫސްކުރަން ބޭނުންވާ އެއްޗެކެވެ. އެގޮތުން އެ ބޭނުންކުރާ އެމެރިކާ ރައްޔިތުންގެ ޑޭޓާ ނަހަމަގޮތުގައި ބޭނުންކުރާކަމުގެ ތުހުމަތު ބައިޓްޑާންސުން ހިންގާ ޓިކްޓޮކްގެ މައްޗަށް އެމެރިކާގެ ގާނޫނު ހަދާ މަޖިލީހުހެ މެމްބަރުންތަކެއް ވެސް މިދިޔަ އަހަރު ކޮށްފައިވެ އެވެ.\nއެމެރިކާ އިން ތުހުމަތުކުރާ ގޮތުގައި ޓިކްޓޮކަކީ މި އަހަރު ބާއްވާ އެމެރިކާގެ ރިޔާސީ އިންތިހާބަށް ވެސް ނުފޫޒު ފޯރުވަން ޗައިނާ އިން ބޭނުންކޮށްފާނެ ހަތިޔާރެކެވެ.\nނަމަވެސް ޓިކްޓޮކަށް ކުރާ ތުހުމަތުތައް ބައިޓްޑާންސުން ދޮގުކުރެ އެވެ.\nޕޮމްޕެއޯ ވިދާޅުވި ގޮތުގައި ޓިކްޓޮކާއި ބައިޓްޑާންސްގެ ވެރިއަކަށް މިހާރު އެމެރިކާގެ މީހަކު ހުރުމަކީ މި މައްސަލާގައި އެ މީހުން ޖަވާބުދާރީކުރުވަން ވެސް އިތުރަށް ފަސޭހަވާނެ ކަމެކެވެ. ޓިކްޓޮކްގެ ސީއީއޯގެ މަގާމާއި ބައިޓްޑާންސްގެ ސީއޯއޯގެ މަގާމު މިދިޔަ މަހުގެ 1 އިން ފެށިގެން އަދާކުރަމުން އަންނަނީ ކުރިން ޑިޒްނީގައި މަސައްކަތްކުރި ކެވިން މޭޔާ އެވެ.\nޕޮމްޕިއޯ ވިދާޅުވީ އެމެރިކާގެ ރައްޔިތުންގެ ރައްކާތެރި ކަމަށް ވުރެ މުހިއްމު ކަމެއް ނޯންނާނެ އެވެ. އެހެންވެ ރައްޔިތުންގެ ޒާތީ މައުލޫމާތުތައް ރައްކާތެރިކޮށް ހިމާޔަތްކޮށް ދިނުމަކީ ސަރުކާރުގެ ވަރަށް ބޮޑު މަސްއޫލިއްޔަތެއް ކަމަށް ވިދާޅުވި އެވެ.\nއެެމެރިކާ އިން ޓިކްޓޮކް މަނާކޮށްފާނެކަމުގެ އިޝާރާތެއް އެމެރިކާ ދިން އިރު، މިދިޔަ މަހުގެ 29 ވަނަ ދުވަހު އިންޑިއާ އިން ވަނީ ޓިކްޓޮކާ އެކު ޗައިނާގެ 59 އެޕެއް އެ ގައުމުގައި މަނާކޮށްފަ އެވެ. އުޒުރަކަށް ދެއްކީ ގައުމީ ސަލާމަތަށް ނުރައްކާވުމެވެ.\nއިތުރު ލިޔުންތައް ޗިލީ ސޯޝަލް މީޑިއާ އެމެރިކާ


Director Joel Schumacher maruvejje | Mihaaru\n"ބެޓްމޭން" ސީރީޒްގެ ފިލްމުތަކެއް ގެނެސްދިން ޑައިރެކްޓަރު ޖޯލް ޝުމެކާ މަރުވެއްޖެ\n23 ޖޫން 2020 - 09:36\nބެލުންތެރިންގެ ބޮޑު މަގުބޫލުކަމެއް ހޯދި "ބެޓްމޭން" ސީރީޒްގެ ފިލްމުތަކެއް ގެނެސްދިން ޑައިރެކްޓަރު ޖޯލް ޝުމެކޭ މަރުވެއްޖެ އެވެ.\nއޭނާގެ ތަރުޖަމާނާ ހަވާލާދީ މީޑިއާތަކުން ބުނި ގޮތުގައި ޖޯލް، 80، މަރުވީ ކެންސަރު ބަލީގައި އުޅޭތާ އަހަރެއްހާ ދުވަސް ފަހުން ހޯމަ ދުވަހުގެ ވަގުތެއްގަ އެވެ. އޭނާގެ މަރުގެ ޚަބަރާ އެކު ހޮލީވުޑްގެ ފަންނާނުން ޓްވިޓާގައި ހިތާމަފާޅުކޮށް، ޖޯލްގެ ބައެއް ހަނދާންތައް ވެސް އާކޮށްފައިވެ އެވެ.\nޖޯލް ފާހަގަކުރެވިފައި ވަނީ ވަރަށް ސްޓައިލިޝްކޮށް ފިލްމުތައް ގެނެސްދިން ކުޅަދާނަ ޑައިރެކްޓަރެއްގެ ގޮތުގަ އެވެ. އެމެރިކާގެ ނިއު ޔޯކަށް އުފަން ޖޯލް ޑައިރެކްޓްކުރި ބެޓްމޭން ސީރީޒްގެ ފިލްމުތަކުގެ ތެރޭގައި 1995 ގެ "ބެޓްމޭން ފޯއެވާ" އާއި 1997 ގެ "ބެޓްމޭން އެންޑް ރޮބިން" ހިމެނެ އެވެ.\nޖޯލް ޑައިރެކްޓްކުރި މަޝްހޫރު އަދި އެހާމެ ކާމިޔާބު ފިލްމުތަކުގެ ތެރޭގައި 1980 ގެ "އެސްޓީ އެލްމޯސް ފަޔާ" އާއި 1987 ގެ "ދަ ލޮސްޓް ބޯއިސް" ގެ އިތުރުން 1990 ގެ "ފްލެޓްލައިނާޒް" ހިމެނެ އެވެ.\nއޭނާ ވަނީ އެމެރިކާގެ މަޝްހޫރު ވާހަކަ ލިޔުންތެރިޔާ ޖޯން ގްރިޝަމްގެ ބައެއް ވާހަކަތަކަށް ވެސް ފިލްމު ހަދައިފަ އެވެ. އޭގެ ތެރޭގައި "ދަ ކްލައިންޓްސް" އާއި "އަ ޓައިމް ޓު ކިލް" ހިމެނެ އެވެ.\nޖޯލް އެންމެ ފަހުން ޑައިރެކްޓްކުރި ފިލްމަކީ 2011 ގެ "ޓްރެޒްޕާސް" އެވެ.\nއޭނާ އަކީ ހޮލީވުޑްގައި މަޝްހޫރުކަން ބައެއް އެކްޓަރުންގެ ކެރިއަރު ކޮޅަށް ޖަހައިދިނުމުގައި ވެސް މުހިއްމު ރޯލެއް އަދާކުރި ޑައިރެކްޓަރެކެވެ. އޭގެ ތެރޭގައި ކޮލިން ފެރެލް އާއި ކީފާ ސަދަލަންޑް އަދި މެތިއު މެކާނަހީ ހިމެނެ އެވެ.\nއިތުރު ލިޔުންތައް ހޮލީވުޑް ކެންސަރު


ނަމެއްގައި ހިތާ ހިތުގެ ގުޅުން! – Dhen.mv\nބޮޑު އަޤުލަބިއްޔަތަކުން މިނިސްޓަރ ކަމުން މަލީޙް ވަކިކުރަން މަޖިލީހުން ފާސްކޮށްފި\nނަމެއްގައި ހިތާ ހިތުގެ ގުޅުން!\nFebruary 20, 2020 - 8:46 am\nރާއްޖޭގެ އެންމެ ދުވަސްވީ އެއް ޕާޓީ އަދި އެންމެ މެންބަރުން ގިނަ ޕާޓީ މޯލްޑިވްސް ޑިމޮކްރެޓިކް ޕާޓީ (އެމްޑީޕީ) އަބަދުވެސް އިންތިހާބުތަކަށް ނުކުންނަނީ ތަފާތު ޝިއާރުތަކަކާއެކުއެވެ. މިހާރު އެމްޑީޕީން އަބަދުވެސް ބޭނުންކުރާ އެއް ޝިއާރަކީ، "މިއީ ހިތާ ހިތުގެ ގުޅުން" މި ޝިއާރެވެ.\nއެ ޝިއާރަކީ ޕާޓީގެ ރައީސް، ރައީސް މުހައްމަދު ނަޝީދު ބަސްފުޅަކުން އުފަންވެގެންދިޔަ ޝިއާރެކެވެ. އެމްޑީޕީއަކީ އެކުވެރި، އެކުގައި އެއް ފިކުރަކަށް މަސައްކަތްކުރާ ޕާޓީއެއް ކަމަށް އަންގައިދިނުމަށް އުފަންވި ޝިއާރު ވެގެންދިޔައީ ގިނަ ބައެއްގެ މެދުގައި މަގުބޫލުކަން ހޯދި ޝިއާރަކަށެވެ. ފަހަކަށް އައިސް ކޮންމެ ކެމްޕޭނެއްގައި އެމްޑީޕީން އެ ޝިއާރު ބޭނުންކުރެއެވެ.\nހިތާ ހިތުގެ ގުޅުމަށް ލޮޅުންތަކެއް\nފާއިތުވެދިޔަ ދެ އިންތިހާބުގައި ވެސް އެމްޑީޕީގެ އެތެރޭގެ އިންތިހާބުތަކުގައި ހިތާ ހިތުގެ ގުޅުން، އޭގެ ހަގީގީ މާނައިގައި ފެނިގެން ގޮސްފައެއް ނުވެއެވެ. ޑިމޮކްރަސީގެ ރީތި މިސާލު ދައްކައިދިނުމުގެ މަގުސަދުގައި ބޭއްވި ޕްރައިމަރީތަކުން ހަމަނުޖެހުންތަކެއް ފެނިގެންދިޔައެވެ.\nއެންމެ ފުރަތަމަ އެ މައްސަލަ ފެނިގެންދިޔައީ ރައްޔިތުންގެ މަޖިލީހުގައި އެމްޑީޕީގެ ޓިކެޓުގައި ވާދަކުރާ ކެންޑިޑޭޓުން ހޮވުމަށް ބޭއްވި ޕްރައިމަރީގައެވެ. އެ ޕްރައިމަރީގައި ވޯޓު އޮޅުވާލާ ކަމުގެ ތުހުމަތުތައްކޮށް، ޕްރައިމަރީގައި ވާދަކުރި ކެންޑިޑޭޓުން އަމިއްލަ ގޮތުން ވާދަކުރި ތަން ފެނިގެންދިޔައެވެ.\nއެމްޑީޕީގެ ފަރާތުން މަޖިލީހުގެ ރައީސްކަމަށް ކުރިމަތިލާނެ ފަރާތެއް ކަނޑައެޅުމަށް ހިތަދޫ އުތުރު ދާއިރާގެ މެންބަރު މުހައްމަދު އަސްލަމާއި ވިލުފުށީ ދާއިރާގެ މެންބަރު ހަސަން އަފީފް ކުރިއަށްގެންދިޔަ ވާދަވެރި ކެމްޕޭންއާ ގުޅިގެން ވެސް ޕާޓީ ދެ ބަޔަކަށް ބެހިގެންދިޔަ މަންޒަރު ފެނިގެންދިޔައެވެ. ނަމަވެސް ފަހުން އެމްޑީޕީން ނިންމީ މަޖިލީހުގެ ރައީސްކަމަށް ރައީސް ނަޝީދު ގެނައުމަށެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ޕޯސްޓަރު ހަރުކުރުމަށް ބޭއްވި ހަރަކާތުގައި ރައީސް ސޯލިހާއި ރައީސް ނަޝީދު ބައިވެރިވެވަޑައިގަތުން -- ފޮޓޯ: އެމްޑީޕީ\nއޭގެ ފަހުން ބޭއްވި އެމްޑީޕީގެ ލީޑާޝިޕް އިންތިހާބުގައި ވެސް ގިނަ ކަންތައްތަކެއް ފެނިގެންދިޔައެވެ. ނައިބު ރައީސަކު ހޮވުމަށް ކެމްޕޭން ތެރޭގައި އެއް ކެންޑިޑޭޓު، އަނެއް ކެންޑިޑޭޓަށް ބަހުގެ ހަމަލާތައް ރައްދުކުރިއެވެ. އަސްލަމާއި ރައީސް އޮފީހުގެ މިނިސްޓަރު މުހައްމަދު ޝިފާޒުގެ ކެމްޕޭނުތަކުން އެންމެ އެދެވޭ ނަތީޖާތައް ފެނިގެންގޮސްފައެއް ނުވެއެވެ. އެ އިންތިހާބުގައި ނާކާމިޔާބީއާ ކުރިމަތިލައްވަން ޖެހިވަޑައިގެންނެވި އަސްލަމް ވަނީ ވޯޓު އޮޅުވާލިކަމުގެ ތުހުމަތު ވެސް ކުރައްވައިފައެވެ.\nއެއަށްފަހު އެންމެ ފަހުން ބޭއްވި ޕްރައިމަރީއަކީ ލޯކަލް ކައުންސިލް އިންތިހާބުގައި އެމްޑީޕީގެ ޓިކެޓުގައި ވާދަކުރާނެ ކެންޑިޑޭޓުން ހޮވުމަށް ބޭއްވި ޕްރައިމަރީއެވެ. އެ ޕްރައިމަރީގެ ތެރޭގައި ވެސް އެއް ކެންޑިޑޭޓު، އަނެއް ކެންޑިޑޭޓަށް ތުހުމަތުތަކެއްކޮށް، ބަހުގެ ހަމަލާތައް ރައްދުކުރިއެވެ. އެ އިންތިހާބަށް ފަހު ވެސް ވޯޓު އޮޅުވާލި ކަމުގެ ތުހުމަތު ކުރިއެވެ.\nއޭގެ އިތުރުން އެމްޑީޕީގެ މަޖިލިސް މެންބަރުން ވެސް އެއް މެންބަރަކު، އަނެއް މެންބަރަކަށް ތުހުމަތުތަކެއް ކުރެއެވެ. މާލެ ރައްޔިތުން ތިބީ ފަލަސްތީނުގެ ރައްޔިތުންނާ އެއް ހަމައިގައި ކަމަށް ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސައިން) ދެއްކެވި ވާހަކަތަކާ ގުޅިގެން، އެމްޑީޕީގެ މަޖިލިސް މެންބަރުންގެ ހޫނު ބަހުސެއް ކުރިއަށްދިޔައެވެ. އެކަމަށް ރައްދުދެއްވުމުން ދާންދޫ ދާއިރާގެ މެންބަރު ޔައުގޫބު އަބްދުﷲއަށް އަނދުން ހުސައިން ވަނީ ކޮރަޕްޝަނުގެ ތުހުމަތު ވެސް ކުރައްވައިފައެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ޕޯސްޓަރު ހަރުކުރުމަށް ބޭއްވި ހަރަކާތުގެ ތެރެއިން -- ފޮޓޯ: އެމްޑީޕީ\nއެމްޑީޕީގެ "ރަށްވެހި ފަތިސް"\nލޯކަލް ކައުންސިލް އިންތިހާބުގެ ކެމްޕޭނުގައި އެމްޑީޕީން ބޭނުންކުރާނެ ޝިއާރަކީ "ރަށްވެހި ފަތިސް" އެވެ. އެ ޝިއާރުގެ އަސްލު މާނައަކީ ކޮބައިކަމެއް ނޭނގެއެވެ.\nއެމްޑީޕީއަށް ނިސްބަތްވާ ގިނަ ކައުންސިލަރުން ހެނދުނު އޮފީހަށް ވަޑައިނުގަންނަވާ ވާހަކައަކީ ދާދިފަހުން ދެކެވުނު ވާހަކައެކެވެ. އެކަމަށް ރައްދުދެމުން އެމްޑީޕީން ބުނެފައިވާ ގޮތުގައި އެޕާޓީއަށް ނިސްބަތްވާ ކައުންސިލަރުން ހެނދުނު އޮފީހަށް ވަޑައިނުގެންނެވި ނަމަވެސް ނަތީޖާ ނެރޭނެއެވެ.\nސުވާލަކީ ހެނދުނު އޮފީހަށް ވަޑައިނުގެންނެވޭ ނަމަ، ރަށްވެހި ފަތިހެއް ގެނެސްދޭނީ ކިހިނެއް ހެއްޔެވެ. އެހެންކަމުން އެ ޝިއާރަކީ އެންމެ ގުޅޭ ޝިއާރަކަށް ވެގެންނެއް ނުދާނެއެވެ.\nއިންޓަނެޓްގެ ދުވެލި ހުރީ "ރައީސް ސޯލިހް" ދުވެލީގައި: ޝިޔާމް\nއިންޓަނެޓު އަގުހެޔޮ ކުރާނެ ތާރީޚާއި ޕޮލިސީ ނިންމަވާނީ ރައީސް އޮފީހުން: މަލީހް\nކޮވިޑް-19: ބާރަށުން9މީހަކު ފައްސިވެއްޖެ


ޕާޓީ ބަދަލުކުރި ޖޭޕީގެ މަޖިލިސް މެމްބަރުންނާއި ދެކޮޅަށް ދައުވާކުރަން ފާސްކޮށްފި — Ihavandhoo.com\n13 ޖުލައި 2014 1 މުހައްމަދު އަކްރަމް\nޖުމްހޫރީ ޕާޓީގެ ޓިކެޓްގައި ރައްޔިތުންގެ މަޖިލީހުގެ ގޮނޑި ކާމިޔާބު ކުރެއްވުމަށްފަހު އެހެން ޕާޓީތަކަށް ބަދަލުވެވަޑައިގެންފާވާ މެމްބަރުންނާއިމެދު ދައުވާކުރުމަށް ޖުމްހޫރީ ޕާޓީގެ ކައުންސިލުން މިރޭ ނިންމައިފިއެވެ. އެ ޕާޓީއިން މިގޮތަށް ނިންމިކަން އިޢުލާން ކޮށްފައިވަނީ، މިރޭ މ.ކުނޫޒުގައި ބޭއްވި ނޫސްވެރިންގެ ބައްދަލުވުމެއްގައި، ޖުމްހޫރީ ޕާޓީގެ ލީޑަރު ޤާސިމް އިބްރާހީމެވެ.\nޖޭޕީގެ ކައުންސިލުންނާއި ޕާލިމެންޓްރީ ގްރޫޕުގެ އިއްތިފާގުން މިގޮތަށް ނިންމިއިރު މަޖިލިސް އިންތިހާބުގައި އެ ޕާޓީގެ ފަރާތުން ވާދަކޮށް ގޮނޑި ކާމިޔާބުކުރި، އެޕާޓީގެ ތިން މެމްބަރަކުވަނީ ޕީޕީއެމްއަށް ސޮއިކުރައްވާ ޖޭޕީން ވަކިވެފައެވެ. އެއީ އިހަވަންދޫ ދާއިރާގެ މެމްބަރު މުހައްމަދު އަބްދުﷲ، މުހައްމާއާއި މިލަންދޫ ދާއިރާގެ މެމްބަރު ހަސަން މުފީދުއާއި ނޮޅިވަރަމް ދާއިރާގެ މެމްބަރު ހަސަން އަރީފުއެވެ.\nޖޭޕީން ކުރިން ނެރުނު ނޫސްބަޔާނެއްގައި ވާގޮތުން، މަޖިލިސް އިންތިހާބުގައި ޖޭޕީގެ ފަރާތުން ވާދަކުރި ކެންޑިޑޭޓުނަށް އެޕާޓިގެ ޤައުމީ ހިންގާ ކޮމެޓީން، ޓިކެޓް ދިނުމަށް ނިންމާފައިވަނީ، ރައްޔިތުންގެ މަޖިލީހަށް އިންތިޚާބުވެ ވަޑައިގަތަސް އަދި ނުގަތަސް އެޕާޓީގައި ދެމި ހުރުމަށާއި، އެ ޕާޓީގެ އަސާސީ ޤަވާއިދާ އެއްގޮތަށް ޢަމަލުކުރުމަށާއި، ޕާޓީގެ ޤައުމީ ހިންގާ ކޮމެޓީން ނިންމާ ނިންމުންތަކާއި، އަދި ޕާޓީގެ ޕާލިމެންޓްރީ ގުރޫޕުން ނިންމާ ނިންމުންތަކާ އެއްގޮތަށް 18 ވަނަ ރައްޔިތުންގެ މަޖިލީހުގެ ދައުރު ހަމަވަންދެން ދެމިހުރުމަށް ދެހެކިންގެ ހާޒިރުގައި، މާތް ﷲގެ ކަލާންފުޅުގައި އަތްލައިގެން ހުރެ އެކަލާންގެ ގަންދީ ހުވާކޮށް އިނގިލީގެ ނިޝާން ޖަހައި އެއްބަސްވި އަހުދުކަށަވަރެއް ގެ މައްޗަށެވެ.\nޖޭޕީން ދޫކުރެއްވި މަޖިލިސް މެމްބަރުންނާއި ދެކޮޅަށް ދައުވާކުރުމަށް އެޕަޓީގެ ކައުންސިލުންނާއި ޕާލިމެންޓްރީ ގްރޫޕުގެ އިއްތިފާގުން މިރޭ ނިންމި ނަމަވެސް އެމެންބަރުންނާއި ދެކޮޅަށްކުރަނީ މަދަނީ ދައުވާއެއްތޯ ނުވަތަ ޖިނާއީ ދައުވާއެއްތޯ އަދި ކަނޑައެއް ނާޅައެވެ.\nޖުމްހޫރީ ޕާޓީގެ ތިން މެމްބަރަކު އެޕާޓީ ދޫކޮށް ޕީޕީއެމް އަށް ސޮއެކޮށްފައިވާތީ، ނޫސްވެރިންނަށް މައުލޫމާތު ދެއްވަމުން ޖުމްހޫރީ ޕާޓީގެ ލީޑަރު ޤާސިމް އިބްރާހީމް ވަނީ "މާތްﷲ ގަންދީ ކޮށްގެންތިބި ހުވައާއިމެދު ވިސްނައި ހުވާގެ މައްޗަށް ރުޖޫއަވުމަށް" ގޮވާލައްވާފައެވެ.\n↵ މުހައްމަދު އަބުދުﷲ, ޖޭޕީ އިހަވަންދޫ\nސޭޓޫ ދެން އަހަންނަށް ހީވަނީ ސޭޓު ދެން ތިޔަ ފެއިލްވީހެން. މުވައްޒަފުންނަށް މުސާރަކޮޅު ދީގެން ހަމަޖެހިގެން ވިޔަފާރި ހިންގޭތޯ މަސައްކަތްކުރޭ! އޭރުން މާރަނގަޅުވާނެ.\n– 13 ޖުލައި 201400


Reuters ge2noosverin7aharah jalah laan hukum koffi | Mihaaru\nރޮއިޓާސްގެ ނޫސްވެރިޔާ ވަ ލޯން (ކ) އަދި ކިޔޯ ސޮއެ ކޯޓަށް ހާޒިރު ކުރަނީ. --ފޮޓޯ:އީޕީއޭ\nރޮއިޓާސްގެ ދެ ނޫސްވެރިން ހަތް އަހަރަށް ޖަލަށްލާން ހުކުމްކޮށްފި\n03 ސެޕްޓެމްބަރ 2018 - 10:424comments\nޔަންގޮން (ސެޕްޓެމްބަރު 3) - ރޮއިޓާސްގެ ދެ ނޫސްވެރިން ހަތް އަހަރަށް ޖަލަށްލާން މިއަންމާގެ ކޯޓަކުން މިއަދު ހުކުމްކޮށްފި އެވެ.\nއެ މީހުންގެ މައްޗަށް ކުށް ސާބިތުކޮށްފައި ވަނީ ރޮހިންޖާ މުސްލިމުންނާ ދެކޮޅަށް މިއަންމާ ސިފައިން ކުރި އަނިޔާތަކާ ބެހޭ މައުލޫމާތު ހޯދުމުގައި ސަރުކާރުގެ ސިއްރުތައް ހިފެހެއްޓުމުގެ ގާނޫނާ ޚިލާފުވެފައިވާތީ އެވެ.\nރޮއިޓާސް އަށް މަސައްކަތް ކުރާ މިއަންމާގެ ދެ ނޫސްވެރިން ކަމަށްވާ ވަ ލޯން، 32، އާއި ކިޔޯ ސޮއެ އޫ، 27، ހައްޔަރު ކުރީ މިދިޔަ ޑިސެމްބަރު މަހު އެވެ. އެ ދެ ނޫސްވެރިން ހޯދަމުން ދިޔައީ ރަކީންގެ އުތުރުން އޮންނަ ޑިން އަވަށުގައި 10 މީހުން މިދިޔަ އަހަރުގެ ސެޕްޓެމްބަރު މަހު2ވަނަ ދުވަހު މަރާލި މައްސަލައިގެ ހެކިތަކެވެ.\nރޮއިޓާސްގެ ނޫސްވެރިޔާ ވަ ލޯން ހުކުމަށް ފަހު ކޯޓުން ނެރެނީ. --ފޮޓޯ:ރޮއިޓާސް\nރޮއިޓާސްގެ ނޫސްވެރިޔާ ވަ ލޯން (ކ) އަދި ކިޔޯ ސޮއެ. --ފޮޓޯ:އީޕީއޭ\nފަނޑިޔާރު ބުނެފައި ވަނީ ދައުލަތުގެ މަސްލަހަތަށް ދެ ނޫސްވެރިން ވެސް ގެއްލުން ދޭ އުޅުނުކަމުގެ ހެކި ކޯޓަށް ލިބިފައިވާ ކަމަށެވެ.\n"އަހަރެން އެއްވެސް ވަރަކަށް ބިރެއް ނުގަނޭ. އަހަރެން އެއްވެސް ކުށެއް ނުކުރަން. ޑިމޮކްރެސީ އާއި މިނިވަންކަން އަހަރެން ގަބޫލް ކުރަން،" ހުކުމަށް ފަހު، އެއް ނޫސްވެރިޔާ ވަ ލޯން ބުންޏެވެ.\nއިތުރު ލިޔުންތައް މިއަންމާ ނޫސްވެރިން ޖަލުތައް


Raajje-China Ebbasvun Dhemi Oiy Kamakah Dhekeven Nei: Raees Nasheed - Vaguthu\nރާއްޖެ-ޗައިނާގެ އެއްބަސްވުން ދެމިއޮތް ކަމަކަށް ދެކެވެން ނެތް: ރައީސް ނަޝީދު\nޗައިނާ އާއި ރާއްޖެއާ ދެމެދު 2017 ވަނަ އަހަރު ގާއިމު ކުރި މިނިވަން ވިޔަފާރީގެ އެއްބަސްވުން ދެމިއޮތް ކަމަކަށް ދެކެވެން ނެތް ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nމަޖިލިހުގެ ޖަލްސާގައި ނަޝީދު ވިދާޅުވީ މިހާތަނަށް އައިއިރު، އެއްބަސްވުމުގެ ދަށުން އެއްވެސް ކަމެއް ކޮށްފައި ނުވާތީ އެއްބަސްވުން ދެމިއޮތް ކަމަށް ދެކިވަޑައިނުގަންނަވާ ކަމަށެވެ. އެހެންވެ، މަޖިލިހުން އެއްބަސްވުމާ މެދުގައި ގޮތެއް ނިންމަން ޖެހޭ ކަމަށް ނަޝީދު ވިދާޅުވިއެވެ.\n" އެ އެއްބަސްވުމުގެ ދަށުން ކުރާން ޖެހޭ އެއްވެސް ކަމެއް ވެސް ވަނީ ނުކުރެވި. އެހެންވީމާ ހަގީގަތުގާ އެ އެއްބަސްވުން ދެމި އޮތްކަމަށް އެއްގޮތަކަށް ވެސް ބުނެވޭކަށް ނެތް. ނަމަވެސް ކޮންމެވެސް އިރަކުން މަޖިލީހުން މިކަން ވަކި ގޮތަކަށް ނިންމައި ދިނުމަކީ އަޅުގަނޑު ހިތުން ބޭނުންތެރިކަމެއް. މިދަންނަވަނީ ކޮންމެހެން މިއަދަކު މިކަމަށް އަވަސްވެގަންނަ ވާހަކައެއް ނޫން،" ރައީސް ނަޝީދު ވިދާޅުވިއެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި 2017 ވަނަ އަހަރު ވަނީ ޗައިނާއާ އެކު މިނިވަން ވިޔަފާރީގެ އެއްބަސްވުމެއްގައި ސޮއިކޮށްފައެވެ. ރާއްޖޭގެ ފަރާތުން އެއްބަސްވުމުގައި އޭރު ސޮއިކުރެއްވީ ކުރީގެ އިކޮނޮމިކް މިނިސްޓަރު އަދި މާވަށު ދާއިރާގެ މިހާރުގެ މެމްބަރު މުހައްމަދު ސައީދެވެ.\nނަމަވެސް މިއަދާއި ހަމައަށް ވެސް މި ސަރުކާރުން އެ އެއްބަސްވުމަށް ގޮތެއް ނިންމާފައެއް ނުވެއެވެ.\nމީގެ ކުރިން އެ އެއްބަސްވުމާއި މެދު ރައީސް ނަޝީދު ވިދާޅުވީ އެފްޓީއޭ ނުވަތަ މިނިވަން ވިޔަފާރީއަކީ ވިޔަފާރީގެ ގޮތުން އެއް ހަމަ ގައުމުތަކުގައި ކުރާ ކަމެއް ކަމަށެވެ. ރާއްޖެއާ ޗައިނާއަކީ ވިޔަފާރީގެ ގޮތުން އެއް ހަމަ ގައުމެއް ނޫން ކަމަށް ނަޝީދު ވިދާޅުވިއެވެ.\nނަޝީދު ވިދާޅުވީ ރާއްޖެއަށް ވަންނަ އާމްދަނީގެ ބޮޑު ބަޔަކީ އިމްޕޯޓު ޑިއުޓީން ވަނަ އާމްދަނީ ކަމަށެވެ. ނަމަވެސް މިނިވަން ވިޔަފާރި ފަދަ އެއްބަސްވުމަކަށް އަމަލުކުރަން ފަށައިފި ކަމަށްވާނަމަ އެ އާމްދަނީ ގެއްލިގެން ދިޔުމުގެ ފުރުސަތު ބޮޑުވެގެންދާނެ ކަމަށް ނަޝީދު ވިދާޅުވިއެވެ.\nމިނިވަން ވިޔަފާރީގެ އެއްބަސްވުމަކީ އެއްވެސް އިރެއްގައި ބުއްދިވެރި ކަމެއްގެ ގޮތުގައި ދެކިވަޑައިނުގަންނަވާ ކަމަށާއި އެކަމުގެ ސަބަބުން ލިބޭ ފައިދާއަށްވުރެ ލިބޭ ގެއްލުން ބޮޑުވާނެ ކަމަށް އެމަނިކުފާނު ވަނީ ވިދާޅުވެފައެވެ.\nޖޫން 8, 2020 12:27\nއިންޑިޔާ ނޫންވީމަ ގެއްލުން އިންޑިޔާ އަށް މުޅިގައުމު ދިނަސް ބޮޑުފައިދާ އިންޑިޔާ ހައިކޮމިސަންގައި ފިލާހުރެ ފަރާޓާ ފަށެއް ކައިފިތާ...\nޖޫން 8, 2020 12:38\nއަހަރުމެންނައްޔަގީނެއްނުން ރ ނަޝީދު ދިރިދުނިޔޭގަ ހުރިކަމަކައްވެސް\nޖޫން 8, 2020 12:39\nނަޝީދު ކަލެއަކީ އިކޮނޮމިކް ދަންނަމީހެއްނޫން. ކަލޭ ވެރިކަމަށް އައުމުގެ ކުރިންނި 1 ރިސޯޓާއި ލެޕްޓޮޕެއް އޮތުމުންވެސް ރާއްޖެ ހިންގޭނެކަމަށް.\nޖޫން 8, 2020 13:27\nމިނިވަން ވިޔަފާރި ކުރަން ބޮޑު ފިހާރައެއް ހަވާލުކުރީމަ އެތަން ބަނގުރޫޓް ކޮށްލި މީކަހަށް މިނިވަން ވިޔަފާރީގެ ފައިދާ އެނގޭނެގޮތެއް ނޯންނާނެ. މީނާ ހަވާލުވި އެއްކަމެއްވެސް ނެތޭ ރަނގަޅަށް ކުރެވިފައެއް.\nޖޫން 8, 2020 13:34\nމިހާތަނަށް އާއި އިރު ވެރިކަމަށް އައުމަށް ވީ އެއްވެސް ވައުދެއް( ގާނޫނުން ބޭރުން މަނިކުފާނު މިނިވަން ކުރުން ފިޔަވާ) ފުއްދާފާ ނުވާތީ މިހާރުގެ ސަރުކާރު ވެރިކަމުން ދުރުކުރަން މަޖިލިހުން އެބަނިންމަޖެހޭ\nވަޑާންގެއިން ވަގައް ނެގި މަރުތެޔޮ ދައްކާލަ ބަލަ ބުރާންތި\nޖޫން 8, 2020 13:41\nމިނިވަން ވިޔަފާރި ކިޔަން އެނގުނަސް އެއީއަދިކިހެނެއްކުރާ ކަމެއްކަން ނޭންގޭ މީހަކައް އެއީފައިދާހުރި ކަމެއްކަން ނޭންގިދާނެ ތިމަންނަޔައް ހުރިހާކަމެއް އެނގޭކަމައް ހެދިގެން އުޅުނަސް އެއްވެސްމީހަކައް ހުރިހާކަމެއް ނޭންގޭނެ އެހެންވީމާ އެކަމަކުންފައިދާލިބޭކަމައްވިޔަސް އެފައިދާހޯދާނެގޮތެއްނޭންގެންޏާ އެމީހަކައް އެވާނީ ފައިދާނެތްކަމަކައް\nޖޫން 8, 2020 13:42\nފައިސާ ކޮޅެއް ޖީބައް ބޭނުން ވީ އެވެ.\nޖޫން 8, 2020 14:06\nއުކުޅަހުގައި ހަދާ ގެސްޓު ހައުސް ނުނިމިގެންތޯ ތިޔައުޅެނީ\nޖޫން 8, 2020 14:31\nކިޔާދެރަކަމެއް! މީނާ ޗައިނާ ދެކެ ރުޅިއަުމަކީ އެންމެހައި ދިވެހިން އޭގެ ބައިވެރިވާންޖެހޭ ކަމެއްތޯ! ޔާﷲ މިނާގެ ދުލާއި، އަތާއިފައިގެ ނުބައިކަމުން އަޅަމެން ސަލާމަތް ކުރައްވާފާނދޭވެ.\nޖޫން 8, 2020 15:10\nޢިންޑިޔާއާއިއެކު 2008ވަނަ އަހަރު ނަސީދުހެދި ޑިލްތަކުން ދިވެހިންނައް އަދުވެސްމިއުޅެނީ ސަލާމަތްނުވެވިގެން\nޖޫން 8, 2020 15:30\nކަލޭ ތިއީ ސިކުނޑި ހަމަޖެހޭ މީހެއްކަމަށް ބެލޭކަށް ނެތް.\nޖޫން 8, 2020 15:38\nމަޖިލީސް ރައީސަކީ ފިސާރި ތާރީޚް ދަންނަމީހެއްތާ ނިކަންކެރެންޏާ އޯކިޑު ކުންފުންޏަށް ވީގޮތެއް ބުނެދީބަލަ އަދި އެކަން ތަހުޤީޤުކޮށްލަދީބަލަ\nޖޫން 8, 2020 17:02\nއެއްކަލަސޮރު ސާހިބުމީހާ ރުއްސަން ނަގުހަލުވަންފެށީ އަނެއްކާ ކޮންކަމަކު ކިޔަންބާ.\nޖޫން 8, 2020 17:53\nއިކޮނޮމިކްސް ނުކިޔަވާ ތިބޭ މީހުންނަކަށް ނޭގޭނެ ތިކަމާ ވާހަކަ ދައްކާކަށް.\nޖޫން 8, 2020 18:16\nމި ވާގޮތަކީ މުޅި ޤައުމު ދިރުވާލަން ސިއްރުން ރޭވި ރޭވުންތައް މުލޭގެ ޒަމާނުގައި ފުރިހަމަވެފައިވޭ. މުލޭ ބުނިގޮތުންކަމުގައިވާނަމަ 2012 ނިމޭއިރު އިންޑިއާގެ މީހުން މި ޤައުމު ހިންގާން ފަށާނެ. މި ކަން ކާމިޔާބު ނުވީމާ އިންޑިއާ ފަހަތުގައިއޮވެ އަންނީގެ ސިކުނޑީގައި ދިރުނީ. ދެން ބަލާ އައްޑޫގައި ހަތިޔާރާއެކު އިންޑިއަނުން ތިބި ވަރެއްވެސް ނޭނގޭ. މި މަހެއްހައި ދުވަހުން އައި ހައެއްކަ މަނަވަރުން ގެނެސް ބޭލި ހަތިޔާރުތަކާއި ބުދުތައް ކޮބާ. އަދަދުވެސް ނޭނގޭ. އެންމެން ފުރަބަންދުގައި ބައިތިއްބައިފައި ހުޅުމާލެއަށް މަނަވަރުގެ މީހުން އަރައި އިންޑިއާއަށް ވިއްކި ބިމުގައި ރައްކާކުރީ ކޮން ސާމާނުތަކެއް. މިހުރީ ވިސްނައިލަންޖެހޭ ކަންކަން. މިހުރީ އިންޑިއާއިން ރާއްޖެ ޖަހައިގަތުމުގެ ކަންކަން. މި ތަނަށް ޗައިނާ، އިނގިރޭސީން، އަދި ސައޫދީން ގާތްވިޔަކަ ނުދޭނެ. މިއީ ޖެހިފައި އޮތް ބޮޑު ވަބާއެއް. އަންނިއާއި އިންޑިއާ. މި ވަބާޢިން ދުނިޔެ ސަލާމަތްކުރައްވާނދޭވެ.\nޖޫން 8, 2020 18:27\nގައުމުގެ ޚާރިޖީ ސިޔާސަތަކީ މަޖިލީހުން ނިންމާ ކަމެއް ނޫން. މިހާރު އެހެރަ ރައީސާއި މީނާއާއި ގުޅިގެން ރާއްޖޭގައި މިދަނީ ބަރުލަމާނީ ވެރިކަމެއް ކުރަމުން.. މިއީ މިދެމީހުންގެ މައްޗައް ގާނޫނު އަސާސީ މުގުރާލިކަމުގެ ދައުވާ އުފުލޭނެ ކަމެއް. ދެމީހުންވެސް ޖަލައް ދިޔުން ކުރިޔައް އެބައޮތް.\nޖޫން 8, 2020 18:42\nއަޅެފަހެ މިއީ ބީތާ އެއްތަ؟\n2008 ގަ ވެރިކަން ހޯދަންދެއްކީ މައުމޫނު ޓެކުސްނަގަނީ އޭ ޑިެުޓީ ނަގާތީ އޭ އެެްޗިހި އަގުހެޔޮނުވަނީ ތިމަންމެން ޑިއުޓީނުނަގާނަމޭ ކޮންތާކު މިމީހުންވެރިކަމަެްއެރިގޮތައް ޖީއެސްޓީއާ ޑިއުޓީއާވެސްނަގަންފެށީ މުދަލުގެ އަގު އިންތިހާއައްވީ ބޮޑު ދޮލަރުވެސް 12 15 އައްވީ ބޮޑު މީ މީނަގެ ހާލު...


Male' ga baaru bodee 15 sarahahdheh, hallu kuraanan: Fuluhun | Mihaaru\nއެމްއެމްއޭ ކައިރިން ބޮޑުތަކުރުފާނު މަގު ސަރަހައްދުން ބަޔަކު ސައިކަލްތަކެއްގައި ދަނީ. --- ފޮޓޯ: ހުސެއިން ވަހީދު/ މިހާރު\nމާލޭގައި ބާރުބޮޑީ 15 ސަރަހައްދެއް، ހައްލު ކުރާނަން: ފުލުހުން\n04 މެއި 2019 - 19:22 29 comments\nއިސްކަންދަރު ކޮށީގައި ބޭއްވި ނޫސްވެރިންގެ ބައްދަލުވުމުގައި ސަބް އިންސްޕެކްޓަ އޮފް ޕޮލިސް އަދި ހެޑް އޮފް ޓްރެފިކް ޕޮލިސް ޔުނިޓް މުހައްމަދު ލުތުފީ ވިދާޅުވީ އެންމެ ބާރުބޮޑު ކަމަށް ފުލުހުންނަށް ފާހަގަ ކުރެވިފައި ވަނީ ބާޒާރުމައްޗާއި މަޖީދީ މަގުގެ އެކި ހިސާބުތަކާއި ސޯސަން މަގު ކަމަށެވެ.\nއެހެންވެ، ބާރުބޮޑުވާ ހިސާބުތައް ބަލަހައްޓަން ޓްރެފިކް ފުލުހުންނާއި އެހެން ޑިޕާޓްމަންޓުތަކުގެ ފުލުހުން މަގުތަކަށް ނެރޭނެ ކަމަށް ވެސް މުހައްމަދު ވިދާޅުވި އެވެ. ހާއްސަކޮށް ނަމާދު ގަޑިތަކުގައި މިސްކިތްތައް ކައިރީގައި ފުލުހުން ހަރަކާތްތެރިވުން މިފަހަރު އިތުރުވާނެ ކަމަށް އޭނާ ވިދާޅުވި އެވެ.\n"ފަސޭހައެއް ނުވާނެ ކޮންމެ ކޯނެއް ކައިރީ ފުލުހުން ތިބޭކަށް. ކޮންމެ ކަންމައްޗެއްގައި ފުލުހުން ތިބޭކަށް. އެއީ ފަސޭހަ ކަމެއް ނޫން،" -- މުހައްމަދު\nމުހައްމަދު ވިދާޅުވި ގޮތުގައި ސޯސަން މަގަކީ ވެސް ބާރުބޮޑު މަގެކެވެ. އެއީ، ދެކޮޅަށް ދުއްވޭ މަގަކަށް ވެފައި، އެ މަގުގައި ބޭކަރީއެއް ހުންނާތީ ކަން އޭނާ ފާހަގަކުރެއްވި އެވެ.\nއިސްކަންދަރު ކޮށީގައި ފުލުހުން ބޭއްވި ނޫސްވެރިންގެ ބައްދަލުވުމުގައި ބައެއް ޑިޕާޓްމަންޓުތަކުގެ ވެރިން ބައިވެރިވެވަޑައިގަންނަވަނީ. --- ފޮޓޯ: ހުސެއިން ވަހީދު/ މިހާރު\nމާލޭ ސިޓީ ކައުންސިލާ މަޝްވަރާ ކުރުމަށް ފަހު ފުލުހުން ވަނީ، ހެންވޭރު ސަހަރާގެ ހުޅަނގަށް އޮންނަ ބިން ޕާކިން ޒޯނަކަށް ހަދައިފަ އެވެ. އެއީ ގާތްގަނޑަކަށް 150 ސައިކަލް ޕާކް ކުރެވޭ ގޮތަށް ހަދާފައިވާ ޕާކިން ޒޯނެއް ކަމަށް މުހައްމަދު ވިދާޅުވި އެވެ.\n"ކައުންސިލާ މަޝްވަރާކޮށްފައި ސޯސަން މަގުގެ އެއް ފަޅި އެއްކޮށް، ނުގަވައިދު ފަޅި ހުސް ކުރީ. އެ ތަނުގައި ހުންނާނީ ދެ ރޮނގު ދަމައި ކޯން ޖަހާފައި. އޭގެ މާނައަކީ ޓްރެފިކް ފްލޯ މިހާރު އެ ސަރަހައްދުން ދައްޗެއް ނުވާނެއޭ ދަތުރު ކުރަން،" މުހައްމަދު ވިދާޅުވި އެވެ.\nއޭނާ ވިދާޅުވި ގޮތުގައި ބާރު ބޮޑު އެއް ސަރަހައްދުގެ ގޮތުގައި ފާހަގަކުރެވޭ، މަޖީދީ މަގު، ނަލަހިޔާ ކައިރީގެ ޓްރެފިކް މައްސަލަ ހައްލުކުރަން ގެެނެވޭނެ ބަދަލެއް ވެސް މިހާރު އަންނަނީ ބަލަމުންނެވެ.\n"ހަމައަކަށް ނޭޅިގެން ކޯން ޖަހާފައި ހުންނާނީ. ކޯނަކީ ހަރު ކުރެވޭނެ އެއްޗެއް ނޫން. އެމީހަކު ބޭނުންވީމަ އައިސް މޫވް ކުރެވޭ އެއްޗެއް. އަބަދު ދުވެ ދުވެ މި ހުންނަނީ. ފުލުހުންނަކަށް ފަސޭހައެއް ނުވާނެ ކޮންމެ ކޯނެއް ކައިރީ ފުލުހުން ތިބޭކަށް. ކޮންމެ ކަންމައްޗެއްގައި ފުލުހުން ތިބޭކަށް. އެއީ ފަސޭހަ ކަމެއް ނޫން،" ފުލުހުންގެ ބައެއް ވެރިން ބައިވެރިވެވަޑައިގެންނެވި ބައްދަލުވުމުގައި މުހައްމަދު ވިދާޅުވި އެވެ.\nފުލުހުންގެ ތަރުޖަމާނު އިޒްމިއާ ޒާހިރު މިއަދު ވާހަކަ ދައްކަވަނީ. --- ފޮޓޯ: ހުސެއިން ވަހީދު/ މިހާރު\nމުހައްމަދު ވިދާޅުވީ މަޖީދީ މަގާއި ޗާންދަނީ މަގު ކުޅޭ ކަންމައްޗާއި ސޯސަން މަގާއި މަޖީދީ މަގު ގުޅޭ ކަންމަތީގައި ބާރުބޮޑުވުމުގެ ސަބަބުން އެ ސަރަހައްދަށް ބަދަލުތަކެއް ގެންނަން މަސައްކަތް ކުރަމުންދާ ކަމަށެވެ. އެކަމަކު، އެ ދެ ސަރަހައްދަށް ގެންނަ ބަދަލުތަކެއް އޭނާ ވިދާޅެއް ނުވެ އެވެ.\n"ރައްޔިތުންގެ އުންމީދުތަކާ އެއްވަރަށް އެކަން ނުވުމަކީ އެކަށީގެންވާ ކަމެއް. އެކަމަކު ޓްރެފިކް ފްލޯ ހައްލު ކުރަން ކުރެވެން ހުރި ހުރިހާ މަސައްކަތެއް ކުރާނަން،" މުހައްމަދު ވިދާޅުވި އެވެ.\nފުލުހުން ބުނި ގޮތުގައި ރޯދަ މަހު ދެން އެންމެ ބާރުބޮޑު ވާނީ ބްރިޖާއި ހައިވޭގެ އިތުރުން ހުޅުމާލެ އެވެ. އެހެންވެ، ރޯދަ މަހަށް ހާއްސަކޮށް، ބްރިޖާއި ހައިވޭގެ އިތުރުން ހުޅުމާލޭގައި ޓްރެފިކް ކަންކަން ހައްލު ކުރަން ހާއްސަ ސަމާލުކަމެއް ދޭނެ ކަމަށް ވެސް ފުލުހުން ބުންޏެވެ. ރޯދަ މަހު، ސިނަމާލެ ބްރިޖާއި ހައިވޭ ބޭނުން ކުރާ މީހުން ގަވާއިދާ އެއްގޮތަށް، ކަނޑައެޅިފައިވާ މިންގަނޑަށް ފެތޭ ހެލްމެޓު އެޅުމަށް ފުލުހުން އިލްތިމާސްކުރެ އެވެ. އަދި ބްރިޖާއި ހައިވޭގައި ދުއްވަން ކަނޑައަޅާފައިވާ ސްޕީޑަށް ވުރެ ބާރަށް ނުދުއްވުމަށް ވެސް ފުލުހުން އެދެ އެވެ.\nއިތުރު ލިޔުންތައް ފުލުހުން މާލެ ޓްރެފިކް ޓްރެފިކް ގަވާއިދު ޕާކިން ޒޯން ސިނަމާލެ ބްރިޖު މަޖީދީ މަގު ރަމަޟާން 2019


Mashhooru dheenee ilmuveriyaa Menk anna mahu Raajjey gai thagureeru kurahvanee\nމުފްތީ މެންކް އަންނަ މަހު ރާއްޖޭގައި ތަގުރީރުކުރައްވަނީ\nމަޝްހޫރު ދީނީ އިލްމުވެރިޔާ އަދި ޒިމްބާބުވޭ މުފްތީ ޝައިހް އިސްމާއިލް އިބްނު މޫސާ މެންކް އަންނަ މަހު ރާއްޖޭގައި ތަގުރީރުކުރެއްވުމަށް ހަމަޖެހިއްޖެ އެވެ.\nޝައިހް މެންކްގެ މި ތަގުރީރު އިންތިޒާމްކުރަނީ ދީނީ ހޭލުންތެރިކަން އާންމުންގެ މެދުގައި އިތުރުކޮށް ތަރައްގީކުރުމަށް "އިލްމު ޓޯކްސް" ގެ ނަމުގައި މިފަދަ ސިލްސިލާ ހަރަކާތްތަކެއް ބާއްވަމުން އަންނަ ޖަމިއްޔަތުއް ރަހްމާ އިންނެވެ. މެންކް ތަގުރީރުކުރެއްވުމަށް ހަމަޖެހިފައިވާ "އިލްމް ޓޯކްސް" ގެ ސެޝަން ބޭއްވުމަށް ހަމަޖެހިފައި ވަނީ އަންނަ މަހުގެ މެދު ތެރޭގަ އެވެ.\nމިއީ މޯލްޑިވްސް ނެޝެނަލް ޔުނިވާސިޓީ، އެމްއެންޔޫގެ ދަރިވަރުންގެ ޔޫނިއަން އާއި އިސްލާމިކް ޔުނިވާސިޓީގެ ދަރިވަރުންގެ ޔޫނިއަން މޯލްޑިވިއަން ޔޫތު ލީގާ ވެސް ގުޅިގެން ކުރިއަށް ގެންދާ ހަރަކާތެކެވެ.\n"އިލްމް ޓޯކްސް" ގައި މެންކު ތަގުރީރުކުރެއްވުމަށް ހަމަޖެހިފައި ވަނީ މުސްލިމު އަހުންނާއި އުހުތުން އެކަކު އަނެކަކުގެ މައްޗަށް އަދާކުރަން ޖެހޭ ހައްގުތަކުގެ މައްޗަށް އަލިއަޅުއްވައިގެންނެވެ. ޝައިހް މެންކަކީ ދުނިޔޭގައި ތިއްބެވި އެންމެ ނުފޫޒުގަދަ 500 މުސްލިމުންގެ ލިސްޓުގައި 2010 ވަނަ އަހަރު ހިމެނިވަޑައިގެންފައިވާ ބޭފުޅެކެވެ.\n"އިލްމް ޓޯކްސް" ގެ ދީނީ ސިލްސިލާ ޖަމިއްޔަތުއް ރަހްމާ އިން ފެށީ މިދިޔަ އަހަރު އެވެ. އެފަހަރުގެ ސެޝަން ކުރިއަށް ގެންދިޔައީ ދުނިޔެ އަށް މަޝްހޫރު 15 އިލްމުވެރިއެއްގެ ބައިވެރިވުމާއި އެ ބޭފުޅުން ދެއްވި އިލްމީ ތަގުރީރުތަކާ އެކުގަ އެވެ.\nއިލްމް ޓޯކް 2016\nއިލްމް ޓޯކް 2016: މުފުތީ މެންކުގެ ތަގުރީރު އަންނަ މަހު 18 ގައި


އިބްރާހިމް އާދަމް 30 މާރިޗު 2020 16:14\nމައުމޫން ޢަބްދުލްޤައްޔޫމުގެ ތުއްޕުޅު އިރުގެ ފޮޓޯއެއް (ކ.) އަދި އެމަނިކުފާނުގެ ޒުވާންދުވަސްވަރުގެ ފޮޓޯއެއް (ވ.). މަޞްދަރު: ދުންޔާ މައުމޫން / ޓުވިޓަރ\nކުރީގެ ރައީސް އަލްއުސްތާޛު މައުމޫން ޢަބްދުލްޤައްޔޫމް ހާމަޝްހޫރު ޝަޚުޞިއްޔަތެއް ދިވެހިރާއްޖޭގައި މަދުވާނެއެވެ. 30 އަހަރުދުވަހުގެ ވެރިކަމެއް މީގެ 12 އަހަރުކުރިން ނިމިދިޔަނަމަވެސް، ދިވެހިރާއްޖޭގެ ސިޔާސީ މަސްރަޙުން އެމަނިކުފާނުގެ ނަމުގެއަޑު މުޅީންފިލައިގެނެއްނުދެއެވެ. ބަޔަކު ލޯތްބާއި އިޙުތިރާމު ކުރިނަމަވެސް، އަދި ބަޔަކު ނުރުހުންވެ ނަފުރަތުކުރިނަމަވެސް، މިއީ ޙަޤީޤަތެވެ.\nނަމަވެސް، އެމަނިކުފާނުގެ ތުތްޕުޅު އިރުގެ ނަންފުޅާ، އެމަނިކުފާނު ދިވެހިރާއްޖެއަށާއި ދުނިޔެއަށް މަޝްހޫރުވެގެންދިޔަ ނަމާއި ވަރަށް ތަފާތުކަން އެނގިލައްވާތޯއެވެ؟\nމައުމޫން ޢަބްދުލް ޤައްޔޫމުގެ އަސްލު ނަންފުޅަކީ ޢަބްދުﷲ މައުމޫން ޚައިރީ އެވެ. އެމަނިކުފާނުގެ ބައްޕާފުޅު އެމަނިކުފާނަށް ދެއްވިނަންފުޅަކީ މިއެވެ. އެމަނިކުފާނުގެ މަދުރަސީ ދައުރުގައިވެސް އެމަނިކުފާނަށް ކިޔައިއުޅުނު ނަމަކީ މިއެވެ. އެމަނިކުފާނުގެ ނަން ބަދަލުވާންދިމާވީ ދިވެހިރާއްޖެއިން ބޭރަށް ތަޢުލީމު ފުރިހަމަކުރެއްވުމަށް ދަތުރުކުރެއްވުމަށް ޕާސްޕޯޓު ހެއްދެވުމާއި ހަވާލުވެވަޑައިގެން ހުންނެވި ބޭފުޅަކަށް އެރި އޮޅުމަކުންނެވެ. އެމަނިކުފާނަށް ޢާންމުކޮށް ކިޔައި އުޅުނީ "މައުމޫން" ކަމަށްވުމުން، އެނަން ޕާސްޕޯޓަށް އެދޭ ފޯމުގައި ލިޔުއްވައި، އެ ނަމާއި އެމަނިކުފާނުގެ ބައްޕާފުޅުގެ ނަމާއި ގުޅުއްވާލެއްވީއެވެ.\nއެޒަމާނުގައި، ދިވެހީންނަށް ނަންކިޔައި އުޅުނީ އެމީހެއްގެ ލަގަބަކުން ނުވަތަ ވަނަމަކުންނެވެ. އެމަނިކުފާނުގެ "މުސްކުޅި ދިވެހި" ނަންފުޅަކީ ޅަސީދީ އެވެ. އެއީ އެމަނިކުފާނުގެ ބައްޕާފުޅު ފަރާތުން "ސީދީ"ގެ ލަގަބު ވާރިޘުވީތީވެއެވެ. އެމަނިކުފާނުގެ ބައްޕާފުޅުގެ ނަންފުޅަކީ ޢަބްދުލްޤައްޔޫމް ސީދީ އެވެ. އަދި އެމަނިކުފާނުގެ ކާފާފުޅުގެ ނަންފުޅަކީ އިބްރާހިމް މާފަތްތަކުރުފާނެވެ.\nރައީސް މައުމޫން ގެ ނަސްލަކީ ބަބުރު ނައިބު ކަލޭފާނުގެ ނަސްލެވެ. ބަބުރު ނައިބު ކަލޭފާނަކީ 1735މ. ގައި ދިވެހިރާއްޖެޔަށް ގެނެވުނު އެފްރިކާގެ އަޅަކާއި ހުވަދޫ އަތޮޅު ވިލިނގިލި ކަނބަލަކާއި ކައިވެނިކުރައްވައި، ފުރަތަމައަށް ލިބިވަޑައިގަތް ދަރިކަލުންނެވެ. ބަބުރު ނައިބު ކަލޭފާނުގެ އަސްލުނަމަކީ މުޙައްމަދު އަލް-ޙަބަޝީ (ނުވަތަ ޙަބުޝްކަރައިގެ މުޙައްމަދު) އެވެ. ހުވަދޫ އަތޮޅު ވިލިނގިއްޔަށް އުފަންވެވަޑައިގަތްނަމަވެސް، މުޙައްމަދު އަލްޙަބްޝީ އުޅުއްވާ ބޮޑުފުޅުވީ މާލޭގައެވެ. 1794 މ. ގައި ނުވަތަ 1795 މ. ގައި މުޙައްމަދު އަލްޙަބްޝީ އަށް ބޮޑުނައިބުކަންދެވުނެވެ. މިކަންވީ، މޫސާ ނަޖްމުއްދީން ފަނޑިޔާރުމަނިކުފާނު އަވަހާރަވުމުންނެވެ.\n74 % މައުލޫމާތު މުއްސަނދިވި\nރައީސް މައުމޫން އެނގޭތަ؟ ނަސަބު\nNovember 11, 2019 22:37:42\nވަރަށް އިންޓަރެސްޓިންގ އާރޓިކަލެއް!\nމައުމޫނުގެ އަގެއް އި ރާދަކު ރެއްވިއްޔާ ނުވެއްޓޭނެ. ޙަމަ އުހުގަ.\nކޮބާ މޮހާރު މީނަ ދުނިޔޭގަ އެބަހުރިތަ މީވަރައް ގައުމާ ރައްޔިތުންދެކެ ލޯބިވާ ބޭޅަކޯ\nމުޙައްމަދު އަލް-ޙަބަޝީއާ ޚައިރީ ގުޅޭ ހިސާބަކީ ކޮބާ؟\nވަރަށް ރަނގަޅު އާޓިކަލްއެއް. މިފަދަ އާޓިކަލްތައް އަދިވެސް ގެނެސްދޭނެ ކަމަށް އުންމީދު ކުރަން\nހުރިހާކަމެއްގައިވެސް މަކަރާއި ހީލަތް އުފަންދުވަސްވެސް ވާނީ އެގޮތަށް ބަދަލުކޮށްފައި\nހޭބައްުޔާ. މައުމޫނަކީ އޭރު ކުޑަކުއްޖެއް. އެއޮތީނުން އެއީ މީހަކަށް އޮޅިގެން ކުރެވުނު ކަމެއް ކަމަށް.\nއެނގޭ އެއީ ރައިސުލް ޖުމަހޫރިއްޔާ ކިޔަނީ\nރަނގަޅު ގޮތަކީ [ރައީސުލްޖުމްހޫރިއްޔާ]\nމައުމޫނުގެ އާއިލާއެއް އޮވެޔޯ މި ވިލނގިލީގަ، ހަރާންބަޅުމާސް އެއިން އެއްވެސް އިންސާނަކު އަހަންނަކަށް ނުއެއް ފެނޭ. އަޅެ މައުމޫނުގެ އެއްމެ މޫނެއްވެސް މިރަށުން ދައްކަބަލަ.\nމައުމޫން އަސްލު އުފަންވެވަޑައިގަތީ 1931 ވަނަ އަހަރު ޑިސެމްބަރ 29 ގަ އެކަމަކު މިސްރަށް ވަދައިގެން އިރު އުމްރު ވެސް ބަދަލު ކުރެއްވު 1937 ގަ އުފަންވެ ވަޑއިގަތް ކަމަށް\nއޮޅުވާލިކަން ނޫނީ އޮޅުނީކަން ޤަބޫލްކުރުމަކީ ތިޔަ ފަދަ ލަޤަބުގައި ކިލަބުކަން ނެތް ހުނދުފޮތިކޮޅެއް ފަދަ ބޭފުޅަކު ކުރާނެކަމަށް ޤަބޫލްކުރާވަރުގެ ކަން ކަމެއްނޫން. މުނާފިގުންގެ ސިފަތަށް ކިޔައިދީފަ އެ ސިފަޖެހުނީމަ ވަރަށްހުތުރު." ފަށްކާ ނުވާނެ މޭވާ ތޮށްޓާ ނުލާ "\nއެކެއްގެ ދެ ދަރިންނަށް އެއްނަމެއް ކިޔޭބާ؟ އަބުދުﷲ މައުމޫން ކިޔާފައި އަބުދުﷲ ޔާމީނު ވެސް ކިޔޭތަ؟\nއެއީ އެއްބަނޑު އެއްބަފާ ދެބޭފުޅުން އެއް ނޫން .އެއްބައްޕާފުޅު\nއެއްބަފާ ދެމީހަކައް އެންނަން ކިޔޭކަމެއް ނޭގޭ ކިތަންމެބަނޑަކައް ލިބުނަސް. އެކަމު އެއްބަނޑު ދެމީހުންނައް ކިޔޭކަމައް ވަނީ. ނަސްލު އޮޅޭކަހަލަކަމެއް.\nނ. ވެލިދޫ އަންހެނަކު\nޢަބުދުﷲ މަޖީދު، ޢަބުދުﷲ ޔާމީން، ޢަބުދުﷲ މަމްނޫން، ޢަބުދުﷲ އަލްޤީން، ޢަބުދުﷲ ބުންޔާމީން މީ ހައްތާވެސް ނ. ވެލިދޫ އަންހެނަކު ޢަބުދުލްޤައްޔޫމް ސީދީ ގެ އަނބި ކަބަލެއްގެ ގޮތުގައި އިންނަވައިގެން ލިބިވަޑައިގަތް ބޭފުޅުން. ހުރިހާ ބޭފުޅުންގެ ނަމުގެ ކުރިޔަށް ވެސް ޢަބުދުﷲ ލައްވާފައި\nޢުމަރުގެފާނުގެ ތިއްބަވާކަމަށްވަނީ ޢަބްދުއްރަޙްމާން ކިޔާ ތިން ބޭފުޅުން.\nދޮގުޙަބަރު ނުފަތުރާ..!! ނޭގެންޔާ އެނގޭ ބައެއްކާރިން އަހާބަލަ!!\nާައަޙްމަދު ޒަނީނު އާދަމް\nމިޅިއަކުން ރަނގަޅެއްނޫން އަސު ނަމަކީ:މައުމޫން ޚައިރީ ޙަމީދު ޚައިރީ ސީދީ އަށް ލިބިލެއްވި ހިތާމަ އަކާ ހެދި ޢަބްދުﷲ ކުރިއަށް އިތުރުކުރީ ދެން ކީ ޢަބްދުﷲ މައުމޫން ޢަބްދުﷲ ޙަމީދު މިހާތަނުން ޚައިރީ ކަނޑާލެއްވީ ޟައުމޫނުގެ ނަމުން ޢަބްދުﷲ އުނިކިރެއްވީ މާފަހުން މިސްރަށް ވެސް ދިޔަފަހުން.\nއަހަރުމެންމީ ވެސް ޅަސީދީފަދަ އިންސާނުން ކީއްވެ އެކަލޭގެ ވަނަވަރު އާއްމު ތިކުރަނީ؟؟\nއެމަނިކުފާނަކީ ވަރަށް ޤަދަރުކުރި ބޭފުޅެއް އެކަމަކުވެސް އެބޭފުޅާ އަށް މިވަގުތު އެންމެ ރަނގަޅީ މުޙައްމަދު ނަޝިދާއެކު އެކު މަސައްކަތް ކުރުމޭ ވިދާޅުވިދުވަހުން ފެށިގެން އެ ޤަދަރާ އެލޯބި ކެނޑި ހިގައްޖެ\nހަތަރެސްފައިން ތިޔަވާހަކައަށް މަ ތާއީދު. ލާބޮލަށް ލާފަ ހުރިމީހެއް މިހާރު އެއީ. އެކަމަކު ކުރިން އެއީ މަގޭ ރޯލްމޮޑެލް. ލާދީނީ މީހުންނާ އެކީ މަސައްކަތް ކުރަންފެށިފަހުން ވަތް ކަނޑާލައިފިން. ސަލާމް\nނާދިރާ ކުރިކަމެއް އެއީ ކުޑަސިދީ ޅަ ކުރަން\nޔާމިން އަކީ ޗައިނާއިން އޭރު މިސަރަހަށްދށް ކަނޑައަޅާފައިހުރި ޗައިނާ އެމްބެސަޑަރުގެ ދަރިއެއް، އެހެންވެ ނަމަކީ އަބުދުﷲ ޔާމިން. 2003 ވަނަ އަހަރު ކެބިނެޓް އިއުލާން ކުރުމާ ހަމައަށް ނަމުގެ ފަހަތަށް އަބުލް ގައްޔޫމް ހިމެނިފައެއް ނުވޭ.\nޖެނެރޭޝަނަށް ބަލާއިރު އެހާ ދުވަސްތެކެއް ނުވޭ ބަބުރު ވަންތަ ކަން ދާކަށް. އެކަމަކު މައުމޫނުގެ ކިބައިގައި އަދި ދަރިންގެ ކިބައިގައި އެފަދަ ބަބުރުވަންތަ ސިފައެއްނެތް. ނީގްރޯ ހެއަރއެއްނެތް. ބަބުރު ކަޅުކަމެއްވެސް ނެތް. އެކަމަކު، ކާފަ ދަރިކަލުން ގެ ތެރޭގައި އެބަތިއްބެވިކަންނޭންގެ ކަޅު ކުދިން. އެކުދިން ކަޅުވެފައިވަނީ، އެކުދިންގެ ބައްޕަ ކަޅުވީމާކަމަށްވެސް ވެދާނެ. ރަނގަޅަށް ޑީއެންއޭ ޗެކްކުރެއްވުން މުހިންމު. ރައީސް ޔާމީން އަށް ބަލާއިރު، އިސްތަށިފުޅުގައި ކޮންމެވެސް ވަރެއްގެ ބުޅިކަމެއް ހުރޭ. މޫނު ފުޅުގެ މަސްތަކަށް ބަލާއިރު ބޮޑަށް ވައްތަރުވާން އުޅެނީ، މެދުއިރުމައްޗަށް ނިސްބަތްވާ ބޭފުޅެއްގެގޮތުގައި. ހާއްސަގޮތެއްގައި، ލުބުނާން، މިސުރު ހިސާބު ގެ ބޭފުޅަކާ.


Malé gai reygan'du 10:00 in fathihu 05:00 ah curfew hinganee - AO News\nރާއްޖޭގައި ކޮވިޑް-19 ފެތުރުން ކޮންޓްރޯލްކުރުމަށްޓަކައި، މިރެއިން ފެށިގެން ކޮންމެ ރެއަކު 10:00 އިން ފަތިހު 05:00 އާއި ދެމެދު މާލެ އާއި ހުޅުމާލެ އާއި ވިލިމާލޭގައި އެއްގަމު އުޅަނދުފަހަރު ދުއްވުމާއި، މަގުމައްޗާއި އާންމު ތަންތަނަށް މީހުން ނުކުތުން މަނާކޮށްފި އެވެ.\nއެޗްޕީއޭ އިން ނެރުނު އެންގުމެއްގައި ބުނެފައި ވަނީ މާލެ ސަރަޙައްދުގައި ހިންގާ ހޮޓާ ކެފޭ ރެސްޓޯރެންޓް ފަދަ ކާބޯތަކެތީގެ ޚިދުމަތް ދޭ ތަންތަންވެސް އެ ވަގުތުތަކުގައި ބަންދުކުރުމަށް އަންގައިފަ އެވެ. އަދި މާލެ ސަރަޙައްދުގައި އެއްފަހަރާ ފަސް މީހުންނަށް ވުރެ ގިނަ މީހުން މަގުމަތީގައި އާއި އާންމު ތަންތަނުގައި އެއްވެ އުޅުން ހުއްޓައިލުމަށްވެސް ވަނީ އަންގައިފަ އެވެ.\nމީގެ އިތުރުން އެޗްޕީއޭ އިން ވަނީ މާލެ ސަރަޙައްދުގައި ގިނަ މީހުން އެއްވެގެން ކުޅިވަރުތައް ކުޅެ، ޙަފްލާތަކާއި ޕާޓީތަކާއި އެއްވުންތައް އަދި ޓީމު ހަދައިގެން ކުޅޭ ކުޅިވަރުތައް ބޭއްވުން ހުއްޓާލުމަށްވެސް އަންގައިފަ އެވެ.\nއަދި ޞިއްޙީ ބޭނުންތަކާއި ޒަރޫރީ ބޭނުންތަކަށް ރަށްރަށުން މާލެއަށް އައިސްފައިވާ މީހުން ފިޔަވައި އެހެން މީހުން މާލެއިން އެހެން ރަށްރަށަށް ދިއުން ހުއްޓާލުމަށް އަންގާފައިވާއިރު، މާލެ އާއި ހުޅުމާލެ އާއި ވިލިމާލެއަށް އެރުމުގައި މާލެ ސިޓީ ކައުންސިލުން ކަނޑައަޅާ ސަރަޙައްދުތަކުން ފިޔަވައި އެހެނިހެން ސަރަޙައްދުތައް ބޭނުންކުރުންވެސް ވަނީ މަނާކޮށްފަ އެވެ.\nމީގެ އިތުރުން އެޗްޕީއޭ އިން ވަނީ ރާއްޖޭގެ އެތެރޭގައި ވައިގެ މަގުންނާއި ކަނޑު މަގުން ދަތުރުކުރާ ފަރާތްތައް އެޗްޕީއޭގެ ގައިޑްލައިނާ އެއްގޮތަށް ޢަމަލު ކުރުމާއި، ހުރިހާ ވަގުތެއްގައިވެސް މާސްކު އެޅުމަށް އަންގައިފަ އެވެ. އަދި ޒަރޫރީ ބޭނުންތަކަށް ފިޔަވައި މާލެ އާއި ހުޅުމާލެ އާއި ވިލިމާލޭގައި ގޭގެއަށް ޒިޔާރަތްކުރުން ހުއްޓާލުމަށްވެސް ވަނީ އަންގައިފަ އެވެ.\nއަދި އޮފީސްތަކުން ބާއްވަން ޖެހޭ ބައްދަލުވުންތައް އޮންލައިންކޮށް ބޭއްވުމާއި، އޮފީހަށް ހާޒިރުވެގެން ކޮންމެހެން ބާއްވަން ޖެހޭ ފަދަ ބައްދަލުވުންތައް އެޗްޕީއޭގެ ގައިޑްލައިނާ އެއްގޮތަށް ބޭއްވުމަށްވެސް އެ އެޖެންސީން ވަނީ އަންގައިފަ އެވެ.\nއެޗްޕީއޭ އިން މި ޚާއްސަ ފިޔަވަޅުތައް އެޅުމަށް ނިންމާފައި މިވަނީ ރާއްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދު ދުވަހުން ދުވަހަށް އިތުރުވަމުން ދިއުމާއި ގުޅިގެންނެވެ.\nހެލްތު ޕްރޮޓެކްޝަން އެޖެންސީއެޗްޕީއޭމާލެ ސިޓީސިއްހީ ކުއްލި ނުރައްކަލުގެ ހާލަތު


Mi kanthah thah fennanyaa lasnukoh breakup vaan ulhey! – Iru\nމިކަންތައްތައް ފެންނަންޏާ ލަސްނުކޮށް ބްރޭކަޕް ވާން އުޅޭ!\nޝާޝާ·6ސެޕްޓެމްބަރު 2020\nމީހަކާ ރައްޓެހިވެގެން އެކީގައި އުޅެ ކައިވެންޏާ ހަމައަށް ދެވޭނީ، ދެމީހުން ވެސް އެކަކު އަނެކަކަށް އިހުތިރާމްކޮށް، އަޅާލައިގެން އުޅެންޏާއެވެ. ކޮންމެހެން ލޯބިވާތީއޭ ކިޔާފައި ބައިވެރިޔާގެ ކިބައިން ފެންނަ ނޭދެވޭ ސިފަތައް ނުފެންނަ ކަމަށް ހަދައިގެން ހުރުމުން ލިބޭނެ ފައިދާއެއް ނޯންނާނެއެވެ. ރުހުމުގެ ލޮލަށް އައިބެއް ނުފެނެޔޭ ކިޔަސް، އެ އައިބުތައް އައިސް ތިމާއާ ފައި ހަމަ ކުރާނެ ދުވަހެއް އަންނާނެއެވެ. އަދި ތި ގުޅުން ހިތި ގޮތަކަށް ވެސް ނިމިގެން ގޮސްފާނެއެވެ.\nއެހެންކަމުން، މި ބުނާ ކަންތައްތައް ފެންނަ ނަމަ ލަސްނުކޮށް “ބްރޭކަޕް” ވުން ބުއްދިވެރިވާނެއެވެ. އޭރުން ދެމީހުން ވެސް ފަހުން ކުރަންޖެހޭ ތަހައްމަލު ކުޑަވާނެއެވެ.\n1. ކުރިން ކުރެވޭ އިހުސާސްތަކެއް ނުކުރެވުން. ކަންކަން ހައްލުކުރަން އުޅުނަސް، ކުރިން އޮތް ލޯބި ނެތި ގޮސްފިހެން ހީވާނަމަ ތި ގުޅުން އިތުރަށް ކުރިއަށް ގެންދިޔުމުގެ ބޭނުމެއް ނެތް. ލޯތްބަކީ ގަދަކަމުން ވާ އެއްޗެއް ނޫން، އަދި ލޯބި ނެތި އެކީގައި އުޅެން އުނދަގޫވާނެ.\n2. ނަފްސާނީ ގޮތުން ނުވަތަ ޖިސްމާނީ ގޮތުން ބައިވެރިޔާ ތިބާއަށް އަނިޔާކުރުން. ނުވަތަ ތިބާގެ ފައިސާތައް ނަހަމަގޮތުގައި ބޭނުންކުރުން ފަދަ ކަންކަން ކުރާނަމަ، އެމީހެއް ކައިރިން ވީހާވެސް އަވަހަކަށް ސަލާމަތްވާން ވާނެ. އެކަހަލަ ހާލަތެއްގައި ލޯތްބަކީ ބަހަނާއަކަށް ވެގެން ނުވާނެ.\n3. ތިބާ ބޭނުންވާ އެތައް ކަމެއް ގުރުބާން ކޮށްގެން، ބައިވެރިޔާ އުފާކޮށްދޭން ޖެހުން. މިހެން ގޮސް އަމިއްލަ ދިރިއުޅުމުގެ އެތައް ކަމަކަށް ބުރޫއަރާނަމަ، އެއީ ގެއްލުންހުރި ގުޅުމެއްގެ އަލާމާތެއް.\n4. ތިބާ އެކަނި ގުޅުން ދަމަހައްޓަން މަސައްކަތް ކުރުން. އަދި އެއްވެސް ކަމެއްގައި ބައިވެރިޔާގެ އެއްބާރުލުން ނުލިބޭނަމަ، އެއީ އޭނާ އުޅެން ބޭނުންނުވާ ކަމުގެ ނިޝާނެއް. އެހެންކަމުން އެފަދަ މީހެއް ފަހަތުން މަތިންބައިން އުޅުމުގެ ބޭނުމެއް ނެތް.\n5. ކޮންމެ ކަމަކީ ވެސް ވާހަކަ ދައްކައިގެން ހައްލުވާނެ ކަމެކޭ ބުންޏަސް، ތި ދެމެދުގައި ޖެހޭ މައްސަލަތައް ވާހަކަ ދައްކައިގެން ވެސް ހައްލު ނުވުން. އަދި ހައްލުކުރަން މަސައްކަތްކުރާ ކޮންމެފަހަރު ބޮޑު ޒުވާބެއް ކުރަންޖެހި، މައްސަލަ އިތުރަށް ހޫނުވާ ނަމަ އެއީ ދެމީހުންނަށް އެކުގައި އިތުރަށް ނޫޅެވޭނެ ކަމުގެ ނިޝާނެއް.


BREAKING NEWS: Quran Class thakaai Pre-School thakah faisaage ehee dheyn ninmai furusathu hulhuvaalaifi - One Online\n15 ޖޫން 2020، މާލެ، އެޑިއުކޭޝަން މިނިސްޓަރު ޑރ. އާއިޝަތު އަލީ -- ފޮޓޯ/ ރައީސް އޮފީސް\nގުރުއާން ކުލާސްތަކާއި ޕްރީސްކޫލްތަކަށް ފައިސާގެ އެހީދޭން ނިންމައި ފުރުސަތު ހުޅުވާލައިފި\nގުރުއާން ކުލާސްތަކުގެ އިތުރުން އަމިއްލަ ޕްރީސްކޫލުތައް އަދި ކޮމިއުނިޓީ ޕްރީސްކޫލްތަކަށް ކޮވިޑް 19 އާއި ގުޅިގެން ފައިސާގެ އެހީތެރިކަން ދޭން ނިންމައި އެކަމަށް އެދި ހުށަހެޅުމުގެ ފުރުސަތު ހުޅުވާލައިފި އެވެ.\nއެޑިއުކޭޝަން މިނިސްޓްރީން މިއަދު ކުރި އިއުލާނެއްގައި ބުނީ، ފައިސާގެ އެހީ ބޭނުންވާ ގުރުއާން ކުލާސްތަކާއި، އަމިއްލަ ޕްރީސްކޫލުތައް އަދި ކޮމިއުނިޓީ ޕްރީސްކޫލްތަކުން އެކަމަށް އެދި މިނިސްޓްރީއަށް އަންނަ މަހުގެ 15 ވަނަ ދުވަހުގެ ކުރީން ހުށަހަޅަން ވާނެ ކަމަށެވެ.\nއެގޮތުން "ޕްރީސްކޫލުތަކާއި ގުރުއާން ކުލާސްތަކަށް ފައިސާގެ އެހީ ދިނުމުގެ އުސޫލު" ގައި ކޮވިޑާއި ގުޅިގެން ޒަކާތު ފަންޑުގެ ދަށުން ލިބިފައިވާ އެހީ ދިނުމަށް ހަަމަޖެހިިފައިވާ ފަރާތްތަކާއި، އެފަރާތްތަކުގައި ހުންނަން ޖެހޭ ޝަރުތުތައް، އަދި ފައިސާގެ އެހީ ދިނުމަށް ހަމަޖެހިފައިވާ މިންވަރު ބަޔާންކޮށްފައިވާނެ ކަމަށް މިނިސްޓްރީން ބުނެއެވެ.\nމިނިސްޓްރީން ވަނީ ފައިސާގެ އެހީއަށް އެދި ހުށަހެޅުމަށް ފުރަން ޖެހޭ ފޯމު http://www.moe.gov.mv/ އިން ލިބޭނެ ކަމަށް ބުނެފައެވެ. އަދި މި ފޯމު ހުށަހެޅުމުގެ ސުންގަޑިއަކީ އަންނަ މަހު 15ވަ ބުދަ ދުވަހުގެ 12:00 ކަމަށް މިނިސްޓްރީން ބުނެއެވެ. ފޯމާއި، ފޯމާއެކު ހުށަހަޅަންޖެހޭ ލިޔެކިއުންތަކުގެ ސޮފްޓް އަދި ޕީޑީއެފް ފޯމެޓަށް ފޮނުވަން ޖެހޭނީ މިނިސްޓްރީގެ މެއިލް، [email protected] އަށް ކަމަށް އެޑިއުކޭޝަަން މިނިސްޓްރީން ބުނެއެވެ.\nމިކަމާ ގުޅެ އިތުރު މައުލޫމާތު މިނިސްޓްރީގެ ޕޮލިސީ ޕްލޭނިންގް އެންޑް އިސާޗް ޑިވިޝަންގެ ނަންބަރު 7745484 އަށް ގުޅައިގެން ސާފު ކުރެވޭނެ ކަމަށް މިނިސްޓްރީން މައުލޫމާތުދެއެވެ.\nކޮވިޑް 19 އާއި ގުޅިގެން މާލީ ދަތިތަކާ ދިމާވެފައިވާ ގުރުއާން ކުލާސްތަކާއި، އަމިއްލަ ޕްރީސްކޫލުތައް އަދި ކޮމިއުނިޓީ ޕްރީސްކޫލްތަކަށް ފައިސާގެ އެހީ ދިނުމުގެ ގޮތުން ޒަކާތު ފަންޑުން 1.5 މިލިއަން ރުފިޔާގެ ފައިސާގެ އެހީ ދިނުމަށް ނިންމާފައިވާ ކަމަށް އެޑިއުކޭޝަން މިނިސްޓްރީން ބުނެއެވެ.\nގުޅޭ ޓެގު އެޑިއުކޭޝަން މިނިސްޓްރީ ކޮވިޑް 19 ސްކޫލް ކުދީން ޕްރީ ސްކޫލް


Kiwi - Hashigan'duge Dhifaee Baaru Varugadha Kohdhy Ithuru Sih'hee Faidhaathakeh Lihbaidhey - Vaguthu\nދުޅަހެޔޮ , ސިއްހަތު\nކިވީ - ހަށިގަނޑުގެ ދިފާޢީ ބާރު ވަރުގަދަކޮށްދީ އިތުރު ޞިއްޙީ ފައިދާތަކެއް ލިއްބައިދޭ\n10 މަސް ކުރިން ( ޖެނުއަރީ 7, 2017 )\nރާއްޖޭގައި ހައްދާ ނޫޅުންކަމުގައިވިޔަސް، ކިވީއަކީވެސް ރާއްޖޭގައި ބާޒާރުން ލިބެންހުންނަ މޭވާއެކެވެ. އެހެން މޭވާތަކެކޭ އެއްފަދައިން، ކިވީއަކީވެސް ހަށިގަނޑަށް އެތައް ގިނަ ފައިދާތަކެއް ލިއްބައިދޭ އެއްޗެކެވެ. ކިވީއަކީވެސް ހަށިގަނޑުގެ އެކި ނިޒާމުތަކުގެ މަސައްކަތްކަކަށް ބޭނުންވާ މާއްދާތަކުން މުއްސަނދިވެފައިވާ މޭވާއެއްވެސްމެއެވެ.\nޞިއްޙީ ހޯދުންތަކުން ދައްކާގޮތުގައި ކިވީއަކީ ގިނަ އަދަދަކަށް ވިޓަމިން އޭ އެކުލެވޭ މޭވާއެކެވެ. އެ މާއްދާއަކީ އިންސާނާގެ ހަންގަނޑާއި ދަތާއި ލޮލުގެ ދުޅަހެޔޮކަމަށް ނުހަނު ބޭނުންތެރި މާއްދާއެކެވެ. އެހެންކަމުން، މި ގުނަވަންތަކުގެ ދުޅަހެޔޮކަމަށް ކިވީއަކީ މޮޅު މޭވާއެކެވެ.\nހަމައެހެންމެ، ކިވީއަކީ ވިޓަމިން ސީ އިން ވަރަށް ބޮޑަށް މުއްސަނދިވެފައިވާ މޭވާއެއްވެސްމެއެވެ. އެންމެ ކިވީ ޖޫސް ތައްޓަކުން، އާދައިގެ އޮރެންޖަކަށްވުރެ ފަސް ގުނަ އިތުރަށް ވިޓަމިން ސީ، ހަށިގަނޑަށް ލިބޭކަމަށްވެސް މާހިރުން ވިދާޅުވެއެވެ. އެހެންކަމުން، އަރިދަފުސް ރޯގާފަދަ ބަލިތަކުން ސަލާމަތްވެ، ހަށިގަނޑުގެ ދިފާޢީ ނިޒާމު ވަރުގަދަކުރުމަށް މިއީ އެފަދަ ދެވަނައެއް ނެތްފަދަ އެއްޗެކެވެ.\nލޭ މައްޗަށް ދިޔުމުން ދުރުވުމަށާއި ރެޑް ބަލްޑް ސެލްތައް އުފެއްދުމަށާއި ސިކުނޑީގެ ތަރައްޤީއަށް އަދި ތުއްތުކުދިންގެ ޞިއްޙީ ތަރައްޤީއަށް ވިޓަމިން އީ އާއި ޕޮޓޭޝިއަމަކީ ވަރަށް ބޭނުންތެރި މާއްދާތަކަކަށްވާއިރު ކިވީއަކީ އެ މާއްދާތައްވެސް އެކުލެވޭ މޭވާއެއްކަން ފާހަގަކޮށްލެވެއެވެ. އަދި، މި މޭވާއަކީ ވިޓަމުން ބީ6 ވެސް އެކުލެވޭ މޭވާއެއްކަމުން މިއީ ހަށިގަނޑުގެ ދިފާޢީ ނިޒާމު ވަރުގަދަކޮށްދޭ މޭވާއެއްކަމަށް ހޯދުންތަކުން ދައްކައެވެ. ވިޓަމުން ބީ6 ކިވީގައި އެކުލެވޭތީ، މި މޭވާއަކީ މާބަނޑު މީހުންނަށާއި ކިރުދޭ މައިންނަށް ވަރަށް ފައިދާހުރި މޭވާއެކެވެ.\nކިވީގެ އިތުރު ޞިއްޙީ ފައިދާތަކަށް ބަލާއިރު އޭގައި އެކުލެވޭ ފޮލޭޓަކީ ބަރތް ޑިފެކްޓަކުންނާއި ހިތުގެ ބަލިތަކުން އަދި ކެންސަރުފަދަ ބަލިތަކުންވެސް ދުރުކޮށްދޭ އެއްޗެކެވެ.\nއެހެންކަމުން، މިއީވެސް ބޭނުންނުކޮށް ދޫކޮށްލާވަރުގެ މޭވާއެއް ނޫނެވެ.\nފިޔާ ބޭނުންކޮށްގެން އާންމު ބަލިތަކުން ފަސޭހަވެވިދާނެ\nޖިމަށް ނުދެވޭނަމަ ބައިސްކަލު ދުއްވައިގެން ކަސްރަތުކުރޭ، ފައިދާ ހަމަ ދާދި އެއްވަރު!\nފަޅޮލަކީ އަރިދަފުސް ރޯގާ އާއި ކެއްސުމުން ދުރުކޮށްދޭ "ސަޅި" އެއްޗެއް\nރޭގަނޑު ދަންވަރު ގިނައިން ކުޑަ ކަމުދާން ޖެހިގެން ހޭލެވެނީ ކީއްވެގެން ކަން އެނގޭތަ؟


Dheewaana2(45 vana bai) – adduLIVE\nދީވާނާ2( ފަންސަޔާޅީސްވަނަބައި)\nMay 05, 2019, 09:39 ޝައިން\nދުވަސްކޮޅެއްފަހެވެ. ޝައުންއާއި އާއިން އާދައިގެމަތިން އޮފީހުގައި މަސައްކަތްކުރަމުން ދެއެވެ. ނަމަވެސް އަދްޔަން ކުއްލިގޮތަކަށް އޭނާގެ ކޮއްކޮ ބަލިވެގެން ސިންގަޕޫރަށް ދާން ޖެހިއްޖެއެވެ. އެހެންކަމުން ޝައުންއަށް ތަންކޮޅެއް ހަމަޖެހިލައިގެން އޮފީހުގައި މަސައްކަތް ކުރެވެއެވެ. އޭނާ މަސައްކަތް ކުރަމުން ދިޔައީ އަދްޔަން އައުމުގެ ކުރިން އޭނާގެ ހުރިހާ މަސައްކަތްތައް ނިންމާލުމަށެވެ. ކިތަންމެ އަވަހަކަށްވެސް އަދްޔަން އެމީހުންގެ ކައިވެނީގެ ތާރީޚް ކަނޑައަޅާފާނެއެވެ. އެހެން ވެއްޖެނަމަ އޭނާ ނިންމަންހުރި މަސައްކަތްތައް ވަގުތަކަށް ނުނިންމޭނެއެވެ. މިހާރުވެސް އޭނާގެ ސިކުނޑިއަށް މާބޮޑަށް ބުރަވެއްޖެއެވެ. އޭނާގެ ހިތާއި ސިކުނޑިއަށް އަރާމުދިނުމަށްޓަކައި ޗުއްޓީއެއް ކޮންމެހެންވެސް ބޭނުންވެއެވެ.\nއަނެއްކޮޅުން އާއިން ވިސްނަމުން ދިޔައީ އަދްޔަން އައުމުގެކުރިން އޭނާގެ ރޭވުން ކާމިޔާބު ކުރާނެ ގޮތަކާއި މެދުގައެވެ. އެހެންކަމުން އޭނާ އެކަމުގެ މަޝްވަރާކުރުމަށްޓަކައި އިޒްޔަންއާ ބައްދަލުކުރިއެވެ.\n" ހާދަ ނުވަގުތެއްގަ ކޮފީއަކަށް އަންނަން ތިބުނީ ކިހިނެއްވީ؟…މާބޮޑުކަމެއް ދިމާވީތަ؟…" ފުރަތަމަވެސް އިޒްޔަން ކުރި ސުވާލަކީ އެއީއެވެ.\n" އާނ….ވަރަށްބޮޑުކަމަކާމެދު މަޝްވަރާކުރަންވެގެން….އަހަރެންނަކަށް ނޭނގެ މިވާހަކަ ފަށާނެގޮތެއްވެސް…." އާއިން ފުންނޭވާއެއް ދޫކޮށްލަމުން ބުންޏެވެ.\n" ހަމަ އާން ބޭނުން ކޮޅަކުން ބޭނުން ގޮތަކަށް ވާހަކަ ފަށަންވީ….އަހަރެން މިހުރީ އަޑުއަހަން ތައްޔާރަށް…" އިޒްޔަން ހަމަޖެހިލާފައި ބުންޏެވެ.\n" އަހަރެން ބޭނުން ޝައުންއާ ކައިވެނިކުރަން…،،" ޖެހިލުންވެ އިނދެ އާއިން ބުނެލިއެވެ.\n" އޭނ؟…ޝައުންއާ ކައިވެނިކުރާށޭ! އެކަމަކު ކުއްލިއަކަށް ކީއްވެ ތިހެން ހިތަށްއެރީ؟…އަނެއްކާ ޝައުން އެއްޗެކޭ ބުނީތަ؟…" އާއިން ބުނި އެއްޗަކުން ހައިރާންވެގެން އިޒްޔަން ސުވާލުތައް ކުރަން ފެށިއެވެ.\n" ނޫން….ޝައުން އެކަހަލަ ވާހަކައެއް ނުދައްކާ….ހަމަ އަހަރެން އަމިއްލައަށް ޝައުންއާ ކައިވެނިކުރަން ބޭނުންވެގެން މިއުޅެނީ…..އިޒީ އަހަރެންނަށް މިކަމުގަ އެހީތެރިވެދޭންވީ.." އާއިން އޮޅުން ފިލުވައިދިނެވެ\n" އެކަމުވެސް ކުއްލިއަކަށް ތިހެން ވިސްނަންޖެހޭ ސަބަބެއްވެސް އޮންނަންވާނެއްނު….މީގެކުރިންވެސް ޝައުން ލޯބިވާކަން އާންއަށް އެނގޭ…އެކަމު ދުވަހަކުވެސް ޝައުންއާމެދު އާން އެގޮތަކަށް ނުވިސްނަމެއްނު….ދެން ކީއްވެ ކުއްލިއަކަށް؟…" އިޒްޔަން ހުރީ ސަބަބު ހޯދަން ބޭނުންވެފައެވެ.\n" އަހަރެންނަށްވެސް ޝައުން ކަމުދާތީ އިންނަން މިއުޅީ…" އަސްލު ސަބަބު ނުބުނެވޭތޯ އާއިން މަސައްކަތްކުރިއެވެ.\n" ތީދެން ހާދަ ހެއްވާ ވާހަކައެކޭ….އެކީގަ ވިހި އަހަރު އުޅުނުއިރު ކަމުނުދިޔަ ހަމަކުއްލިއަކަށް ކަމުދިޔައީ ކީއްވެގެންތަ؟…އަނެއްކާ ނާޒްއާ އާންގެ މެދުގަ މައްސަލައެއް ޖެހުނީތަ؟…" ޝައްކުގެ ނަޒަރަކުން ބަލާލަމުން އިޒްޔަން އެހިއެވެ.\n" ނޫން..އެކަހަލަ ކަމެއްނުވޭ…އިޒީއަށް ކީއްވެތަ ގަބޫލު ނުކުރެވެނީ އަހަރެން ބޭނުންވެގެންނޭ ބުނީމަ؟…" އިޒްޔަން ބަލަން އިންގޮތުން ކަންބޮޑުވެފައި އާއިން ބުނެލިއެވެ.\n" ނުކުރެވޭނެ ގަބޫލެއް….ހަމަހުރެފަ ޝައުންއާ އިންނަން ބޭނުމޭ ބުނީ އަހަރެން ކިހިނެއްތަ ގަބޫލުކުރާނީ؟….އަދި އަމުދުން ކައިވެނިކޮށްގެން މިހާ ދުވަސްވީމަތަ ޝައުންއާ އިންނަން ބޭނުންވެގެން އުޅެންވީ؟….އަހަރެންނަށް ތިކަންވަނީ ބޮޑު ޖޯކަކަށް…." މިފަހަރު އިޒްޔަންގެ ވާހަކަތަކުގައިވަނީ ނުރުހުމެވެ.\n" ދެން ކީކޭތަ އަހަރެން ބުނަންވީ؟….އަހަރެންގެ ޝައުންއާ ކައިވެނިކުރުން އެއީ އިޒީ ރުހޭކަމަކަށް ނުވަނީތަ؟…" އާއިން ސީރިއަސްކަމާއެކު އަހާލިއެވެ.\n" އާނ…ހަމަ ސަބަބެއްނެތި އާން ޝައުންއާ ކައިވެނިކުރަން ޖެހޭކަމަކަށް އަހަރެން ނުދެކެން….އާންދެކެ ވެވުނު ލޯތްބެއްގެ ސަބަބުން ޝައުން ވަރަށް ތަކްލީފު އުފުލައިފި….ދެން އިތުރަށް ޝައުންއަށް ތަކުލީފުދޭން އާން ހީވެސްނުކުރާތި!…އަހަރެން އެކަން ވިޔަކަ ނުދޭނަން…" އިންޒާރެއް ދޭފަދަ ގޮތަކަށް އިޒްޔަން ބުނެލިއެވެ.\n" އިޒީ އަހަރެންނަށް އިތުބާރެއް ނުކުރަންތަ؟…އަހަރެން ޝައުންއަށް ދެރައެއްދީފާނޭ އިޒީގެ ހިތަށްވެސް އެރީ ކީއްވެ؟…އަހަރެންނަށްވުރެ ބޮޑަށް ޝައުންއާމެދު ވިސްނާނެ މީހަކު ހުންނާނެހެނެއް ހީއެއްނުވޭ….ޝައުންގެ އިހުސާސްތައް އެނގޭނެ މީހަކުވެސް ހުންނާނެހެނެއް ހިއެއްނުވޭ….ޝައުންއަށް ލިބޭ ކޮންމެ ތަކުލީފަކީ ޚުދު އަހަރެންނަށްވެސް ލިބޭ ތަކުލީފެއް….ޝައުން އުފަލުގަ ހުރުމަށް އަހަރެން އަބަދުވެސް އެދެން…އުމުރަށްވެސް އެދޭނަން…." އިޒްޔަންގެ ވާހަކަތަކުން އާއިން ދެރަވިއެވެ.\n" އެހެންވީމަ އަހަރެން މިބުނަނީ ކޮބާހޭ ބޭނުމަކީ ޝައުންއާ ކައިވެނިކުރުމުގެ….އަހަރެންނަށް އެނގޭ ކޮންމެވެސް އެހެންކަމެއް އެބައުޅޭކަން….އިތުރަށް އޮޅުވާލަން ނޫޅެ ދެންވެސް ބުނެބަލަ!….އާން ޝައުންއާ ކައިވެނިކުރަން ޖެހޭވަރުގެ ސަބަބަކަށް މެދުވެރިވީ ކޮންކަމެއް….އަނެއްކާ ކުރީގަ ހިނގިފަދަ ކަމެއް ދެމީހުންގެ މެދުގަ ހިނގީތަ؟…ބުނެބަލަ!…" އިޒްޔަންގެ ހިތުގައި ޝައްކުގެ އޮޔެވަރެއް ހިނގާލިއެވެ.\n" ނޫން ނޫން…އެކަހަލަ ކަމެއްނުވޭ….އިޒީ އަހަރެންނަށް އިތުބާރުކޮށްބަލަ…އާދޭސްކޮށްފަ މިބުނީ…" އިޒްޔަން ޝައްކުކުރުމުން އާއިން އިތުރަށް ދެރަވިއެވެ.\n" ނޫން…އާން ޖެހޭނީ ސަބަބު ބުނަން….ނޫނީ އަހަރެން އާންއަށް އިތުބާރެއް ނުކުރާނަން…" އިޒްޔަން އޭނާގެ ފަހުބަސް އިއްވާލުމުން އާއިން ކަރުއެލުވާލިއެވެ. އެންމެފަހުން އޭނާއަށް ޖެހުނީ ހަޤީޤަތް ކިޔައިދޭށެވެ.\n" ތިވަރުގެ ބޮޑުކަމެއް ހިނގާދިޔައިރު އާން ކީއްވެތަ ކުރިން ނުބުނީ؟…އެހެންނޫންނަމަ އެގޮތްކުޑަ ކަލޭގެ ދުވަސް އަހަރެން ދުއްވާލާނަން….އަދިވެސް އޭނާ ތިއޮފީހުގަ ތިބަހައްޓަނީ ކީކޭ ހިތަށްއަރައިގެންތަ؟….ޝައުންގެ އިއްޒަތާ އަބުރަށް އޭނަ އަރާއިރުވެސް އާން ތިހުންނަނީ ބަލަން ހިމޭނުން….އެކަމު ތިބުނަނީ ޝައުންއާމެދު ކަންބޮޑުވާ ވާހަކަ…އޭނައާމެދު ވިސްނާ ވާހަކަ…" އިޒްޔަން ނުރުހުންވެފައި ބުންޏެވެ.\n" އިޒީ…ޝައުން އަމިއްލައަށް އެކަމާ ކުރިމަތިލީމަ އަހަރެން ކީއްތަކުރާނީ؟…އަހަރެން ހާދަ މަސައްކަތެއްކުރީމޭ ޝައުން އޭނާއާ ދުރުކުރަން….އެތައް އާދޭހެއްކުރިން ވެގެން އުޅޭގޮތެއް ބުނާށޭ ކިޔައިގެން….އެކަމު އޭނަ އަމިއްލަ ނަފްސު ޤުރުބާންކުރަން ނިންމައިގެން އެހުރީ….ޝައުން އަމިއްލައަށް އަދްޔަންއާ އިންނަން އެއްބަސްވެގެން އެހުރީ…" އާއިން އޮޅުން ފިލުވައިދިނެވެ.\n" ދެން އެކަމު އާން ޝައުންއާ ކައިވެނި ނުކޮށްވެސް ތިކަން ނިންމޭނެއްނު….އެންމެންގެ ކުރިމަތީގަ އޭނަ ބޭޒާރުކޮށްލާފަ އޮފީހުން ކަނޑާލަބަލަ!…" އިޒްޔަން ރުޅިއައިސްފައި ބުންޏެވެ.\n" އަހަރެންވެސް ތިގޮތަށް ވިސްނިން….އެކަމު އޭނަ މާހުޝިޔާރު….އަހަރެން އެގޮތަށް ކަންތައް ކޮށްފިނަމަ ބޭޒާރުވާނީ ޚުދު އަހަރެން….އޭނަގެ ވާހަކަ ގަބޫލުކުރާނެ ކިތަންމެ ބަޔަކު އޮފީހުގަ އެބައުޅޭ….އޭނާ އެފޮޓޯތައް އިންޓަރނެޓަށް ދޫކޮށްލައިފިނަމަ މުޅި އުމުރަށްވެސް އަހަރެމެން އުޅެންޖެހޭނީ މީހުންގެ ކުރިމަތީގަ އިސްޖަހައިގެން….އަނެއްކޮޅުން އޭނަ އެއުޅެނީ ކޮންމެހެން ޝައުންދެކެ ލޯތްބަކުންނޫން ޝައުންއާ އިންނާކަށް….އޭނަ އުޅެނީ މިހާރުވެސް ސިންގަޕޫރުން މީހަކާ އިނދެގެން….އަހަރެންނަށްވެސް އެކަން އެނގުނީ ވަރަށްފަހުން، ރައްޓެއްސެއްގެ ފަރާތުން…..ދެން އިޒީ ބުނެބަލަ މިކަމުގަ އޮތް ހައްލެއް….ޝައުން ބަދުނާމު ނުކޮށް މިކަން ހައްލުވާނެގޮތެއް…" އިޒްޔަންގެ ލަފާއަކަށް އާއިން އެހިއެވެ.\n" ކައިވެނިކުރިޔަސް ތިބުނާ ފޮޓޯތަކެއް ލީކްކޮށްލެވޭނެދޯ….އޭރުންވެސް ބަދުނާމުވާނެއްނު…" ވިސްނާލަމުން އިޒްޔަން ބުނެލިއެވެ.\n" ކޮންމެގޮތެއްވިޔަސް އޭރުން އަހަރެމެންވާނީ ދެމަފިރިންނަށް….އޭރުން އަހަރެމެންނަށް ބުނެވެން އޮންނާނެ، އަދްޔަންގެ ނުބައި ރޭވުމެކޭވެސް….އަހަރެން ބޭނުންވަނީ އޭނަ އަންނަންވާއިރަށް ކައިވެނިކުރަން…." އާއިން ވިސްނާފައިވާގޮތް ހާމަކުރިއެވެ.\n" އެކަމު ހަމަކުއްލިއަކަށް ހުރެފަ ކިހިނެއްތަ ކައިވެނިކުރާނީ؟…އަނެއްކޮޅުން ތިބުނާ މީހަކު އަތުވެދާނެ ކިތަންމެ އަވަހަކަށްވެސް….އޭރުންނޯ…އެހެންނޫނަސް އޭނައަށް ތިޚަބަރު ލިބޭތަނުން ވަގުތުން ފޮޓޯތައް ލީކުކޮށްލާނެ…" އުއްމީދެއް ނެތްގޮތަކަށް އިޒްޔަން ބުނެލިއެވެ.\n" އޭނައަށް އެނގުމަކާ ނުލައި އަހަރެމެންނަށް މިކަން ކުރެވިދާނެ….އޭނަ އެދިޔައީ އޭނަގެ އަންހެނުން ވިހާތަނަށް….އޭނަ އަވަހަކަށް ނާންނާނެ….އަހަރެމެންނަށް ކިތަންމެ ރަނގަޅަކަށްވެސް މިކަން ކުރެވޭނެ…" ހަމަޖެހިލާފައި އާއިން ބުންޏެވެ.\n" އެކަމު އަހަރެންގެ އެބައޮތް ސުވާލެއް….އާން ޝައުންއާ އިންނަން ތިއުޅެނީ ހަމައެކަނި އެކަމުން ސަލާމަތްވާންތަ؟….މިބުނީ އަދްޔަންގެ ކަންތައް ނިމުނީ ޝައުން ދޫކޮށްލާނީހޭ؟…" ވަރަށް ވިސްނަން އިނދެފައި އިޒްޔަން ސުވާލުކުރިއެވެ.\n" ނޫން…އަހަރެންގެ ހިތަކުނެތް ދުވަހަކުވެސް ޝައުން ދޫކޮށްލާކަށް….އޭނަ އުޅެން ހުރިއްޔާ އުމުރަށްވެސް އެކީގަ އުޅޭނަން…" އާއިން ވަރަށް ޔަޤީންކަމާއެކު ބުނެލިއެވެ.\n" އާން ލޯބިވޭތަ ޝައުންދެކެ؟…" އާއިންގެ މޫނަށް ބަލަންއިނދެ އިޒްޔަން ސުވާލުކޮށްލިއެވެ. އެވަގުތު އާއިންގެ މޫނުމަތިން ނުތަނަވަސްވުމުގެ އަސަރު ފެނުނެވެ.\n" ކީއްވެ ޖަވާބު ނުދިނީ؟…ލޯބިނުވާތީދޯ ހިމޭނުން ތިއިނީ؟…ލޯބިނުވެ މުޅި އުމުރު ކިހިނެއް އެކީ އުޅޭނީ؟…ޝައުން އެހާ ލޯބިވާއިރު، އޭނައާއެކީ ކުޑަދުވަސްކޮޅެއްގަ އުޅެފަ ދޫކޮށްލީމަ ވާނެގޮތް ވިސްނާލިންތަ؟….އޭނަގެ ހިތަށްކުރާނެ އަސަރު އަންދާޒާ ކޮށްލެވޭތަ؟…މިހުރިހާ ސުވާލުތަކަކަށް ދޭނެ ޖަވާބެއް އެބައޮތް އާންގެ އަތުގަ؟…ނެތްކަމަށްވާނަމަ ތިކައިވެނި ކުރުމުގެ ބޭނުމެއްނެތް….އަހަރެން ކޮންމެވެސް އެހެންގޮތަކުން ތިކަން ހައްލުކޮށްފާނަން…." އިޒްޔަން ކުރި ސުވާލުތަކައް ދޭނެ ޖަވާބެއް އާއިންއަކަށް ނުވިސްނުނެވެ. ޚުދު އޭނާއަށްވެސް އެސުވާލުތަކުގެ ފުރިހަމަ ޖަވާބެއް ނޭނގެއެވެ. އެނގޭހައިވެސް އެއްޗަކީ ޝައުންއަށްޓަކައި އޭނާގެ ހިތުގައި ވަރަށް ވަރުގަދަ އެހެނަސް ނަމެއްދޭން ނޭނގޭ ޖަޒްބާތެއް ވާކަމެވެ. އެއީ ލޯބިކަމުގައި ބުނެފިނަމަ ދެން އުފެދޭ ސުވާލަކީ އޭނާ ފަރަހަނާޒްއާމެދު އޭނާގެ ހިތުގައިވަނީ ކޮން ޖަޒްބާތެއްތޯއެވެ. ފަހަރެއްގައި އޭނާއަށް ދެމީހުންދެކެވެސް ލޯބިވެވެނީ ކަމުގައި ވެދާނެއެވެ.\n" ދެމީހަކުދެކެ އެއްފަހަރާ ލޯބިވެވުމަކީ ނުވާނެކަމެއްތަ؟…" އިރުކޮޅަކު ހިމޭންކަމުގައި އިނުމަށްފަހު އާއިން އަހާލިއެވެ.\n" ނޫނޭ…އެވެސް ވުން އެކަށީގެންވާ ކަމެއް؟…އެކަމު މީހުންބުނޭ އިޝްޤީލޯބި ވެވޭނީ އެއްފަހަރުއޭ…އެއްހިތުގާ ދެމީހަކަށްޓަކާ އެއްވިންދެއް ޖަހާފާނެބާއޭ އަހަރެންވެސް ހިތަށްއަރާ…އެކަމު އިސްލާމުދީނުގެ އުސޫލުން ބަލައިފިނަމަ އެއްފިރިހެނަކަށް ހަތަރު އަނބިންވެސް ހުއްދަވޭތާ؟…އެހެންވީމަ ނުވާނެއެކޭ އަހަރެން ނުބުނާނަން…ފަހަރެއްގަ ދެމީހަކުދެކެ ލޯބިވާ މިންވަރު ތަފާތުވެދާނެ…އެއީ ހިތުގަ އުފެދޭ ޖަޒްބާތެއްތާ؟…ޖަޒްބާތަކީވެސް ހާލަތާއެކު ބަދަލުވެސްވާ އެއްޗެއް…އެކަމު ސުވާލަކީ އާން ޝައުންދެކެ ލޯބިވޭހޭ؟ " ވަރަށް ވިސްނުންތެރިކަމާއެކު އިޒްޔަން އަހާލިއެވެ.\n" ނޭނގެ އަހަރެންނަކަށް….އެކަމު އެނގޭހާވެސް އެއްޗަކީ އަހަރެންގެ ހިތުގަ ޝައުންއަށްޓަކާ އުފެދިފައިވާ މިވާ ޖަޒުބާތަކީ އާދައިގެ އިހުސާސެއްނޫންކަން…ޝައުންއާ ގާތްވުމުން އަހަރެންގެ ހިތުގެ ވިންދުއަވަސްވާކަން….އެހިނިތުންވުން ފެނުމުން ހިތަށް އުފާވެރިކަން ލިބޭކަން…ގާތުގާވުމަށް ހިތް އެދޭކަން…ދެންބުނެބަލަ މިއީ ލޯބިތަ؟…" ވަރަށް ޝާއިރީގޮތަކަށް އާއިން އޭނާގެ އިހުސާސްތައް ކިޔައިދެމުން ދިޔައިރު، އިޒްޔަންގެ ތުންފަތުގައި ހިނިތުންވުމެއް ދުވެލަ ދުވެލައި ހުއްޓެވެ. މިނޫނީ މިހާ ހާމަކަން ބޮޑުގޮތެއްގައި އާއިން އޭނާގެ އިހުސާސްތައް އެއްވެސް މީހަކަށް ކިޔައެއްނުދެއެވެ. އެވާހަކަތަކުން އިޒްޔަންއަށް ކަމެއް ޔަޤީންވިއެވެ. އެއީ މިހުރިހާ ދުވަހުވެސް އޭނާގެ ހިތުގައި އުފެދުނު ސުވާލުގެ ޖަވާބެވެ. އާނއެކެވެ. އާއިންވެސް ޝައުންދެކެ ލޯބިވެއެވެ.\n" އަމިއްލަހިތާ ތިސުވާލުކޮށްލަބަލަ!….އޭރުން ޖަވާބުލިބޭނެ…" ހީލަމުން އިޒްޔަން ބުނެލިއެވެ.\nދެމީހުންގެ މެދުގައި ދެން ކުރިޔަށްދިޔައީ ޝައުންއާއި އާއިންގެ ކައިވެނިކުރާނޭ ގޮތުގެ މަޝްވަރާއެވެ. ދެމީހުންގެ މައިންބަފައިންނަށް ވިސްނައިދިނުމަށްޓަކައި ދައްކާނޭ ވާހަކައަށް ދާންދެން މަޝްވަރާކުރެވުނެވެ.\n" އަހަރެން ބޭނުމީ ބައްޕަމެންގާތު ވާހަކަ ދައްކާފަ، އެމީހުންގެ ރުހުން ލިބުނީމަ ޝައުންއަށް އެކަން އަންގަން….އެހެންނޫނީ އޭނާ އެކަމާ ދެކޮޅު ހަދާފާނެ…." އާއިން އޭނާ ބޭނުންވާ ގޮތް ހާމަކުރިއެވެ.\n" ތިއީ އެހާ އުނދަގޫކަމެއްނޫން….އަހަރެން އެކަން ހަމަޖައްސަފާނަން….އާން ކަންބޮޑުނުވޭ….އެކަމު އާންޖެހޭނެ އެއަދްޔަންއަށް ޚަބަރެއްނުވާނެ ގޮތެއް ހަދަން…އެހެންނޫނީ ރޭވުން އެއްކޮށް ފަނިވާނެ…" އިޒްޔަން އެދުނެވެ.\n" އާނ…އޭނަ އެކޮޅުގަ އުޅޭނޫޅޭގޮތް ބަލަން އަހަރެންހުންނާނީ މީހަކާ ހަވާލުކޮށްފަ….އަދި މިކޮޅުގަ އޭނައާ ގުޅުންހުރި މީހުންނަށްވެސް މިކަން އެނގުނަކަ ނުދޭނަން….އޭނަ އަންނަންވާއިރަށް ހުރިހާކަމެއް ނިމޭވަރުކުރާނަން…އިންޝާ ﷲ.." އާއިން ޔަޤީންކަން ދިނެވެ.\nޝައުންއަށް އެނގުމަކާއިނުލައި އޭނާގެ ދިރިއުޅުމުގެ އެންމެ މުހިއްމު ކަންތައް އާއިން ބޭނުންގޮތަށް ރާވާ ނިންމާލައިފިއެވެ. އިޒްޔަން މެދުވެރިކޮށް ޝައުންގެ މައިންބަފައިންނަށްވެސް އެކަން އަންގައިފިއެވެ. އަދި އާއިން ޚުދު އޭނާގެ ބައްޕައާއި އެކައިވެނީގެ މަޝްވަރާކޮށް، ބައްޕަގެ ޚިޔާލުވެސް ހޯދިއެވެ.\n" ބައްޕަ ވަރަށް ހައިރާންވެއްޖެ ދަރިފުޅުގެ ތިނިންމުން އަޑުއަހާފަ….ބައްޕަ ދުވަހަކުވެސް ތިދެކުދިންގެ މެދުގަ އެފަދަގުޅުމެއް އުފެދިދާނެކަމަކަށް ހީއެއްނުކުރަން….ބައްޕަ ވަރަށް އުފާވެސް ވެއްޖެ ދެވަނަ ކައިވެންޏެއްކުރަން ވިސްނީތީ….އެކަމަކު ފަރަހަނާޒްއާމެދު ވިސްނާފަ ދެރަވެ ކަންބޮޑުވެސްވޭ…..ކީކޭތަ ނާޒްބުނަނީ ތިކަމާ؟…" އާޒިމް ސުވާލުކޮށްލިއެވެ.\n" އަދި ނާޒްގާތުގަ މިވާހަކައެއް ނުދައްކަން….އެކަމު ކުރިންވެސް ނާޒް ކިތަންމެ ފަހަރަކު ބުނި ދެއަންބަށް ކައިވެނިކުރަން…..ހީވަނީ މިހާރުވެސް ގަބޫލުވާނެހެން…." އާއިން އޮޅުން ފިލުވައިދިނެވެ.\n" އާނ….ނާޒްއަކީ ވަރަށް ވިސްނޭ ރަނގަޅު ކުއްޖެއް….ދަރިފުޅުގެ ކޮންމެ އުފަލަކަށް އޭނަ މަރުޙަބާ ކިޔާނެ….ތިދެކުދިން ކިތަންމެ ލޯބިވިޔަސް، އެކީގަ ކިތަންމެ ދުވަހަކު އުޅުނަސް ދަރިޔަކު ނުހޯދާނެކަން ބައްޕައަށް އެނގޭ….ބައްޕަ ދުޢާކުރަމުން މިއައީ އެހެންގޮތެއް ދައްކަވާތޯ….ބައްޕަވެސް ބޭނުން ދަރިފުޅުގެ އުފަންދަރިއެއް ދެކެން….ދަރިފުޅަށް އުފާވެރި ދިރިއުޅުމެއް ލިބެން….ހަމަގައިމުވެސް ޝައުންފަދަ ދެވަނަ ކުއްޖަކު ދަރިފުޅަކަށް ނުލިބޭނެ…ޝައުންއާއެކީ ދަރިފުޅަށް ނުލާހިކު އުފާވެރި ދިރިއުޅުމެއް އުޅެވިދާނެ އިންޝާ ﷲ….ބައްޕަ ހެޔޮދުޢާ އަބަދުވެސް ދަރިފުޅުމެންނާއެކުވާނެ…" އާޒިމް އޭނާގެ ދަރިފުޅަށް ހެޔޮދުޢާކުރިއެވެ.\nއާއިން ޝައުންއާއި ކައިވެނިކުރަން ބޭނުންކަން އެނގުމުން، އަމީން ފުރަތަމަ ނުހަނު ކަންބޮޑުވިއެވެ. އެދެކުދިންގެ މެދުގައި އެފަދަ ގުޅުމެއް އުފެދިދާނެކަމަށް އޭނާވެސް ހީއެއް ނުކުރެއެވެ. ނަމަވެސް އާއިންއާއި ޝައުންވެސް، ކުރިންސުރެވެސް އެކަކު އަނެކަކުދެކެ ލޯބިވާކަމާއި، އަދި ފަރަހަނާޒްވެސް އާއިން ދެވަނަ ކައިވެންޏެއްކުރަން އެދޭކަން އެނގުމުން އަމީންވެސް އެކަމާ ގަބޫލުވިއެވެ. އަދި ޝައުންއަށް އެނގުމަކާއިނުލައި އެމީހުން މާލެއައުމަށްވެސް ނިންމިއެވެ.


މާބަނޑު ދުވަސްވަރު - ބަނޑުގައި ރިހުން | ދިމާވާ އުނދަގޫތައް | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ދިމާވާ އުނދަގޫތައް މާބަނޑު ދުވަސްވަރު - ބަނޑުގައި ރިހުން\nބަނޑުގައި ރިހުމާއެކު، ކުރިމަތި ފަރާތުން ލޭފޭބުން، ކުރިމަތި ފަރާތުން އެއްޗެތި އައުން، ހުންއައުން، ކުޑަކަމުދާން އުދަނގޫވުން، އަނބުރައިގަތުން، މޭނުބައިކޮށް ހޮނޑުލެވުން، ތަދުނުފިލާ ގިނައިރުވުން ފަދަ ކަމެއް ދިމާވެއްޖެނަމަ ލަސްނުކޮށް ޑޮކްޓަރެއްގެ ލަފަޔާ އިރުޝާދު ހޯދުން ބުއްދިވެރި އެވެ.\nބަލިވެއިނުމާއި ވިދެގެން ރަހިމުބޮޑުވަމުން އަންނައިރު ރަހިމު ހިފެހެއްޓުމަށްޓަކައި އޭގެ ވަށައިގެންލެވިފައިވާ އެއްސުން(Ligament)ތައް ދެމި،ވާންވެ،ބާރުވާގޮތް ވެއެވެ. މިކަމުގެ ސަބަބުން މައިމީހާއަށް ދަށްބަނޑުގައި ރިހުން އިހްސާސް ކުރެވެއެވެ. އާންމުގޮތެއްގައި ރިހުން ހުންނަނީ ބަނޑުގެ އެއްފަރާތެއްގައެވެ. ގިނަމީހުންނަށް މިމައްސަލަ ކުރިމަތިވަނީ 24-18ވަނަ ހަފްތާއާއި ދޭތެރޭގެ މުއްދަތެއްގައެވެ. ނަމަވެސް މާބަނޑުވުމަށްފަހު ކޮންމެ ދުވަސްވަރެއްގައި ބަނޑުގައި ރިހުމަކީ ވެދާނެ ކަމެކެވެ.\nމާބަނޑު ދުވަސްވަރު ބަނޑުގައި ރިހުން ދެގޮތަކަށް ބަހާލެވިދާނެ އެވެ. އެއީ އޭގެ ސަބަބުން ނުރައްކަލެއްނެތް ބަނޑުގެ ރިހުމާއި، އެއީ ނުރައްކަލެއްގެ ނިޝާނަކަށް ވެދާނެ ބަނޑުގައި ރިހުމެވެ.\nމާބަނޑު ދުވަސްވަރު އާންމުކޮށް ބަނޑުގައި ރިހުން މެދުވެރިވާ ސަބަބުތައް\nމާބަނޑު ދުވަސްވަރު ބަނޑުގައި ރިހުމަކީ އާންމު ކަމެކެވެ. އަދި ކޮންމެ ފަހަރަކު ބަނޑުގައި ރިއްސަނީ މާބޮޑު ނުރައްކަލެއް އުޅޭތީކީ ނޫނެވެ. އަދި މިފަދަ ރިހުމަކީ މާބޮޑު މައްސަލަތަކެއް ނުވަތަ ނުރައްކާތަކެއް ކުރިމަތިވާ ކަމެއް ނޫނެވެ. މާބަނޑު ދުވަސްވަރު ބަނޑުގައި ރިހުމަށް މެދުވެރިވާ، ނަމަވެސް އެއިން ނުރައްކަލެއްނެތް ސަބަބުތަކުގެ ތެރޭގައި:-\n(ހ) - ރައުންޑް ލިގަމެންޓް އަށް ތަދުވުން :ރައުންޑު ލިގަމެންޓަކީ ރަހިމުގެ ދެފަރާތުން ފެށިގެން ކުރިމަތިފަރާތަށް (އުކުޅުވަޅަށް) ގޮސްފައި އިންނަ ފައިބަރުގަޑެއް ކަހަލަ އެއްޗެކެވެ. މިއީ ރަހިމުގެ ހިފަހައްޓައިދިނުމަށް ގުދުރަތީގޮތުން ލެވިފައިވާ އެއްސުމެކެވެ. މާބަނޑުވެ، ރަހިމު ބޮޑުވާ ވަރަކަށް މި ލިގަމެންޓަށް ދެމި، ވާންވާނެ އެވެ. މިއީ ތޫނު އެއްޗެއް ހަށިގަނޑަށް ކޮށްޕައިލީމާ ވާހަކަ ތޫނު ތަދެކެވެ. އާންމު ގޮތެއްގައި ތަދުވާނީ ބަނޑުގެ ދެފަރާތުގެ އަރިމަތިންނެވެ. ބައެއް ފަހަރު އެއްފަރާތުގެ އަރިމަތިން ވެސް ތަދުހުރުމަކީ ވެދާނެ ގޮތެކެވެ. މިތަދު ފެށިގެން އަންނަނީ ނުވަތަ ތަދުވާން ފަށަނީ ބަނޑަށް4މަހުން ފެށިގެންނެވެ. ނުވަތަ މާބަނޑުވުމަށްފަހު2ވަނަ3މަހުގެ ތެރޭގައެވެ. އެދުމަތީގައި ފުރޮޅިލެވޭގޮތަކުން، މަސައްކަތެއް ކޮށްލުން، ނުވަތަ ކެއްސާލާއިރު ވެސް މިތަދު އަރައިފާނެ އެވެ.\n(ށ) - ބަނޑުގައި ގޭސް އުފެދުމާއި، ބަނޑުހަރުވުން : ބަނޑުގައި ގޭސް އުފެދެނީ މާބަނޑުވުމުން، ޕްރޯޖެސްޓަރޯން ހޯރމޯންގެ މިންވަރު އިތުރުވާތީ އެވެ. މިހޯރމޯން ދޫކުރުން އިތުރުވުމުން، ހަޖަމުކުރުން ލަސްވެ، ބޮޑުވަމުން އަންނަ ރަހިމުން މައިދާއާއި، ގޮހޮރަށް ފިއްތާތީ، ކާތަކެތި ހަޖަމުކުރާ ނިޒާމުގައި ދައުރުވުން ލަސްވެއެވެ. ނަތީޖާއެއްގެ ގޮތުން ބަނޑުހަރުވެ، ބަނޑަށް އުދަނގޫވާގޮތް (ބަނޑުގައި ރިހޭގޮތް) ވެއެވެ.\n(ނ) - ރަހިމަށް ވާންވުމާއި ދޫވުމުގެ ސަބަބުންވާ ތަދު : ގާތްގަޑަކަށް ބަނޑަށް4މަސް ނުވަތ5ވަނަ މަހުން ފެށިގެން ރަހިމަށް ވާންވެ ދޫވާ ކަމުގެ އިހުސާސް ބައެއް ވަގުތު ކުރެވޭނެއެވެ. ބަނޑަށް 37 ހަފުތާ ވުމުގެ ކުރިން މިގޮތަށް ވާނީ އެކިފަހަރު އެކިވަރަށް އެކި ވަގުތު އެވެ. އަދި އާއްމިގޮތެއްގައި ބަނޑަށް ކޮންމެވެސް ވަރަކަށް އުދަގޫވިޔަސް ތަދު ވަރަށް ނުވާނެއެވެ. މިއިހުސާސާއި އެކު ދަށްބަނޑުގައި ރިއްސސާ ނަމަ އަވަހަށް ޑޮކުޓަރަށް ދާށެވެ. ފަހަރުގައި މިއީ ދުވަސް ނުފުރައި ވިހެއުމުގެ އަލާމާތަކަށް ވުމަކީ ވެދާނެ ކަމެކކެވެ. (ޑރ ފައިޞަލް- ކަވާސާ.ކޮމް)\nމާބަނޑު ދުވަސްވަރު ބަނޑުގައި ރިހުމަށް މެދުވެރިވާ ނުރައްކާތެރި ބައެއް ސަބަބުތައް\nމާބަނޑު ދުވަސްވަރު ބަނޑުގައި ރިހުމަށް މެދުވެރިވެދާނެ ނުރައްކާތެރި ބައެއް ސަބަބުތައް ތިރީގައި މިވަނީ އެވެ.\n(ހ) - ރަހިމުން ބޭރުގައި ގަރުބަގަތުން : ރަހިމުން ބޭރުގައި ގަރުބަގަތުމަކީ ބަލިވެއިންނަ ކޮންމެ 50 އަންހެނުންގެ ތެރެއިން އެކަކަށް ކުރިމަތިވެދާނެ ހާލަތެކެވެ. މިކަން ކުރިމަތިވަނީ ރަހިމުން ބޭރުގެ ކޮންމެވެސް ހިސާބެއްގައި މުޑުވަށްވެފައިވާ ބިސް ހަރުލައި، ގަރުބަގަތުމުންނެވެ. އާންމު ގޮތެއްގައި އެގޮތުން ބިސް ގަރުބަގަންނަނީ، ބިސްދަތުރުކުރާ ހޮޅީގެ ތެރޭގައެވެ. މިހެން ދިމާވެއްޖެނަމަ މާބަނޑުވާތާ ކުރީކޮޅު (ފުރަތަމަ3މަހުގެ ތެރޭގައި) އުދަނގޫވާން ފަށާނެއެވެ. އެގޮތުން މާބަނޑުވާތާ 10-6 ހަފްތާއާއި ދޭތެރޭގައި، ވަރަށް ބޮޑަށް ބަނޑުގައި ރިއްސައި، ކުރިމަތި ފަރާތުން ލޭފައިބާނެ އެވެ.\nރަހިމުން ބޭރުގައި ގަރުބަގަތުމަކީ ފަރުވާނުކޮށްފިނަމަ، (ބިސްދަތުރުކުރާ ހޮޅި ފަޅައިގެން ދިއުމުގެ ސަބަބުން) ފުރާނައަށް ގެއްލުންވެދާނެ ހާލަތެކެވެ. ދަށްބަނޑުގައި ރިހުން، ކުރިމަތި ފަރާތުން ލޭފޭބުން، މަސައްކަތެއްކޮށްލާއިރަށް ބަނޑުގައި ރިހުން ބޮޑުވުން، ކެއްސާއިރު، ނުވަތަ ބޮޑުކަމުދާއިރު ތަދުބޮޑުވާނަމަ ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ. ކޮނޑުގައި ރިހުމާއެކު، މާގިނައިން ކުރިމަތިފަރާތުން ލޭފޭބުމާއެކު، އަނބުރައިގަނެއްޖެނަމަ، ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ. ރަހިމުން ބޭރުގައި ގަރުބަގަތުމުގެ ފުރުޞަތު ބޮޑުކުރާ ކަންތައްތަކުގެ ތެރޭގައި ކުރިން ރަހިމުން ބޭރުގައި ގަރުބަގަނެފައިވުން، ރަހިމުން ބޭރުގައި ރަހިމުގެ ބަތާނަފަށުގެ ސެލްތައް އުފެދުން، ނުވިހާ އޮޕަރޭޝަންކުރުން ( ބިސްދަތުރުކުރާ ހޮޅީގައި ގޮށްޖެހުން)، އަދި ދޭތެރެ ދުރުކުރުމަށް ރަހިމަށް އެތިކޮޅު ލެއްވުން ފަދަ ކަންތައްތައް ހިމެނެއެވެ.\n(ށ) - މަހުން ބައެއް ރަހިމުން ވަކިވުން : މަހުން ބައެއް ރަހިމުން ވަކިވުމުގެ މާނައަކީ މަހުން ބައެއް ރަހިމުގެ އެތެރޭ ފާރާއި ވަކިވެ، ދުރުވުމެވެ. މަހުން ބައެއް ރަހިމާ ވަކިވުމަކީ ފުރާނައަށް ނުރައްކާވާނެ ހާލަތެކެވެ. މިހާލަތުގައި އާންމުކޮށް ދަރިފުޅު އުފަންވުމުގެ ކުރިން މަހުން ބައެއް ނުވަތަ މަސް ރަހިމާ ވަކިވާނެއެވެ. މަހުން ބައެއް ރަހިމުން ވަކިވުމުގެ އެއް އަލާމާތަކީ ނުފިލާ އެއްގޮތަކަށް ހުންނަ ތަދެއް ބަނޑުގައި ހުރުމެވެ. މީގެ އިތުރުން ކުއްލިއަކަށް ކުރިމަތިފަރާތުން ލޭފޭބުން، ނުވަތަ މާއަވަހަށް ފެންދުލި ފަޅައިގެންދިއުމަކީ ވެސް ވެދާނެ ގޮތެކެވެ. ދަށްބަނޑުގައި ބީހިލުމާއެކު ރިހުން، ބުރަކަށީގައި ރިހުން، އަދި ލޭކުލައަކަށް ހުންނަ ހަޑިއެއްޗެހި ކުރިމަތިފަރާތުން އައުމަކީ ވެސް މަހުން ބައެއް ރަހިމުން ވަކިވެއްޖެނަމަ ފެނިދާނެ އަލާމާތްތަކެކެވެ.\n(ނ) - ބައިގެންދިއުން : ބަލިވެ އިންނަ މީހުންގެ ތެރެއިން 20-15 އިންސައްތަ މީހުންނަށް ބައިގެންދިއުން ކުރިމަތިވެއެވެ. އާންމު ގޮތެއްގައި ބައިގެންދިއުން ކުރިމަތިވަނީ ފުރަތަމަ3މަހުގެ (13 ހަފްތާ) ތެރޭގައެވެ. ނަމަވެސް ފުރަތަމަ 20 ހަފްތާގެ ތެރޭގައި ދަރިފުޅު ބީވެގެންދިޔަ ނަމަވެސް، އެއީ ބައިގެންދިއުން ކަމުގައި ބެލެވޭނެ އެވެ. ބައިގެންދިއުމުން ފެނިދާނެ އަލާމާތްތަކުގެ ތެރޭގައި ބުރަކަށީގައި ރިހުން، ބަނޑުގައި ރިހުން، ކުރިމަތިފަރާތުން މުށި-މަޑު ރަތްކުލައިގައި ހުންނަ ލޭފޭބުން، ނުވަތަ ކުރިމަތި ފަރާތުން ގަނޑުލޭކޮޅެއް ކަހަލަ އެއްޗެއް އައުން ފަދަ ކަންތައްތައް ހިމެނެއެވެ.\nބައިގެންދާނަމަ ފުރަތަމަ ކުރިމަތި ފަރާތުން ލޭފައިބާނީ އެވެ. ބަނޑުގައި ރިއްސާނީ އޭގެ ފަހުންނެވެ. ކުރިމަތި ފަރާތުން ވަރަށް މަދުން ނޫނީ ވަރަށް ގިނައިން އައުމަކީ ވެދާނެ ގޮތެކެވެ. މާބޮޑަށް ބަނޑުގައި ރިހުމާއެކު، ކުރިމަތި ފަރާތުން މާގިނައިން ލޭފައިބާނަމަ، ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ.\n(ރ) - ކުޑަކަމުދާ ނިޒާމުގައި ޖަރާސީމު އެޅުން : މާބަނޑުވުމަކީ ކުޑަކަމުދާ ނިޒާމުގައި ޖަރާސީމު އެޅުމާއި، ގުރުދާއާއި، ކުޑަކަމުދާ ނިޒާމުގެ ބަލިތައް ޖެހުމުގެ ފުރުޞަތު ބޮޑުވާ ކަމެކެވެ. ކުޑަކަމުދާ ނިޒާމުގައި ޖަރާސީމު އެޅުމަށް، އެކަށޭނަ ފަރުވާ ނުކޮށްފިނަމަ، ނުރައްކާތަކާ ކުރިމަތިވުމަކީ ވެދާނެ ގޮތެކެވެ. ކުޑަކަމުދާ ނިޒާމުގައި ޖަރާސީމު އެޅުމުން އާންމުކޮށް ފެނިދާނެ އަލާމާތްތަކުގެ ތެރޭގައި، ކުޑަކަމުދާއިރު އުދަނގޫވުން، ތަދުވުން، ދިލަނެގުން، އަދި ދަށްބަނޑުގައި ރިހުން ފަދަ ކަންތައްތައް ހިމެނެއެވެ. ބުރަކަށީގެ ތިރިން އުނަގަނޑު މަތީގައި ރިހުން، ބަނޑުގެ ދެއަރިމަތިން އަރިކަށީގެ ތިރިއަށް ތަދުވުމާއެކު، ހުންއައިސް، މޭނުބައިކުރުމާއެކު، ދާހިއްލާނަމަ، އެއީ ގުރުދާއަށް ޖަރާސީމުގެ އަސަރު ފޯރީކަމުގައި ބެލެވިދާނެ އެވެ. މިއުދަނގޫތައް ފެނިއްޖެނަމަ ލަސްނުކޮށް ޑޮކްޓަރަކަށް ދެއްކުމަކީ ބުއްދިވެރި ކަމެކެވެ.\nމަސާނާގައި ޖަރާސީމު އެޅުމުން ފެނިދާނެ އަލާމާތްތަކުގެ ތެރޭގައި ކުޑަކަމުދާއިރު އުދަނގޫވުން، ތަދުވުން، ދިލަނެގުން، ދަށްބަނޑަށް އުދަނގޫވުމާއެކު، ދަށްބަނޑުގައި ރިހުން، އަވަސް އަވަހަށް ކުޑަކަމުދާންޖެހުން، ކުޑަކަމު ނަޖިސް ފުސްވުން، އަދި ކުޑަކަމުނަޖިހުން އާދަޔާ ޚިލާފަށް ނުބައިވަސް ދުވުން، ކުޑަކަމު ނަޖިހުގައި ލޭހުރުން، ފަދަ ކަންތައްތައް ހިމެނެއެވެ. މިއިން ކަމެއް ފާހަގަކުރެވިއްޖެނަމަ، ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ. އެހެނީ މަސާނާގައި ޖަރާސީމު އެޅުމަށް ފަރުވާނުކޮށްފިނަމަ، ގުރުދާއަށް ޖަރާސީމުގެ އަސަރުކޮށް، އޭގެ ނަތީޖާއެއްގެ ގޮތުން ދުވަސްނުފުރާ ވިހެއުމަކީ ވެދާނެ ކަމެކެވެ.\nގުރުދާއަށް ޖަރާސީމުގެ އަސަރު ފޯރައި، ގުރުދާގެ ތެރޭގައި ޖަރާސީމު ހަރުލުމުން ފެނިދާނެ އަލާމާތްތަކުގެ ތެރޭގައި ގަދަޔަށް ހީކަރުވައި، ތުރުތުރުއަޅާވަރަށް ހުންއައުން، ނުވަތަ ދާހިއްލުން، އުނަގަނޑުގައި ރިހުން، ބަނޑުގެ ދެފަރާތުން އަރިކަށީގެ ތިރިއަށް ތަދުވުން، ދަށްބަނޑުގައި ރިހުން، މޭނުބައިކުރުން، ހޮނޑުލެވުން، އަދި ކުޑަކަމު ނަޖިހުގައި ލޭހުރުން ފަދަ ކަންތައްތައް ހިމެނެއެވެ. މިއިން އަލާމާތެއް ފާހަގަކުރެވިއްޖެނަމަ، ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ.\n(ބ) - ބަލިވެއިނުން ވިހަވުން : ބަލިވެއިނުން ވިހަވުން ނިސްބަތްކުރެވެނީ މާބަނޑުވާތާ 20 ހަފްތާގެ ފަހުން ލޭގެ ޕްރެޝަރު މައްޗަށްދިއުމާއެކު، ކުޑަކަމު ނަޖިހުގައި ޕްރޮޓީން ހުންނަ މަތިވުމަށެވެ. މިއީ ހަމައެކަނި މާބަނޑު ދުވަސްވަރު ދިމާވާ ހާލަތެކެވެ. މިހާލަތު ކުރިމަތިވުމުން، ލޭހޮޅިތަކަށް ބަދަލުއައިސް، ފުރަމޭ، ގުރުދާ، ސިކުނޑި، އަދި ރަހިމުގައިވާ "ވާމަސް"އަށް އަސަރު ކުރެއެވެ. މިކަން ކުރިމަތިވުމުން ބަނޑުގެ ކަނާތް ފަރާތުން މަތީގައި އަރިކަށިތަކުގެ ތިރިން ތަދެއް ހުންނާނެ އެވެ. މީގެ އިތުރުން މޭނުބައިކުރުމާއި، ހޮނޑުލުން، މޫނާއި، ލޮލުގެ ބޮޑިއާއި، އަތްފައި ފޮއްސިވެ ދުޅަވުން، އަދި ބަނޑަށް ވާންވެ ތަދުވުމަކީ ބަލިވެއިނުން ވިހަވުމުން ފެނިދާނެ އަލާމާތްތަކެވެ. މީގެ އިތުރުން ބޮލުގައި ރިހުން، ލޮލުގެ ފެނުމަށް ބަދަލުއައުން، ގުރުދާ އާއި، ފުރަމޭގެ ޓެސްޓުތަކުގެ ނަތީޖާއަށް ބަދަލުއައުމަކީ މިހާލަތުގައި ދިމާވެދާނެ ކަމެކެވެ. މިއިން އަލާމާތެއް ފެނިއްޖެނަމަ، ލަސްނުކޮށް ޑޮކްޓަރަކަށް ދައްކަން ހަދާން ބަހައްޓާށެވެ.\n(ކ) - ދުވަސްނުފުރާ ވިހެއުން : ދުވަސްނުފުރާ ވިހެއުން ކަމަށް ބަލަނީ ބަނޑަށް 37 ހަފްތާވުމުގެ ކުރިން ވިހެއުމަށެވެ. ބަނޑަށް 37 ހަފްތާވުމުގެ ކުރިން އަންނަނިވި އަލާމާތްތަކުން އަލާމާތެއް ފެނިއްޖެނަމަ، ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ. •\nކުރިމަތި ފަރާތުން މާގިނައިން ދިޔާއެއްޗެހި ފޭބުން\nކުރިމަތި ފަރާތުން ފައިބާ އެއްޗެހީގެ ސިފަ ބަދަލުވުން\nކުރިމަތި ފަރާތުން ލޭފޭބުން\nގަޑިއެއްގެ ތެރޭގައި4ފަހަރަށްވުރެ ގިނައިން ރަހިމުގެ ވާންވާކަމުގެ އިހުސާސްވުން\nދަށްބަނޑަށް ބާރުބޮޑުވެ ތަދުވުން\n(އ) - އެހެން ބައެއް ސަބަބުތައް : ބަނޑުގައި ރިއްސަން މެދުވެރިވާ ތަފާތު ކަންކަމުގެ ސަބަބުން ވެސް މާބަނޑު ދުވަސްވަރު ވެސް ބަނޑުގައި ރިހުމަކީ ވެދާނެ ކަމެކެވެ. އެގޮތުން ބޭރަށްހިންގުން، އެޕެންޑިކްސް ދުޅަވުން، ފިތުގައި ހިލަ އުފެދުން، ގުރުދާގައި ހިލައުފެދުން، ޗިސްމޭ ދުޅަވުން، ފުރަމޭ ދުޅަވުން، ފިތުގެ ބަލިތައް، ގޮހޮރު ބެދުން، ރަހިމުގައި ފައިބްރޮއިޑް އުފެދުން، އަދި ކާތަކެއްޗަށް ވިހަވުން ފަދަ ކަންކަމަކީ ވެސް ބަނޑުގައި ރިހުން މެދުވެރިކޮށްފާނެ ކަންކަމެވެ.\nބަނޑުގައި ރިހުން ކުޑަކުރުމަށް ކުރެވިދާނެ ކަންތައްތައް\nތިރީގައި މިބަޔާންކޮށްލަނީ މިކަމުން ސަލާމަތްވުމަށް ކުރެވިދާނެ ބައެއް ކަންތައްތަކެވެ.\nބަނޑުގައި ރިއްސަން ފެށުމުން ހިނގާލުން، ނުވަތަ ކޮންމެވެސް ކަހަލަ ފަސޭހަ ހަރަކާތެއް (ކަސްރަތެއް) ކޮށްލުން\nބަނޑުގައި ރިއްސަށް ފެށުމުން ކުރިއަށް ލެބިލުން\nތާފަނާ ފެނުން ފެންވެރުން\nތަނެއްގައި އޮށޯވެ އޮންނައިރު އެއްގޮތަކަށް އަބަދު ނޯވެ، އޮންނަގޮތް ބަދަލުކުރުން\nގިނަގިނައިން ފައިދާހުރި ދިޔާތަކެތި ބުއިން\nބަނޑުގައި ރިހުން މެދުނުކެޑި ހުރިނަމަ ޑޮކްޓަރަކާއި މަޝްވަރާކުރުން\nhttp://americanpregnancy.org/pregnancy-complications/abdominal-pain-during-pregnancy/ http://www.babycenter.com/0_abdominal-pain-during-pregnancy_204.bc • http://www.babycentre.co.uk/a204/abdominal-pain-in-pregnancy